
			מבוא

			מטרתה של מסה זו היא בירור הטענה, שמצבה המורכב של הציונות הדתית כיום נובע משורה של תהליכי עומק ומתחים יסודיים המתחילים עם ייסודה (1902). על אף שקורות התנועה — החל מההנהגה של הרב יצחק יעקב ריינס (1915-1839), עבור לשלטון המנדט לאחר מלחמת העולם הראשונה, ומשם לשואה ולהקמת מדינת ישראל, דרך ימי גוש אמונים וכלה בעשורים האחרונים — היו כה שונים באופיים, אני טוען כי תהליכי העומק מעוגנים זה בזה וקובעים זה את זה, וכי ההתמודדות עם האתגרים של ההווה מחייבת את הכרת העבר. מתחים ומצוקות של ציבורים גדולים אינם נעלמים. הם רוחשים מתחת לפני השטח, ועשויים לפרוץ שנים רבות לאחר מכן.

			במשך שנים רבות הייתה הציונות הדתית תנועה של איזונים עדינים. המאבקים והוויכוחים הפנימיים הדגישו צדדים שונים בתנועה, שבסופו של דבר פעלו זה בצד זה. חיכוכים בין ציוני ארץ ישראל אקטיביסטים לבין תומכי הצעת אוגנדה (רוב אנשי המזרחי), בין המזרחי לבין הפועל המזרחי, בין אנשי הראי"ה קוק לבין הציונים הדתיים המזוהים, ועוד ועוד; חיכוכים בין חיים נורמליים לאידאולוגיים, בין הפנמה להחצנה, בין הפעולה בהווה לבין הפרשנות המשיחית, בין הרבנים לבין הפוליטיקאים, בין ה"צעירים" לבין ותיקי התנועה ועוד ועוד. החיכוכים הללו היו חריפים, אך בסופו של דבר יצרו את הגוון המיוחד של הציונות הדתית. התנועה חיה על האיזון והנה האיזון הזה התערער והתפרק. אני סבור שהתפרקות האיזונים התרחשה בשל גורמים אחדים:

			(א)	עליית מעמד הרבנים שהחלה לאחר מלחמת ששת הימים והגיעה לשיאה בימי גוש אמונים, והמתח בינו לבין הפוליטיקה והאתוס הציוני הדתי האוטונומי. בעקבות כך גם התעצמות השמרנות הדתית הלאומית.

			(ב)	אי היכולת להשתחרר מתפיסת הנחיתות הדתית כלפי העולם החרדי כנושאי התורה. כך מוסבר הפרדוקס של מסירות הנפש של צעירי התנועה, בד בבד עם תמיכת חלק מנציגיהם בהשתמטות החרדים מהשירות הצבאי.

			(ג)	איבוד התדמית של האחדות הלאומית והדתית בעקבות איבוד המזרחיים. הופעת ש"ס ניקזה את רגשות התסכול של המזרחיים מהמטרייה החברתית והפוליטית של הציונות הדתית.

			(ד)	שינוי האוריינטציה הפוליטית. התנועה תמיד כללה גוונים שונים, אולם הכיוון הדומיננטי שלה היה המרכז הפוליטי. השותפות רבת השנים עם תנועת העבודה, התגייסות של רוב הדתיים להגנה ולא למחתרות וכן הלאה. הכיוון השתנה, ומשנות השבעים הפך להיות ימין. המרכז אפשר שותפות פעולה פוליטית רחבה, בעוד שהימין הפך את התנועה למצומצמת מבחינת שיתופי הפעולה עם השלטון והמעורבות בו. אפשר לנתח באיזמל דק את כישלון השותפות בממשלת רבין האחרונה שבסופה נרצח, אולם העובדה היא שהציבור הדתי לאומי בחלקו הגדול לא רצה בשותפות בשלטון המרכז־שמאל, והאידאל הציוני הדתי של השותפות בחברה ובהנהגתה קרס. 

			להשלמת התמונה יש לציין תופעות שהתרחשו בעקבות התפרקות האיזונים, ולמעשה יכלו להתרחש רק עם התפרקותם:

			(א)	הפריצה של היצירתיות האסתטית בציונות הדתית.

			(ב)	השפעת האורתודוקסייה המודרנית, במיוחד מצפון אמריקה, שאנשיה עלו לארץ.

			(ג)	התמסדות הליברליזם הדתי בתוך גבולות הציונות הדתית.

			תופעות אלה מציינות פתיחות וקשב לעולם התרבותי שמסביב, אולם הן לא עיכבו את הפירוק. אני מבקש לעמוד על תהליכי העומק שהובילו לערעור האיזונים, שכן הם נבעו מתהליכים שהתרחשו מתחילת הווייתה של הציונות הדתית. במקביל אני מציע בין השורות דרכים להתגבר על ערעור האיזונים.

			*

			הרבה דבּרים יש לציונות הדתית בזמן האחרון, והמשותף לרובם הוא ההתעלמות מן העבר. הם גוזרים גזירה שווה מתנועות אחרות שפעלו שנים רבות וכיום כמעט ונמחקו מהמפה הפוליטית והחברתית. לדידם הציונות הדתית של היום שונה לחלוטין מהציונות הדתית בעבר; לכל היותר הם שבים לשנות השבעים, לגוש אמונים שזוהה עם הציונות הדתית. כל כך מפני שמעשי הגוש נראים בעליל כלא־הפיכים וכמקור לשסע עמוק בחברה הישראלית ביחס לציונות הדתית. 

			זאת ועוד: הציונות הדתית היא תנועה חמקמקה; היא איננה הרוב בחברה הישראלית, אולם היא משפיעה באופן מהותי על הפוליטיקה והחברה. היא איננה מובחנת מהחברה הישראלית כמו החרדים, אך היא איננה מתלכדת עם הכלל. על כן העוסקים בציונות הדתית בוחרים את מה שקרוב להם, ועל פי אינטרס זה הם שופטים אותה. חילונים מקרב השמאל והמרכז מתמקדים במשיחיות, דתיים מזרמים פוסט־מודרניים ופרוגרסיביים הופכים את הקריטריון הליברלי למרכזי, ועוד ועוד. ועדיין כל אלה נכללים בבורות ביחס לתולדות הציונות הדתית, והקביעוֹת שלהם על הציונות הדתית ההיסטורית מנותקות לעיתים מהמציאות ומבטאות משאלת לב יותר מאשר ידיעה ממשית. חוקרים כמו אשר כהן מלינים, בצדק רב, על עיתונאים וחוקרים המחברים ספרים על הציונות הדתית מתוך עמדה פוליטית מוצהרת, אך אינם בקיאים בתולדותיה ואין להם מושג באשר למחוות היומיום שלה (אשר כהן, "מסלול אישי כשדה מחקר", בתוך א' בן־עמוס וע' שיף [עורכים], קווים לדמותנו, תש"ף, עמ' 355-333). ומה באשר לאלה מתוך המחנה שאינם טורחים להכיר את העבר?

			אני טוען, כאמור, כי תהליכי העומק מגלים את העמדה המורכבת של הציונות הדתית, וכי ההתמודדות עם אתגרי ההווה תלויה לא מעט בהכרת התהליכים הללו. ההיסטוריה לובשת ופושטת צורה, אך הגרעין הפנימי ממשיך להתקיים ולתבוע את הגשמתו או את פורקנו. רגשות ותדמיות מודחקות במשך שנים רבות פורצות בהזדמנות הראשונה האפשרית. יתר על כן: כינון תנועה מרובדת כמו הציונות הדתית על עיקרון אחד או שניים חוטא לא רק לממשות ההיסטורית אלא גם לאפשרות ההתמודדות עם אתגרי ההווה. מי שסבור שתנועה רבת שנים כזו מזוהה עם רעיונות כמו ארץ ישראל השלמה או הגשמת הגאולה המשיחית ובכך מיצה את רוב עניינה, החמיץ את הכרת התנועה ואת האפשרות לשילובה האמיתי אם גם פרובלמטי בחברה הישראלית. 

			הציונות הדתית עברה משברים תודעתיים קשים, החל מדחיקתה לשולי העשייה החלוצית, החברתית והפוליטית, דרך זלזול וחוסר אמון ביכולתה לנהל חיים מודרניים, וכלה באירועים מטלטלים שבהם התנערה החברה הישראלית מחלק ניכר מהמפעל ההתיישבותי של התנועה. אולם במקום התכנסות ודממה בחרה הציונות הדתית בעוצמה ניכרת של יצירה ושל מעורבות בחברה הישראלית. הבנת התהליכים הללו מאפשרת להרהר על שילובה האמיתי של הציונות הדתית בחברה. וכשאני מדבר על שילוב, אין כוונתי רק לחיי היומיום של אדם פרודוקטיבי וחברתי, אלא גם למי שמאמץ את ערכי היסוד של החברה והמדינה. אין בכוונתי להציג חיזוי; אני מסתפק בבחינת היסודות והפוטנציאל שבהם.

			*

			הנחת היסוד שלי היא, שהכרת התהליכים שעברו ועוברים על הציונות הדתית היא תנאי לא רק לחיזוי אלא גם להבעת דעה בשאלת שילובה בחברה מודרנית ובמדינה דמוקרטית. הבעת דעה ללא הכרת תהליכי עומק היא מותרות, ואין אנו יכולים להרשות זאת לעצמנו בעת הזאת. השאלות הקיומיות שעומדות כיום על הפרק מחייבות הכרה של היסודות ההיסטוריים והאידאולוגיים של התנועה ושל מאפייניה מראשיתה ועד היום. אני מודע לכך שטבעי לאיש אקדמיה לדרוש גופי ידע שאינם מצויים תמיד אצל עיתונאים ופרשנים; וכי מי לא חש עצמו כיום מוסמך מספיק כדי להביע דעה בשאלות הקיומיות של הציונות הדתית, ובר־הכי לרפא את תחלואיה או להפוך אותה ללא רלוונטית?! אולם הדרך המייגעת והאנליטית של תולדות הרעיונות היא היחידה שאני מכיר ככלי להתמודדות עם דילמות המובנות בתשתית התנועה ובדרכי התנהגותה בעבר ובהווה.

			במסה זו אינני מתמודד עם מכלול האתגרים והשאלות הנוגעים לאופיו ולתגובותיו של המחנה הדתי הלאומי; יש סוגיות הדורשות התייחסות פרטנית בשל אופיין המיוחד, כמו הציונות הדתית בשואה או הזיקה של הציונות הדתית לעלייה להר הבית. עם זאת השתדלתי להצביע על תהליכים מרכזיים שהיכו שורשים בציונות הדתית וסללו את דרכה עד ימים אלה ממש. תהליכים אלה מקרינים אף על סוגיות שלא סקרתי.

			*

			בסוף המסה הבאתי שורה של מחקרים נבחרים כדי לאפשר לקורא המעוניין להרחיב את גבולות הידע שלו בתולדות התנועה לעשות כן. לא יכולתי כמובן לכלול את כל המחקרים אף לא את רובם, אולם פטור בלא כלום אי אפשר.

			*

			אני מודה לידידי הקרוב פרופ' אבי שגיא, שהעלה את הרעיון לכתיבת מסה כזו ואף השפיע על פניה וקוויה. שנינו כתבנו וכותבים על הציונות הדתית מתוך אהבה עמוקה, שהייתי מעז לומר שאיננה נוגעת בדבר, אך גם מתוך חרדה לא פחות עמוקה. המכון ע"ש ד"ר זרח ורהפטיג לחקר הציונות הדתית באוניברסיטת בר אילן, שאני עומד בראשו, אפשר את ההוצאה לאור של מסה זו. תודתי לפרופ' אמנון אלבק, רקטור האוניברסיטה, ופרופ' שמואל רפאל, דיקן הפקולטה למדעי היהדות, שאפשרו לי את מחקר הציונות הדתית. כותלי מכון הרטמן, המארח אותי זה השנה השמינית וחברת החוקרים המגוונת במרכז המחקר שלו, מעניקים שלווה ואתגר כאחד. על כן הברכה והתודה לד"ר דניאל הרטמן, נשיא המכון, שפתח בפני את שעריו. ולבסוף אודה לפרופ' אבי אלקיים, המצליח לנווט את הוצאת "אדרא" בחן, במאור פנים, ביעילות ובעוצמה אינטלקטואלית. טביעת עינו הטובה חוסכת מעקשים ומצליחה לעמוד במשימות מורכבות, וסופה שמביאה את היצירה אל חוף מבטחים. ואי אפשר בלא להזכיר את יעילותן של אורה קובלקובסקי ושל ד"ר עדיה הדר, מנהלת המכון ע"ש זרח ורהפטיג לחקר הציונות הדתית, שבזכותן העקוב נעשה למישור.

		
	
			פרק ראשון

			התנגשות ערכים

			מראשיתה הייתה הציונות הדתית תנועה של תהליכים מבעבעים ותוססים. חלק מהתהליכים הללו הם נחלת ההיסטוריה והשפעתם כיום עקיפה בלבד. אולם לתהליכים אחרים השפעות מעצבות ארוכות טווח המגיעות עד עצם ימים אלה. ההיסטוריה מלמדת ששורשי העבר אינם נעלמים גם לאחר עשרות רבות של שנים. 

			בפרק זה אני מבקש לעמוד על שורה של תהליכים שמעצבים את פניה של הציונות הדתית עד היום הזה; אני מבקש לטעון שהתהליכים הללו מוּנעים בידי ערכים כדלקמן:

			(א)	חינוך מול חלוציות. 

			(ב)	חלוציות מול פשרה טריטוריאלית.

			(ג)	דתיות מול חילוניות.

			(ד)	מנהיגות דתית מול מנהיגות פוליטית וממסדית.

			הקונפליקט בין הערכים הללו מניע ומזין את תהליכי העומק של הציונות הדתית ומאפשר להבין את הכרעותיה. במידה מסוימת הקונפליקט חב את קיומו למתח היסודי של הציונות הדתית, שהוא ההתמודדות עם החילון. הרי המזרחי נוסד בשנת 1902 בשל המגמה של התנועה הציונית לעסוק בפעילות תרבותית ("קולטורה"), והחשש שהחינוך והתרבות החילוניים יוטלו על הציבור הדתי בכפייה. המזרחי נוסד כדי לדרוש שהתנועה הציונית לא תעסוק בפעילות תרבותית, ומשדרישתו לא הצליחה חתר להקים פיקוח נפרד על החינוך. מכל מקום, המתח שבין הערכים הוא שעיצב את דרכה של הציונות הדתית. אבחן את ניגודי הערכים הללו אחד לאחד. 

			חינוך מול חלוציות

			לאחר מלחמת העולם הראשונה התחבטה הציונות הדתית בארץ ישראל בשאלה מהו צו השעה. התקציבים והמשאבים היו מוגבלים והצרכים היו רבים. ההתחבטות הייתה בין שני ערכים חשובים: החינוך הדתי והחלוציות. הגוף הדומיננטי שייצג את התנועה באותו הזמן היה המזרחי, ובראשו עמדו הרבנים מאיר בר אילן (ברלין, 1949-1880) ויהודה ליב מימון (פישמן, 1962-1875). הם עמדו בפני דילמה קשה: מצד אחד החינוך הדתי היה ערובה להמשך הנוכחות של המסורת בחברה הישראלית. מצד שני עבודת כפיים והתיישבות היו אתגר חלוצי חשוב. מנהיגי המזרחי קיבלו הכרעה: החינוך וערך ההמשכיות של המסורת גבר על ערך החלוציות. לא הייתה זו, כמובן, הכרעה רשמית, אולם בפועל התקציבים העיקריים הלכו לחינוך. מנהיגי המזרחי ביישוב התייחסו תדיר בפעילותם ובכתיבתם לחינוך. 

			התוצאה הייתה ייסוד תנועת פועלים דתית נפרדת, הפועל המזרחי (1922). בסופו של דבר, בתקופת היישוב וראשית מדינה ערך החלוציות ניצח, והפועל המזרחי היה לתנועה הדתית הדומיננטית בארץ ישראל. בני עקיבא, תנועת הנוער שייסד הפועל המזרחי, הפכה לתנועת הנוער הדתית הלאומית השלטת (תנועות נוער אחרות שקמו היו המזרחי הצעיר ולימים גם הצופים הדתיים). הקיבוץ הדתי, נושא ערך החלוציות הדתית, עיצב במידה לא מבוטלת את פניה של התנועה על אף משקלו הדמוגרפי הזניח. רוב המזכ"לים של בני עקיבא היו מהקיבוץ הדתי. המפד"ל, ובשמה המלא מפלגה דתית לאומית, שאיחדה פוליטית את המזרחי והפועל המזרחי בשנת 1956, כללה בעשוריה הראשונים חברי כנסת מהקיבוץ הדתי ללא פרופורציה למספר חבריה. לעומת זאת, תנועת המזרחי עסקה עד יומה האחרון כתנועה פוליטית כמעט אך ורק בתחום החינוך. 

			כתב הרב מאיר בר אילן (ברלין) בשנת 1927:

			רק המזרחי בשיטתו העיקרית ובדעתו הברורה שלא נתנה תורה שלמה שלנו להתחלק ליהדות בלבד ולאנושיות בלבד, וכי כל גזרת השניות, של חנוך בני ישראל בתור יהודים חנוך מיוחד ובתור אנשים חנוך מיוחד, גזרת הגלות היא, — רק המזרחי בא ועשה מעשה רב. למרות המלחמה מפנים ומאחור, מימין ומשמאל, ולמרות חוסר האמצעים גם באנשים וגם בכסף, יסד המזרחי בית ספר אחד אחר אחד, הוסיף ספסלים משנה ולשנה ויתרבו התלמידים לאלפים רבים, ויהיו המורים, המלמדים את התורה והמחנכים בדרכי התורה, למאות, וחנוך המזרחי נעשה לעובדה קימת ומשמחת אלקים ואנשים. מבה"ס העממיים עד בתי המדרש למורים ולמורות הנמצאים ברשותו של המזרחי, עובר חוט שני אחד: ידיעת התורה ושמירת המצוה, יהדות נאמנה ואנושיות מפותחת, לא כדברי אלה המורישים תורה מצוה לבנים ותלמידיהם אך העולם לא נתן בלבם, ולא כדברי אלה המגדלים בנים ובנות לעבודות זרות, לדעות זרות ולמעשים נכריים. 

			(הרב מאיר ברלין, בשבילי התחיה, ת"ש, עמ' טו)

			סיפורה של ישיבת כפר הרא"ה בימיה הראשונים הוא דוגמה לעיסוקו הדומיננטי של המזרחי בחינוך.

			נוסף על שיעוריו, נטל עליו [הרב משה צבי] נריה [1995-1913] גם עול משא כלכלת הישיבה. בשנת תש"א, כשנה אחר ייסודה, כבר כללה הישיבה כמה עשרות חברים. איש לא ביקש מהם שכר לימוד או שכר אכסניה. מי שידו או יד הוריו השיגה, שילם מה ששילם כרצונו. רובנו לא שילמנו פרוטה. נריה היה מתרוצץ בירושלים בין המזרחי והפועל המזרחי ושאר מוסדות כדי להשיג תקציב. יש שהיה חוזר ומספר לנו על "מחלוקת רבי מאיר (ברלין) ורבי יהודה (פישמן־מימון)" והחילוקים שביניהם. חורף תש"א היה קשה, והחוב בצרכנייה ובמאפייה גדל והלך, וכבר עמד על מאה לירות. ייאמר בשבחו של כפר הרא"ה שעמד לימין הישיבה בעתות מצוקה, ועל כל פנים אספקת הלחם מעולם לא פסקה מאיתנו גם כשהחוב לצרכנייה היה גדול. 

			(צבי א' טל, עד בוא השמש: פרקי חיים של שופט לשעבר, תש"ע, עמ' 46)

			כאמור, מאיר בר אילן (ברלין) ויהודה ליב מימון (פישמן) היו מנהיגיו הבלתי מעורערים של המזרחי בארץ ישראל בתקופת היישוב, והחינוך היה בראש מעייניהם. הפועל המזרחי סבר שרווחת הפועל וערך ההתיישבות חשובים לא פחות.

			ההתחבטות בין הערכים התעצמה בעקבות המעבר של מדינת ישראל לכלכלה ליברלית עם עליית הימין לשלטון ודחיקת הסוציאליזם לשולי התודעה הלאומית. הפעם עמד בצד אחד האידאל החינוכי הדתי בדמות ייסוד מוסדות חינוך דתיים שתבעו תקציבי יתר בשל הצרכים התורניים ושחינכו להגשמה תורנית בהוראה, ובצד השני עמד אידאל החלוציות בדמות גרעיני נח"ל וההתיישבות הדתית. כלומר האידאל החינוכי התנודד בין תורה (לאומית) מצד אחד ותורה ועבודה מצד שני. החברה הישראלית התחבטה אף היא בשאלת ערך החלוציות, אולם הדילמה של הציונות הדתית הייתה חריפה יותר, שכן ההתחבטות שלה לא הייתה בין אתוס אישי קפיטליסטי לבין סוציאליזם וחלוציות, אלא בין ראיית האידאל כחינוך בכלל וחינוך תורני בפרט לבין החלוציות הדתית.

			חלוציות מול פשרה טריטוריאלית 

			לאחר שינוי פניה של מדינת ישראל מהאופי הסוציאליסטי לאופי הליברלי והקפיטליסטי של מדינת רווחה עם עליית הימין לשלטון (1977), החל בחברה הישראלית תהליך של קריסת ערך החלוציות. תהליך זה פסח על הציונות הדתית. וכאן התהווה קרע בין הציונות הדתית לבין חלק מובחן מהחברה הישראלית. הרקע לתמורה זו היה מהפכת הצעירים ב־1961 שהתמרדו כנגד דחיקת הציונות הדתית לשוליים, שאחד מביטוייה היה ההתיישבות. הקרע החל במלחמת ששת הימים. רוב אנשי הציונות הדתית ראו בהתיישבות בחבלי הגולן, יהודה, שומרון וחבל עזה חלוציות טהורה. השיבה לנחלת אבות נתנה טעם תאולוגי לערך החלוציות, אך המניע בעיקרו היה חלוצי. הציונות הדתית זכתה סוף סוף במיתוס החלוצי, שמבחינתה "נגזל" ממנה על ידי תנועת העבודה. יתר על כן: המיתוס החלוצי הלם את התנאים החדשים; חלק גדול מההתנחלויות לא היו בדגם של מאחז או יישוב ספר, אלא יישובים מבוססים של בתים פרטיים ורווחת חיים. כך אפשר היה לשלב את החלוציות עם הבורגנות ועם הליברליזם הכלכלי, שהחל לאפיין את מדינת ישראל שלאחר המהפך של 1977. אולם בעוד שעל יישוב הגליל, העמק, השפלה, הנגב ומחוזות אחרים שבתוך הקו הירוק לא היה ויכוח בחברה הישראלית, על יש"ע התחולל ויכוח שהפך לשסע של ממש. 

			כאשר הייתה תחושה בציבוריות הישראלית, בראשית שנות התשעים לאחר הסכמי אוסלו, שהשלום בפתח, העמיק הוויכוח לכדי קרע. החלק הארי של הציונות הדתית עדיין ראה בהתיישבות ביש"ע חלוציות והגשמת ערכי הציונות, בעוד שחלק ניכר מהעם ראה בכך הקצאת תקציבים על חשבון צרכים לאומיים חשובים יותר (למשל סלילת כבישים עוקפי יישובים עוינים על חשבון רווחת עיירות הפיתוח), הטלת משימות ביטחון לא מוצדקות כביכול על הצבא (אבטחת היישובים של המתנחלים) וכדומה. שיאה של התנגשות הערכים אירעה בהתנקשות בראש ממשלה יצחק רבין בידי רוצח שלמד במוסדות של הציונות הדתית.

			דתיות מול חילוניות 

			הפועל המזרחי הוקם לאור האווירה והדרישות של היישוב החותר למדינה. כמו אנשי העלייה השנייה והשלישית, אף הם היו צעירים שהפנו עורף לגלותיות, דחו את הסמכות הרבנית והעלו על נס את ערך החלוציות. מן הסתם הם לא היו סומכים ידם על התיאור שבמשפט הקודם, מאחר שכאנשים דתיים הם ראו עצמם כממשיכים את המסורת. אולם בפועל הם עזבו את בתיהם במזרח אירופה, פעלו ללא הדרכה רבנית והתמסרו לערך החדש, החלוציות. הפועל המזרחי הפך מהר מאוד לתנועה הדתית הדומיננטית בארץ ישראל, מפני שערכי התנועה הלמו את תנופת הבנייה וההתיישבות בה. צעירי הפועל המזרחי בתקופת הקמתה (1922) היו נתונים בין שני קטבים של מגנט עצום: מצד אחד תנועת המזרחי ראתה בתנועה הצעירה תנועת בת ומשכה את אנשי הפועל המזרחי לכיוונה. האינטרס של המזרחי היה הדתיות כערך עליון, ובפועל ניהלה מאבק על הפרהסיה, התנאים הדתיים של המוסדות הלאומיים (כשרות במטבחים, הימנעות מעבודה בשבת וכדומה). מצד שני החלוציות קרבה את אנשי הפועל המזרחי לתנועת הפועלים ולהשקפת עולמה. הדתיים חשו שהם חלק מהמאבק העולמי להטבת תנאי המחייה של הפועלים ולמעשה לחתור למנהיגות של הפועלים; לא רק לשיפור כלכלי אלא גם לשליטה. העילה הייתה בניין הארץ, אולם במגנט האדיר הזה השתקפה בעיית הזהות השורשית של האדם הדתי הלאומי. צד מהותי שבו מושך אותו למסורת ולאינטרס הדתי. צד מהותי אחר מושך אותו לציבור החילוני, וכשמדובר בפועלים ובאינטרנציונל, אזי מדובר בחילונים לוחמניים שהדתיות נתפסת בעיניהם כארעית. בשנות העשרים של המאה שעברה יצרה סוגיית הזהות פילוג בפועל המזרחי: הפלג ה"ימני" התאחד עם המזרחי בעוד שהפלג ה"שמאלי" התאחד עם הסתדרות העובדים הכללית שבראשה עמד אז דוד בן גוריון. 

			בסופו של דבר הושגה הפשרה עוד באותו עשור, ושני הפלגים חברו לפועל המזרחי (1927), אולם הדילמה המשיכה להיות רכיב מהותי בזהות של הדתי הלאומי. היו כאלה שהקצינו במגמה ה"שמאלית" וקבעו שלנוכח התחייה הלאומית יש להיות חלק מהציבור החילוני תוך שמירת המסורת. סיעה דתית קטנה יחסית, העובד הדתי, המשיכה לפעול בהסתדרות העובדים הכללית, ובמשך שנים אחדות עמד בראשה ישעיהו ליבוביץ' (1994-1903). על אף שעדיין לא נגלה בדעותיו הקיצוניות, ליבוביץ' טען כבר אז שהציבור הדתי הלאומי מחויב להתאים את ההלכה למציאות של המודרנה ושל מדינה ריבונית. סוגיית הזהות הדתית הלאומית ממשיכה אפוא להעסיק את הדעת, והיא לובשת ופושטת צורה עד היום. 

			הקונפליקט בין הערכים הוביל לשאלה, האם על הממסד הציוני הדתי להתקרב לאורתודוקסייה שאיננה ציונית, מפני שיש ביניהם שיתוף דתי, או שמא עליו להתקרב לציבור החילוני, מפני שהוא תומך בציונות ובאורח חיים מודרני. היו מנהיגים דתיים לאומיים, בעיקר כאלה ששימשו ברבנות, שמתחו ביקורת קשה על הציונות החילונית וראו בה תנועה של התבוללות. דוגמה להם הוא הרב משה אביגדור עמיאל (1945-1882), שתמך ברעיון הציוני אך מתח ביקורת קשה על התנועה הציונית החילונית וקרא להתקרב לאגודת ישראל, נציגת הציבור החרדי.

			שאלת הזהות המקרינה עד היום לא החלה עם הפועל המזרחי; כבר הרב יצחק ניסנבוים (1943/1942-1868?) התחבט בשאלה זו עם הקמת המזרחי. כמי שתמך בתנועה הציונית הדתית, הוא סבר שהתבדלות אינה מקרבת את המחנות הדתיים והחילוניים, וכי הוא ישפיע יותר על אווירת האחדות אם יהיה חבר ההסתדרות הציונית הכללית. על כן הוא לא הצטרף לתנועת המזרחי עם הקמתה אף שסייע לייסודה, ונשאר חבר התנועה הציונית. רק בתום מלחמת העולם הראשונה שינה את דעתו והצטרף למזרחי. בזיכרונותיו כתב:

			כה עבר עלי החורף תרע"ט. עבדתי בשתי המערכות העבריות גם יחד [העיתונים "הצפירה" ו"המזרחי"]. ואם כי הייתי עורך "המזרחי", אבל לחבר להסתדרות המזרחית לא נעשיתי עוד [=עדיין]. בלבי היו עוד חששות וספקות, אם כדאי לעזוב את ההסתדרות הציונת הכללית ולהכנס אל ה"מזרחי". אבל המצב הלך ונתברר. אחרי נצחון של ממלכות הברית כבר תשאר ארץ ישראל ברשותה של אנגליה, ולהצהרת באלפור יש עתה ערך גדול, שאין כמוה לתחית עמנו וארצנו. ברור הדבר, כי ההסתדרות הציונית תחל מעתה בעבודה גדולה בבנין הארץ לכל מקצועותיו. כעת שמתי את לבי אל הציונים הפולנים, השבים מרוסיה שבה עברו עליהם התקוממיות שונות. נוכחתי, כי הציונים האלה נטו עתה יותר שמאלה מאשר היו לפני המלחמה. ובאתי לידי הכרה, כי עתה עלי החובה לעבור אל ה"מזרחי". מצד אחד באה העת לשפוך על בנין ארצנו מרוח תורתנו, ומצד שני לא אמצא עתה לי מקום בתוך ההסתדרות הציונית הכללית לעבוד לפי רוחי.

			בחודש אייר נועדה להיות הועידה המזרחית השנייה [בפולין]. באו והציעו לפני מר [יהושע השל] פארבשטיין [1948-1870], כי יקבל עליו את נשיאות ה"מזרחי" בפולין, והוא ענה, שאם אלך עמו, והלך [=או־אז יסכים ללכת]. אז נכנסתי גם אני אל ה"מזרחי". בועידה זו הרציתי שתי הרצאות: אחת "על ארץ ישראל" ואחת "על שאלת הנשים". הרצאתי האחרונה עוררה תסיסה גדולה בקרב הנשים היהודיות, וכעבור זמן מה נוסדה בווארשה ובערים אחרות אגודות נשים מזרחיות.

			(הרב יצחק ניסנבוים, עלי חלדי, תרפ"ט, עמ' 337)

			קריאה בדבריו של ניסנבוים מגלה שקרבתו להסתדרות הציונית הכללית, כלומר למעוז החילונים, נבעה לא רק מחתירה לאחדות אלא גם מהפתיחות התרבותית והמודרנית שלו. הוא הבין שהתחייה הלאומית מתקדמת באופן משמעותי עם החלת המנדט הבריטי, ועל כן פעל לקידום מעמד האישה הדתית הלאומית. אצל ניסנבוים ההתחבטות בין הזהות הדתית לזהות המודרנית החילונית נפתרה, אולם היו אחרים שלא פתרו את הדילמה.

			האירועים של שנות העשרים של המאה שעברה הבליטו אפוא את הקונפליקט של הדתיות הלאומית, המתנועעת בין המחנה החילוני למחנה הדתי, והציונות הדתית שילמה מחיר בשל בעיית הזהות שלה. הקונפליקט יצר בעיה תדמיתית חריפה לציונות הדתית, שממנה לא השתחררה עשרות שנים לאחר מכן, ויש שיאמרו שהיא אקטואלית גם בימים אלה. 

			כבר ציינתי לעיל, שהתנודה בין החיים המודרניים החילוניים לבין הדתיות הקנתה לציונות הדתית דמות פשרנית המדלגת על שני הסעיפים. יש התבטאויות לא מעטות של מנהיגים ציונים דתיים הקובלות על כך שבחברה הישראלית מזוהה הדתיות ה"אותנטית" עם המחנה החרדי. תדמית זו מושרשת בעובדות. למשל, הציונות הדתית מעולם לא הצליחה להקים תנועת חזרה בתשובה. רוב האנשים העוברים תמורה אישיותית ועוזבים את דרכם הקודמת מצטרפים למחנה החרדי. תופעה זו מרשימה במיוחד לאור העובדה שהחרדים מתייחסים לחוזרים בתשובה כאנשים בדרגה נמוכה. הם לא ירוצו להשתדך בם מפני שמבחינתם הם נולדו בעבירה (אין הקפדה על שמירת טהרת המשפחה בקרב חלק מהחילונים), ועל כן הם יכולים להיות מושלמים באישיותם ובחריפות למדנותם, אך יש בהם "פסול" מובנה. לתופעה זו הקדיש הרב מרדכי ורדי את סרטו המטלטל אור חוזר (2018). 

			אף על פי כן, תנועת התשובה שהתעצמה לאחר מלחמת יום הכיפורים, למשל, הייתה כמעט כולה חרדית. אמנים וידוענים (אורי זוהר, איקא ישראלי ועוד ועוד) נעשו אורתודוקסים לא ציונים (להלן "חרדים"). מכון מאיר הפונה לציבור הדתי הלאומי לא היה פופולרי ומאז לא התרומם. מוסדות אחרים שקלטו צעירים מארצות הברית לא השתייכו ברובם למחנה הדתי הלאומי. מי שעוזב את המחנה החילוני איננו מוכן על פי רוב להמשיך ולהטמיע ערכים חילוניים, ועל כן הציונות הדתית, שמעצם הגדרתה מעורה בתרבות, נדחית. נקל להבין שהציונות הדתית שילמה ומשלמת מחיר כבד בשל התדמית של פשרנות. 

			מנהיגות דתית מול מנהיגות פוליטית וממסדית

			ניתן לראות בדילמה זו במידה מסוימת חידוד של קודמתה, אולם השלכותיה מפליגות הרבה יותר ומגיעות עד ימים אלה. השלכות אלה התפרסו על פני מישורים שונים, ובראש ובראשונה המישור הפוליטי, והשפיעו על החברה הישראלית רבת השסעים. על כן ארחיב בהתנגשות זו של ערכי המנהיגות.

			כאשר נוסד המזרחי (1902) שליש מהצירים שלו היו רבנים, שחלקם הגדול כיהן בערים ובעיירות במזרח אירופה. מייסד המזרחי היה רב ותלמיד חכם, הרב יצחק יעקב ריינס. מנסח ה"קול קורא" שבו נקבעה הסיסמה "ארץ ישראל לעם ישראל על פי תורת ישראל", היה הסופר והמחנך ר' זאב יעבץ (1924-1847). המזרחי הייתה תנועה בעלת גוון רבני. חלק מהרבנים הפכו למנהיגים פוליטיים וויתרו על הרבנות למען המנהיגות הפוליטית. הזכרתי קודם את הרב מאיר ברלין, שהיה בנו של הרב נפתלי צבי ברלין (נצי"ב, 1893-1816), ראש ישיבת וולוז'ין. דוגמה נוספת היא הרב יהודה ליב הכהן מימון (פישמן), שהיה תלמיד חכם ואיש ספר, ולימים ייסד את מוסד הרב קוק כהוצאת ספרים דתית לאומית. היה ברור בקרב הציבור, שכדי להקים תנועה דתית לאומית הפוליטיקאים אמורים להיות לפחות בחלקם רבנים, תלמידי חכמים ואנשי ספר.

			לעומת זאת, הפועל המזרחי נוסדה בידי קבוצה של צעירים שלא היה בה אף לא רב אחד. היו דמויות סמכותיות שנקשרו לרקע החסידי שלהן, כמו ר' ישעיהו שפירא (1945-1891), שלימים כונה "האדמו"ר החלוץ", ולאחר מכן גם ר' שמואל חיים לנדוי (שח"ל, 1928-1892). אולם הם לא באו כרבנים ולא היו כאלה. בגרעין המייסד היו צעירים כמו שלמה זלמן שרגאי (1995-1899), ישעיהו ברנשטיין (1987-1902), מאיר שמעון גשורי (1977-1897) ונחמיה עמינח (1966-1896), והבשורה האידאולוגית שלהם הייתה "תורה ועבודה". מנהיגותם צמחה מחוגי הפועלים הדתיים, והיא הייתה אלטרנטיבית למנהיגות של המזרחי. למעשה, החיכוך בין המזרחי לפועל המזרחי היה חיכוך בין הנהגה שמקורה בחלקה רבני ובעל ייחוס רבני לבין הנהגה פוליטית.

			כריזמה מחוץ למחנה

			ההתנגשות בין מנהיגות דתית לא רשמית ולא ממוסדת למנהיגות הפוליטית הממוסדת הופיעה בעוצמה בדמות שורה של רבנים שצידדו ברעיון הלאומי ותמכו במעשה הציוני, אך לא היו חלק מהמנגנון הפוליטי של הציונות הדתית. רבנים אלה היו ביקורתיים כלפי מה שנראה בעיניהם פשרנות דתית, והם ערערו בגלוי ובסמוי על ההנהגה הפוליטית. רבנים ציונים דתיים אלה היו "אקס־טריטוריאליים" מבחינת התנועה הציונית הדתית. כינוי מדויק יותר לאותה קבוצה הוא "פריפריאלית שולית". במונחיו של אנטוניו גרמשי היא הייתה בשולי ההגמוניה. עם זאת אכנה להלן את אנשי הקבוצה "אקס־טריטוריאליים" כדי להבהיר שהם פעלו בשולי המנגנון הפוליטי והחברתי והבחינו את עצמם ממנו. ראש וראשון להם היה הרב אברהם יצחק הכהן קוק (הראי"ה, 1935-1865). גוף אקס־טריטוריאלי לא רשמי כזה צמח מתוך צוות המורים והמנהלים של הישיבה המרכזית העולמית שייסד הראי"ה, מרכז הרב, בדמותם של הרב יעקב משה חרל"פ (1951-1882) והרב דוד כהן (1972-1887) המכונה על שם הנהגותיו הסגפניות "הנזיר". אליהם הצטרף גם בנו של הראי"ה, הרב צבי יהודה קוק (הרצי"ה, 1982-1891). התמיכה בהם נשענה על ראשוני התלמידים במרכז הרב ועל חוגי המעריצים של הראי"ה בארץ ובחו"ל. שוב, אני מכנה גוף זה "אקס־טריטוריאלי", מפני שמבחינה אידאולוגית הוא הזדהה עם המחנה הציוני הדתי אולם הוא לא התערב בו, התבדל מבחינה חברתית ופוליטית, ולא אחת ניסה בדרכים שונות להתנגד לו, להשתלט עליו ולפחות להצר את צעדיו.

			הראי"ה, שהקים את דגל ירושלים (1917), הוא שהחל במגמה זו. תנועה זו אמורה הייתה "לבלוע" את המזרחי, אבל היא הייתה תנועה אידאולוגית שצמחה מתוך תפיסה יסודית של הראי"ה, שעניינה כי רק תלמידי חכמים הם מנהיגים פוליטיים אמיתיים. אפשר לאתר את שורשי גישתו בתפיסתו של הרמב"ם (למעשה של אבונצר אלפאראבי), שלפיה המנהיג הפוליטי המעולה הוא הנביא. אפשר גם לראות במגמה זו עקבות של תפיסת דעת תורה המאפיינת את החרדים, האומרת שלתלמיד חכם בעל שיעור קומה יש אינטואיציות המאפשרות לו להכריע גם בענייני חולין. כביכול התורה שבו מעניקה לו יכולות בתחומים שאינם תורניים במובהק. תפיסה זו היא מיסטית ביסודה, שכן התורה איננה כוללת ידע מדעי, למשל. אולם האמונה החרדית היא שהתורה כוללת כול, ועל כן תלמידי חכמים חוברים כביכול לקב"ה וניחנים בהשראה שמיימית. 

			ההבדל בין החרדים לציונים הדתיים הוא, שהציבור החרדי ממושמע ביסודו ומקבל מתוך הערצה את הכרעות גדולי התורה בענייני חולין. לעומת זאת, לציונות הדתית — כפי שניכר למשל מייסודו של הפועל המזרחי, התנועה הדומיננטית בארץ ישראל — אין תחושת כפיפות לגורמים הרבניים. הציוני הדתי מעריך את הרבנות ומוקיר את הידע התורני, אולם לחלקו הגדול אין מחויבות למעמד הרבנים. אף על פי כן, הקבוצה האקס־טריטוריאלית אינה שוקטת על שמריה ונתלית בכריזמה ובהשראה שמיימית. כך כתב למשל הרב צבי ישראל טאו בשנת תשנ"א על "חכם עדיף מנביא" (בבא בתרא יב ע"א):

			התורה היא בעלת תוכן מאוד עליון ונצחי, היא צופה מראשית העולם ועד סופו וכוללת בהוראותיה ובהדרכותיה את כל הבחינות, את כל המדרגות ואת כל המצבים, כפי שרק נביא מיוחד כמשה יכול להכיל. האור של התורה הוא כל כך עליון ויש בה אמת כל כך עמוקה, עד שכלול בה כל מצב שיכול להיוצר במציאות וכל מקרה שיכול להתרחש. הנביא אמנם רואה את הרווח הרוחני שיצא בעתיד הקרוב, אך הוא אינו מגיע לרום המבט של התורה, הצופה אל המגמה העליונה ומשקיפה עד סוף כל הדורות. לכן רק התורה יכולה להוביל את המציאות אל המגמה היותר נסתרת.

			אמנם החכם אינו יודע את כל העומק הזה, בכל הדורות מבררים את דיני התורה לפי מערכת שיקולים שכלית הגיונית, גם מבלי שיודעים בידיעה ברורה עד היכן הדברים מגיעים, אבל כך התורה מסודרת. כאשר חכמים דנים ומבררים את ההלכה, באופן גלוי הם דנים לפי שיקול דעתם ולפי סברת התורה שלהם. אבל המסקנה שהם מסיקים מכוונת עם תורת משה העליונה שניתנת מסיני. זה נס גדול [...]

			התורה נמסרה בתור תוכן לימודי, שהשכל האנושי שלנו לפי סברותיו יכול לדון בו, ומה שאנו מעלים בלימודנו מכוון לאמיתה של תורה לפי הכונה האלהית הנגלית בנבואת אספקלריא המאירה של משה רבנו. אנחנו דנים בעזרת השכל האנושי המסופק שלנו, ובזה גופא אנחנו מכוונים לאמיתה של תורה ומבררים מהו רצון ד' — זה פלא גדול ונס מתמיד. כבר הרגלנו לכך, אבל באמת זה פלא.

			(הרב צבי ישראל טאו, אל מול פני המנורה, ב, תשע"א, עמ' מג)

			הדברים של הרב טאו נתלים תדיר בדברי הראי"ה, כביכול אין הוא אלא ממשיך המסורת של המורה הגדול. תלמיד חכם מתואר כבעל כריזמה, הוויה המעוגנת בנס, כמי שמתחבר ומתלכד עם דעת התורה ובכך הוא שואב ממנה מבט כולל על ההיסטוריה ועל טבע האדם. הרב טאו מביע כאן את האמונה הסמויה של חוג הראי"ה, תלמידיו ותלמידי תלמידיו, שתלמידי החכמים הם הביטוי של רצון האלוהים עלי אדמות, ולפיכך יש להם גם יכולת לקבל הכרעה פוליטית. התנועה דגל ירושלים גוועה באמצע שנות העשרים של המאה שעברה אבל הרעיון נותר. על כן סיפר הרב משה צבי נריה, שכאשר הגיע לישיבת מרכז הרב בשנת 1930, הרצי"ה הסביר לו "את המהלך הרעיוני של דרך התחייה ומגמות תנועת 'דגל ירושלים', ששאפה לקדם את התוכן הרוחני של המפעל הציוני" (צלה בר־אלי, שחר אורו: הרב משה־צבי נריה זצ"ל, תשס"ב, עמ' 82). זאת שנים אחדות לאחר שהתנועה כבר לא הייתה פעילה. הווי אומר, שדגל ירושלים הייתה מעין קוד של הצגת הרבנים הרוחניים כמנהיגים פוליטיים.

			כאן נוצר נתק גלוי וסמוי בין קבוצה בתוך הציונות הדתית, שסברה שיש סמכות רבנית בענייני חולין וכי מנהיגות פוליטית אותנטית נמצאת בקרב רבנים או הכפופים להם, לבין הרוב הציוני הדתי. דוגמה נוספת לנתק הייתה מועמדותו של הרב ד"ר יצחק אייזיק הלוי הרצוג (1959-1888) למשרת הרב הראשי לאחר פטירת הראי"ה. הקבוצה האקס־טריטוריאלית העמידה מולו את הרב יעקב משה חרל"פ, תלמידו המובהק של הראי"ה, ותקפה את הרקע המדעי של הרב הרצוג. בסופו של דבר המזרחי הצליח לגבור על האקס־טריטוריאליים, והרב הרצוג נבחר לרב הראשי. הקבוצה האקס־טריטוריאלית לא התערבה בציונות הדתית מבחינה זו שהיא שמרה בקנאות על זהותה המיוחדת. היא אמנם ראתה עצמה חלק מן המחנה הדתי הלאומי, אך כמעמד אליטיסטי מובחן. 

			מעניין לבחון כיצד הרב יובל שרלו, ראש ישיבה לאומית ובעל נוכחות בשיח הציבורי, ראה את מעמדה של הקבוצה האקס־טריטוריאלית. הוא כתב על הראי"ה:

			במבט שטחי מדובר בהוגה דעות מרכזי של הציונות הדתית ובמורה דרכה. אבל המבט השטחי הזה מטעה מאוד, משום שמשנתו של הרב קוק מבוססת על עיקרון ששונה שינוי מהותי מזה של הציונות הדתית הקלסית. אין היא טוענת שאנו ניצבים על שתי רגלים עצמאיות — האחת נטועה בעולם החול ואחת נטועה בעולם הקודש. היחס שלנו למציאות עומד על רגל אחת בלבד — הכול קודש. הקודש העליון הוא המבט היחיד שאנחנו מתבוננים על כל איבר במציאות חיינו. מבחינה זו המשיך הרב קוק את מסורת הרבנות היהודית הקלסית. החידוש העיקרי במשנתו הוא תשובה מחודשת לשאלה מה כלול במונח "קודש". הרבנות הקלסית בדורו סברה שהדבר היחיד הכלול במונח קודש הוא לימוד התורה וחיי מצוות, ואילו הרב קוק לימד שעולם הקודש כולל מרחבים אין־קץ. ראשית, הרחיב הרב קוק את המונח "תורה" מעבר לגבולות ההלכה, וכלל בו לימוד תנ"ך ומחשבת ישראל, פילוסופיה יהודית ומשנת האגדה של חז"ל. אבל משנתו כללה בקודש עוד הרבה יותר. הוא ראה בספרות, בתרבות, באמנות, בספורט, בציונות, בהשכלה ובתחומים רבים אחרים חלק אינטגרלי מהקודש. אפילו התפתחות כלכלית בדרך הראויה והטובה הוא חלק ממהלך התשובה אל הקודש. 

			משנת הרב קוק היתה בשורה מהפכנית בעולם היהודי. לראשונה זה מאות שנים קם מנהיג דתי בעל שיעור קומה, ולימד שכל אותם עניינים שבהם עוסקים בני האדם, החל במוסר הטבעי וכלה ביצירות הרומנטיות, יש להם מקום בעולם הקודש. היה זה חידוש בקנה מידה היסטורי. זאת ועוד, לראשונה זה דורות קם מנהיג רוחני בעל שיעור קומה עצום ומוצא מקום בתפיסת עולמו גם לחילון. הרב קוק לימד שגם לחילון יש תפקיד גדול בניעור העולם הדתי ובשיבה אל הארץ. יחס זה לא נותר ספון בבית המדרש בלבד, כי אם פרץ החוצה, והיה אחד ממאפייני פעולותיו הציבוריות של הרב קוק. יש להדגיש שאין מדובר בהכרה בלגיטימיות של החילון, כי אם בתפקידו ההיסטורי בלבד [...]

			יחסי הרב קוק והמזרחי לא היו שוויוניים. המזרחי ראה ברב קוק דמות מופת. הוא אחד היחידים בעולם הרבני־חרדי ששיג ושיח לו עם המזרחי, ועל כן היתה הערכה עצומה נתונה לו מצד הציונות הדתית. הרב קוק, לעומת זאת, לא ראה את עצמו עומד בראשה, לא רק משום שסירב לעמוד בראש תנועה כלשהי. למזרחי הוא התייחס פחות או יותר כמו שהתייחס לתנועות אחרות בעם ישראל — יש לקרבם כדי שלא ידרדרו. במזרחי הוא לא ראה דרך חיים תורנית שהוא מזדהה עמה.

			(הרב יובל שרלו, "האליטות הדתיות־לאומיות", בתוך א' בן־רפאל וי' שטרנברג [עורכים], אליטות חדשות בישראל, תשס"ז, עמ' 338-337)

			הרב שרלו, שנקודת המוצא שלו היא האליטה הרבנית, חש בהבחנה שבין חוג הראי"ה למזרחי. אף על פי כן נדמה לי שהמתח לא היה נעוץ בהרחבת אין קץ של הקודש. ההגות הציונית הדתית סברה אף היא שהקודש הוא הנותן פשר לחולין, אלא שהתנועה ידעה להבחין בין חיי החולין לבין פרשנותם. קברניטיה לא היססו לקבוע שהפרשנות של הקודש היא חבויה, נותנת טעם ומרעיפה יסודות אידאולוגיים עמוקים, אך אין היא פרוגרמה. היא ודאי קיימת; אף הם לא הכירו למעשה בחילון הקיים בזכות עצמו. ההבחנה ביניהם היא בכך שהקבוצה האקס־טריטוריאלית ראתה בהנהגה הרבנית סמכות מכריעה גם בענייני חולין ובמיוחד בפוליטיקה, והמזרחי לעומת זאת לא קיבל את הסמכות הרבנית ולא אבה להעניק לרבנות בענייני חולין מקום מעבר לייעוץ, הדרכה והכוונה. מכל מקום, הרב שרלו תיאר היטב את המאבק בין הקבוצה הכריזמטית העומדת מבחוץ למרכז הממוסד. היו דמויות שהיו מוכנות להיות מזוהות. דוגמה לכך הוא הרב שאול ישראלי (1995-1909), שלאחר שהיה תלמיד ישיבה במרכז הרב הלך להיות רב יישוב ומחנך במוסדות תיכוניים שהיו תחת חסות המזרחי, ואף הקים את "חבר הרבנים שעל יד הפועל המזרחי". 

			תקופת הזוהר

			הקבוצה האקס־טריטוריאלית שלטה שלטון ללא מצרים בציונות הדתית תקופה קצרה, פחות מחמש עשרה שנה. היה זה כאשר השתלטה על תנועת ההתיישבות בגולן, בבקעת הירדן, ביהודה, בשומרון ובחבל עזה לאחר מלחמת יום הכיפורים. גוש אמונים החל את דרכו בבורגנות ובהתיישבות הציונית הדתית (מניין "הלל" ברמת גן ובכפר עציון), אך עד מהרה השתלט עליו גרעין אלון מורה, ולמעשה המליך את רבני מרכז הרב על תנועת ההתיישבות. בראש האליטה הרבנית עמד הרצי"ה. תהליך השלטתו של הרצי"ה והפיכתו ל"גדול דור" נזקף להתפתחויות אחדות: 

			(א)	גרעין "גחלת" של בני עקיבא, שחבריו החלו את לימודיהם בשנות החמישים בישיבת כרם ביבנה, ומשם עברו למרכז הרב. מרכז הגרעין היה רב חיים דרוקמן. על כך הצביע גדעון ארן במחקריו. 

			(ב)	קבוצת "הצעירים" במפד"ל, שביקשו להתנער מדחיקת התנועה לשוליים הן ביחס לציבור החילוני הן ביחס לציבור החרדי. למעשה קבוצה זו ראתה בדאגה את תופעת ההנהגה החרדית המקומית בערים ובמושבים, שכן הציונות הדתית לא העמידה שכבת מנהיגות רבנית מקומית מתוכה. מול החרדים העמידו "הצעירים" את רצי"ה ותלמידיו כסמכות רבנית גם כרבנות מקומית. הם התחילו ברבנות של יישובי יש"ע ומשם התפרסו גם לרבנות המקומית בשכונות הערים ובמושבים. 

			(ג)	רצי"ה עצמו שקד במשך שנים רבות על פרסום מאמרים סגנון כריזמטי בעיתונים ובכתבי העת של הציונות הדתית. בכך הכין את דעת הקהל של הציונות הדתית לקבל את סמכותו, והוא הוכר כמעט באופן מידי כדגם אידאלי של מנהיגות רוחנית. החותם הכריזמטי הסופי שלו התגבש כאשר שלושה שבועות לפני מלחמת ששת הימים זעק בהיכל ישיבת מרכז הרב "איפה חברון שלנו, איפה שכם שלנו".

			רצי"ה הנהיג סגנון של מאבק על ארץ ישראל השלמה המלווה באלימות מילולית חריפה, ובכך סלל דרך להפגנות סוערות גם לאחר פטירתו. הוא פרסם את דבריו בכרוזים שבהם מתח ביקורת קשה על פעולות הגישור והפרדת הכוחות של הנרי קיסינג'ר, על הפעילות נגד ההתנחלויות ועל הסכם השלום עם מצרים. חמתו הגיעה עד ביטויים פוגעניים. על קיסינג'ר כתב, לאחר השגת פשרת קדום בעקבות העלייה לסבסטיה (1975): "אל יבהלוכם בלבולי הריקנות ואבדנות־הדעת של המשתלטים ופוסעים על עמנו ונחלתנו, בהמשך שליחותו של אותו עוכר־ישראל וגוזל קרקעותיו, המשומד לדורותיו משלשלת אחוזתנו". וזוהי דוגמה בלבד ללשונו החריפה. 

			בכרוזים היו דבריו מנוסחים כהשראה ושליחות שמימית, שביססה את הילת מנהיגותו וסמכותו בקרב חלק ניכר מהמחנה הדתי הלאומי. הוא האשים את הממשלה בבגידה, ולא היסס מלאיים על "מלחמה בתוכנו" ועל "התקוממות" נגד הממשלה, אם אכן ייפגע השלטון על ארץ ישראל השלמה. הכרוזים נאספו בכרכי לנתיבות ישראל וארץ הצבי, שיצאו לאור בהוצאת ישיבת בית אל בהנהגת הרב ברוך זלמן מלמד. במקום תפקיד של רב כיועץ, כמלווה וכמדריך, הפך רצי"ה לשליח ההשגחה העליונה. תלמידיו צייתו לו, ראו בו כריזמה והתאמצו להיות דומים לו בסגנונם, אך לא קמה ברבנות הדתית הלאומית אישיות רבנית כריזמטית כמוהו. 

			הפעילות של גוש אמונים חשפה את תנועת הרבנים לתודעת הציבור, אולם ההיבט הפוליטי הוא תוצר של תמורה חינוכית שהתרחשה בתוך המחנה הציוני הדתי. צאו וראו: בשלושת העשורים הראשונים של המדינה, רוב המורים והמחנכים למקצועות הקודש בגיל החטיבה והתיכון היו חרדים. אף בשנות השבעים והשמונים היו רוב הר"מים בישיבות התיכוניות חרדים, והפנו את התלמידים המובחרים לישיבות חרדיות. על כך כתב פרופ' יהודה פרידלנדר בלשונו המושחזת בשנת 1988: 

			רוחות המחנה החרדי חדרו לבתי אולפנא שלנו, לישיבות התיכוניות, ופוררו אותנו מבפנים. את בנינו לימדו מורים שלא האמינו בערכי הציונות הדתית (הראייה שלא שלחו את בניהם שלהם למוסדות בהם חינכו אלא לרשת החינוך העצמאי). 

			(יהודה פרידלנדר, בתוך: ניב החברה: בטאון אמונה — תנועת האשה הדתית לאומית, 541 [אדר-ניסן-אייר תשמ"ח], עמ' 11)

			מראשית שנות השבעים החלו הישיבות הלאומיות להקים מכוני הוראה, ובהם הכשירו מורים דתיים לאומיים למקצועות הקודש (הכינוי למסלול זה היה "תוכנית קיל" על שם יהודה קיל [2011-1916], שהיה ראש המנהל לחינוך דתי במשרד החינוך והוביל את המסלול). עם פרישתם של המורים החרדים הם הוחלפו במורים מן הישיבות הלאומיות. וכך הסתבר בשלהי שנות השבעים, שהדור הצעיר של הציונות הדתית רואה ברבנים את האליטות החדשות. התוצאה הייתה מטעה: מבחינה מספרית הרבנים היו מיעוט. הציונות הדתית היא תנועה שרוב אנשיה עובדים לפרנסתם, מקיימים חיי תרבות ונטמעים בסביבתם המודרנית. הרבנים האלה, שהיו מיעוט, יצרו נורמה אחרת. אולם דווקא מיעוט זה התווה את הדרך לשכבת הצעירות והצעירים, לכן השפעתם איננה נאמדת במספרם הראלי. גם כאשר חלה ירידה תלולה בהשפעה הרבנית החל משנות התשעים של המאה שעברה, ועוד נעסוק בכך בהמשך, הם המשיכו להיאבק על מעמדם. 

			רוב הרבנים נמנו עם תלמידי תלמידיה של הקבוצה האקס־טריטוריאלית; הם העריצו עד כדי התבטלות את הראי"ה והרצי"ה, ובצדק ראו בהם דמויות שסללו את הדרך לסמכות הרבנית הציונית הדתית. לאור ירידת הסמכות הרבנית בקרב הציבור הדתי הלאומי במהלך שנות התשעים של המאה שעברה, הייתה ביניהם קבוצה שלא הסכימה לקבל את השינוי החברתי והמשיכה לטפח את הנורמות האקס־טריטוריאליות. קבוצה זו התרכזה סביב ישיבת הר המור וכינויה היה חרד"לים. הקבוצה אף היתרגמה לתנועה פוליטית, נעם.

			גוש אמונים הייתה אפוא התנועה שאפשרה לאקס־טריטוריאליים להפוך לאליטות של הציבור הציוני הדתי והפכה אותם למעורבים בתנועה. אולם מעורבותם לא הייתה היטמעות. להיפך. קבוצת הלומדים והרבנים הצעירים תלמידי מרכז הרב, שהפכו למנהיגים רוחניים ומעשיים של תנועת ההתיישבות ביש"ע, היו במתח מתמיד עם התנועה הציונית הדתית הממסדית. הם הסתייעו לא אחת בממסד; תנועת הפועל המזרחי סייעה לתנועת ההתיישבות ביש"ע. בעיניה אנשי הגוש נחשבו לחלוצים החדשים. צעירי בני עקיבא התגייסו לצעדות מחאה ולעליות לקרקע, לעתים תכופות נגד ההנהלה הארצית של התנועה. באופן כזה שרת המנגנון של הפועל המזרחי את הקבוצות שינקו מהמורשת האקס־טריטוריאלית. פרק לא ידוע זה מופיע בזיכרונות של אנשי התנועה. כך כתב למשל שרגא שמר־שירמן (2019-1929):

			אחרי מלחמת יום הכיפורים נרתם גוש אמונים בעוצמה רבה להקמת יישובים בארץ ישראל המשוחררת. גם קבוצת תלמידים, בוגרי ישיבת מרכז הרב, התארגנה להקים יישוב משלה ברמת הגולן. התנועה המיישבת הדתית היחידה שפעלה בגולן הייתה איגוד המושבים [של הפועל המזרחי]. סוכם כי אנו נלווה את הקמתו והתבססותו של היישוב "קשת".

			ליישוב היה מלווה רוחני מטעם הישיבה שגר בו והנהיגו בתקופת הייסוד. היה זה הרב אלי סדן, לימים מייסד המכינה הקדם צבאית הראשונה "בני דוד" ביישוב עלי שבשומרון [סדן היה מזכיר "קשת"]. כשהקדנציה שלו הסתיימה הוא ביקש לעזוב את המקום. היה צורך לשלוח לו מחליף. הציעו לי להיפגש עם הרב צבי יהודה, כדי לשכנעו בחשיבות המלווה ביישוב.

			ביקשתי מהרב יחזקאל דאום ע"ה, רבה של רמת מגשימים, בוגר ישיבת מרכז הרב, שיסדיר לי פגישה עם הרב צבי יהודה, והצעתי לו להצטרף אלי. הפגישה נקבעה לשעה מוקדמת בבוקר. הכנתי את מה שרציתי לומר על חשיבותו של מלווה רוחני ל"קשת" מטעם הישיבה, וחשבתי שנוכל לדבר על כך בניחותא. במסדרון פגשתי את הרב יחזקאל והוא אמר לי שנמתין לרב עד שיצא מתפילת שחרית, כי זאת ההזדמנות הטובה והיעילה לסכם איתו דברים. עמדנו שם כמה דקות. כשהרב יצא מן החדר עם שקית הטלית והתפילין בידו, הרב יחזקאל אמר לו: "הרב, הנה שרגא שמר בא לדבר עם הרב בעניין 'קשת'". הרב לחץ את ידי, ועוד לפני שהוצאת הגה מפי עבר במסדרון אדם צעיר מגודל זקן, והרב קרא לו: "עודד [וולנסקי] בוא הנה, מחר בבוקר אתה עולה ל'קשת' ומחליף שם את אלי". הדבר יצא מפי הרב, ולי לא נותר מה לומר. שוב לחץ הרב את ידי והשיב שלום על ברכתי, "הפגישה הסתיימה, העניין מסודר", אמר לי הרב דאום. "אתה רואה, כך מסתדרים פה הדברים". 

			(שרגא שמר־שירמן, ישראל בטח... סיפור אישי על השואה ועל התקומה, תשע"ו, עמ' 227-226) 

			הפועל המזרחי סייע אפוא להתיישבות. מתוך הדברים ניתן לראות בעליל את ההשפעה של הרבנים ובראשם רצי"ה על הציונות הדתית. אף על פי כן היו חיכוכים בין גוש אמונים לבין בני עקיבא למשל. ובנוסף לכך, אנשי הגוש לא רחשו אמון רב לנציגים הפוליטיים של המפד"ל. לעיתים תכופות סברו שהם פשרניים מדי, נוטים למרכז הפוליטי ולריצוי תנועת העבודה, ומעדיפים את מנעמי השלטון על פני המחאה והעשייה.

			למעשה התרחש כאן תהליך של עליות ומורדות. הראי"ה הבדיל את עצמו מהמנגנון הפוליטי של הציונות הדתית (אז, המזרחי והפועל המזרחי). הרצי"ה התקרב למנגנון, ואף היה מעורב בפוליטיקה שלו באמצעות מועמדים ומינויים שלא תמיד צלחו (למשל, הרב חיים דרוקמן, שהיה המועמד שלו לשר החינוך לאחר המהפך של עליית הליכוד לשלטון). משעה שנעשה רצי"ה מנהיג רוחני בלתי מעורער של המחנה הדתי הלאומי בחלקו הגדול, הוא הזדהה בגלוי עם המחנה. 

			קברניטי המפד"ל הוותיקים הביטו בדאגה על מנהיגותו של רצי"ה ועל השפעתו הממגנטת על בני נוער. כך כתב בזיכרונותיו ד"ר זרח ורהפטיג (2002-1906), ממנהיגי הפועל המזרחי ולאחר מכן המפד"ל:

			אני מאד מעריך את הרב [צבי יהודה] קוק, הוא מהאבות הרוחניים של המפד"ל, אבל הרב קוק לא היה בתעלה [רמז למלחמת יום הכיפורים] ולא במחנות צבאיים, והוא רואה את הדברים רק מפסגת החזון. הוא לא איש מלחמה, וגם לא יכול ולא צריך להיות כזה [...] הערצתי את הרב צבי יהודה קוק על עומק מחשבותיו, על כוח השפעתו על תלמידיו במרכז הרב ועל הנוער הדתי לאומי בכלל, על יושרו, נאמנותו ומסירותו לעם ישראל ולמדינת ישראל. היינו שרויים בידידות גדולה [...] 

			הרב ידע יפה דעותי, תוכניותי באשר לעתידם של חלקים מארץ־ישראל, שהן מנוגדות לדעותיו. הוא בשלו ואני בשלי, וידידותנו ידידות נפש לא נחסרה [...] צבי ברנשטין [1993-1914], מזכ"ל הפועל המזרחי, תיאר בהצופה פגישתנו אצל הרב צי"ה קוק, בה ביקשתי להשפיע על הרב למתן השקפותיו המדיניות. הבאתי לפני כ"ת [כבוד תורתו] את הגדרתי של המושג "פיקוח נפש של המדינה", "של אומה", וכהגדרתו של בעל המנחת חינוך, "פיקוח נפש של כל ישראל". 

			(זרח ורהפטיג, חמישים שנה ושנה: פרקי זכרונות, תשנ"ח, עמ' 250-249) 

			על אף חילוקי הדעות, סמכותו של רצי"ה כמנהיג רוחני של הציונות הדתית לא הייתה מוטלת בספק; הוא נתפס כ"אחד מהאבות הרוחניים של המפד"ל". בכך סיכם ורהפטיג את התהליך שבו הקבוצה שעמדה מחוץ לממסד השתלטה למעשה על הממסד, או לפחות חתרה להשתלט עליו. 

			לאחר פטירת רצי"ה החל תהליך של בידול, שהתעצם עם הקמת ישיבת הר המור (1997). הקמת הישיבה נעשתה תוך סכסוך ופירוד מישיבת מרכז הרב. מבחינה זו התרחש תהליך של שיבה לעמדתו המתבדלת פוליטית של הראי"ה מהמנגנון הציוני הדתי ונסיגה מהמהלך של הרצי"ה.

			לתהליך כזה של קרע בין שתי הישיבות — מרכז הרב והר המור שיצאה מתוכו — כמו לכל תהליך היסטורי וחברתי, יש היבטים רבים. אני אתמקד בהיבט האידאולוגי, שלטעמי היה לב הסכסוך. העילה לקרע הייתה הקמת מכון להוראה מטעם משרד החינוך בישיבת מרכז הרב בדגם שהיה קיים זה עשור וחצי בישיבות ההסדר ("תוכנית קיל"). הרב צבי ישראל טאו, לימים ראש ישיבת הר המור, סבר שאל לה לישיבה להתקשר עם המנגנון של משרד החינוך; ישיבה צריכה להיות הסמכות העליונה בטהרתה, בעלת אוטונומיה מוחלטת, וכל דריסת רגל מבחוץ היא פגיעה בקודש. במידה מסוימת הוא שב לעמדתו של הראי"ה, קודם שרצי"ה התקרב למנגנון הממסדי. הרב טאו חרד לעמדה ה"אקס־טריטוריאלית" שאפיינה את הגישה הרבנית מיסודו של הראי"ה. הוא סבר שכך הוא מכוון גם לגישתו של רצי"ה. למעשה הוא הסתייג מקרבתו של רצי"ה לממסד הציוני הדתי. גישתו הלמה במידה רבה את התפיסה המשיחית שרקם, כפי שנראה להלן. לעומת זאת, ישיבת מרכז הרב בהנהגת הרב אברהם שפירא (2007-1914), שכיהן גם כרב הראשי האשכנזי לישראל, סברה שייחוס ערך דתי להקמת מדינת ישראל ומוסדותיה מאפשר לפתוח לתלמידי הישיבה את אופק ההשתלמות בהוראת מקצועות הקודש כדי לדאוג לפרנסתם. המחלוקת הייתה באשר לגבולות ה"אקס־טריטוריאליות". הרב שפירא סבר שהיא לא "תינזק" בשיתוף הפעולה עם הממסד, ואדרבה, היא אף תתעשר, בעוד שהרב טאו סבר שיש לשמור על ההתבדלות.

			קשה להפריז בערך הדילמה של הסמכות הרבנית והעימות בינה לבין הסמכות הממסדית בכלל והסמכות הפוליטית בפרט. אשוב לדילמה זו להלן בפרק החמישי, בדיון על פרדוקס הרבנים בתנועה הדתית הלאומית. בדיונים שבפרקים הבאים ייבחנו הקונפליקטים המאפיינים את הציונות הדתית מזוויות שונות, ויוצגו השלכותיהם על התנועה בעשורים האחרונים.

		
	
			פרק שני

			תנועה משיחית

			השיח המשיחי היה מאפיין של התנועה הציונית. הסיבה לכך הייתה פשוטה: הציונים שבאו בעליות השנייה והשלישית היו בחלקם הגדול ממזרח אירופה. רוב העולים למדו במסגרות חינוך מסורתיות, לאמור חדרים. הם בעטו בעבר, השתחררו מכבלי המסורת, והתגייסו לאידאל של הקמת יישוב ("בית לאומי") ומדינה מודרניים בארץ ישראל. החייאת הלשון העברית באה על יסוד שפת החדר. לפיכך אין פלא שרבים מהציונים החילונים ראו את תחיית האומה כיציאה מ"גלות", ולמעשה כ"גאולה". אכן, התוכן היה חילוני. אבל השיח היה דתי. דוגמה לכך הם דבריו של יצחק גרינבוים, פעיל ציוני שניתן להגדירו כאנטי־דתי, בחיבור שהתפרסם בזמן שעמד בראש ועד ההצלה, שנוסד ב־1942 והיה יוזמה של הסוכנות היהודית להציל את יהודי אירופה: 

			התנועה הציונית נעוצה בתנועות המשיחיות, שהיו מתעוררות מזמן לזמן מימי חורבן הארץ ועד סוף המאה השמונה־עשרה. התנועה הציונית נולדה באותו זמן, שפרחה נשמתה של התנועה המשיחית. הרעיון הציוני ביצבץ ועלה באותו הרגע, שהרעיון המשיחי נתרוקן מתכנו [...] העם היהודי התחיל פושט את צורותיו הישנות הדתיות ולובש צורות חדשות חילוניות, וכתוצאה מהתהליך הזה התחיל גם רעיון הגאולה הלאומית פושט את צורתו המשיחית הדתית ולובש את הצורה החילונית. 

			הציונות יונקת מאותה השאיפה לתחיה ולגאולה לאומית, המשמשת תוכן לרעיון המשיחי בצורתו הלאומית ולתנועות המשיחיות. העם היהודי לא מת כשאבדה לו חרותו המדינית, כשגורש אחרי מלחמות ממושכות מארצו. הוא לא חדל להאמין, שיבוא יום ושוב ישוב לארצו ולמולדתו העזובה. הוא שאף במשך כל ימי הגלות לשיבת־ציון. האמונה הזאת בגאולה היתה לכח גדול, מחיה ומפרה, ולא נוכל לצייר לעצמנו בלעדיה את קיומה של האומה העברית, הנרדפת, הנמקה בעניה, הנודדת. אמונה זו היתה לנקודה המרכזית של חיי האומה.

			(יצחק גרינבוים, התנועה הציונית בהתפתחותה, א, תש"ב, עמ' 4) 

			גרינבוים לא היה לבדו בשיח המשיחי. דבריו נאמרו במסגרת הדיונים במעמדה ובמקומה של התנועה הציונית. ראשיה ומנהיגיה לא מצאו להם טרמינולוגיה נאמנה יותר להגדרת הדרך מאשר זו המשיחית.

			לא כן הציונות הדתית. היא לא הסתפקה בשיח; התוכן מילא משמעות עמוקה מבחינתה. מיום היווסדה התרוצצה הציונות הדתית בין שתי תפיסות. מצד אחד היא התמודדה עם העולם החרדי שראה במעשה הציוני "עלייה בחומה" (טיעון שהסתמך על מדרש שקבע כי אין למרוד בגויים בגולה, ושהגאולה בידי שמים), התגרות בגויים ומעשה של כפירה. מצד שני היה ברור לציונות הדתית שהיא מביאה לגאולה של העם, ואי אפשר לשלול את הזיקה של גאולת העם לאותה גאולה שהבטיחו הנביאים, או כפי שכינה אותה רב סעדיה גאון בספרו אמונות ודעות, "הגאולה האחרונה". 

			פסיחה על שני הסעיפים

			ההאשמה החרדית שהייתה מבוססת על מאמר דרשני ("שלוש השבועות", כתובות קיא ע"א), התייחסה לעצם הגישה שאדם יכול ליטול את גורלו בידיו. כלומר היוזמה היא שעמדה בטבורו של הוויכוח והניגוח. לפי החרדים גאולה תבוא בידי שמים, והניסיון של יוזמה משיחית הוא מרד בשלטון האלוהים. נקל להבין שהדמות שעמדה כאיש צללים מאחורי הווילון הייתה שבתאי צבי. הרי הוא הכריז על עצמו כמשיח, והתוצאות מבחינת הציבור היהודי היו קטסטרופליות. שבתאי צבי המיר בסוף את דתו והותיר את המאמינים הרבים מבולבלים. והנה הראי"ה, בפנקס שכתב במהלך רבנותו בעיר בויסק, קבע כי ניטשה הוא ממשיכו של שבתאי צבי (פנקסי הראי"ה, תשס"ח, עמ' קמב). בכתיבתו טרם עלייתו לארץ ישראל תקף הראי"ה את החילון של התנועה הציונית, ופרסם מאמרים גם בכתב עת אנטי ציוני הפלס. 

			כמי שמאז ומתמיד היה סקרן לגבי ההתפתחות של ההיסטוריה האינטלקטואלית, הכיר הראי"ה בהשפעתו הממגנטת של ניטשה על הסופרים של התחייה הלאומית. על כן מתח ביקורת קשה על ניטשה, כשכוונתו למעריציו העבריים. מכל מקום, היוזמה האנושית, בניגוד לפעולה בידי שמים, התקשרה לדידו לחילון ולמשיחיות שקר. ולכן הציונות הדתית בשלביה הראשונים נדחקה לזיהוי הציונות עם הרעיון של "מקלט בטוח". אנשיה טשטשו מעט את רעיון הפרשנות המשיחית לתחייה הלאומית, והסתפקו בהצבעה על האנטישמיות האירופאית ועל הצורך להתיישב באדמת לאום כדי להימלט ממנה. לפיכך רוב אנשי המזרחי הצביעו בעד הצעת אוגנדה (1903). יש הטוענים, שהרב יצחק יעקב ריינס, מייסד המזרחי, ציפה שבאוגנדה ילמדו הפלגים השונים של האומה להתגבר על השסע הדתי החילוני, וכך יגיעו לארץ ישראל כשהם כבר מיושבים ונינוחים. אבל דבר אחד בטוח: אנשי המזרחי סברו כי בכך יוכיחו באופן חד־משמעי שאין הם מגשימים את האידאל המשיחי, אלא מסתפקים בהצלת יהודים ("מקלט לילה"). 

			ואכן בשנת 1903 פרסם הרב ריינס את הספר התעמולתי אור חדש על ציון, ובו טען כי העשייה הציונית איננה משיחית, אלא עניינה הצלת יהודים. וכבר נכתב רבות על כך שבדרשותיו התבטא ריינס שלציונות "עניין גדול" עם הגאולה. למעשה הוא סבר, שאין להבליט את הפרשנות המשיחית של הציונות הדתית לתחייה הלאומית כדי שלא לנעול את הדלת בפני הציבור האורתודוקסי. הנימה הזהירה כלפי המשיחיות המשיכה להיות נוכחת בשיח של קברניטי המזרחי, אלה שנאבקו מול ההאשמה של האורתודוקסייה הלא ציונית בעניין "העלייה בחומה". הרב מאיר בר אילן (ברלין) כתב בשנת 1919:

			גם התנועה הציונית כשיצאה לאויר העולם לא היה דרכה ב"סופה וסערה". המנהיגים הציונים היו מדגישים ומטעימים, כי אין בתנועה זו שום דחיקת־הקץ, שום קפיצות ומעשי־נסים, אלא עבודה אטית, מודרגת, שאיפה מתמדת למטרה ידועה ואין לקבוע בדיוק מתי תגמר העבודה ומתי תתגשם המטרה. אם לא עכשיו — לאחר זמן. לאט לאט בשלה ההכרה בלבבות, כי העבודה הציונית היא עבודה לשעה ולדורות. אם אנו לא נזכה לראות את פרי עמלנו יזכו בנינו או בני בנינו, ואנו ניהיה הטורח בערב שבת ליום שכולו שבת ומנוחה, לחיי עם בארצו. "ראיונותיו" של הרצל בשעתם לא היו נראים אלא כצעדים, אמנם חשובים, להתגשמותה של המטרה הציונית, אבל איש לא העיז לראות בהם את ה"קץ" ולהכריז עליהם כעל אותות־הגאולה. אך בשנים האחרונות, כשהעבודה הפוליטית בהסתדרות הציונית הגיעה למרום־קצה לא נמנעו מנהיגי הציונים מלהזהיר ומלהודיע, כי ההצהרה הבריטית אינה עוד "אתחלתא דגאולה", כי עדיין רבה הדרך וגדולה העבודה.

			(הרב מאיר ברלין, בשבילי התחיה, ת"ש, עמ' לג) 

			הרב בר אילן לא שלל את הפרשנות המשיחית לעשייה הציונית, אולם הוא גזר משוואה על דרך השלילה: עשייה איטית איננה התפרצות משיחית. עשייה שיש בה סבלנות ואורך רוח איננה דחיקת הקץ. האם באמת חשב כך הרב בר אילן? שנה לאחר שיצא לאור קובץ מאמריו בשבילי התחיה, הופיעה אסופה שערך מתוך מאמרי הראי"ה וכתבים שלא ראו אור, ושרוח משיחית לוהטת שרויה בה. הכותרת שהעניק לה הייתה חזון הגאולה (תש"א). אולם כמו הרב ריינס כך אף הרב בר אילן היה מנהיג, וכאישיות פוליטית היה זהיר בהתבטאויותיו. מדבריו אנו למדים, כי אף בשלהי העשור השני של המאה העשרים, כאשר היה ברור שהעולם האורתודוקסי שאיננו ציוני לא נסחף בהמוניו אחר התנועה הציונית, עדיין היו קברניטי הציונות הדתית זהירים מהתווית המשיחית.

			חשיפה

			ההתחבטות עד כמה לחשוף את הפרשנות המשיחית הייתה מאז ומתמיד אופיינית להוגי הציונות הדתית. לשני פלגים בציונות הדתית לא היו עכבות כלשהן ביחס להילה המשיחית של התחייה הלאומית:

			(א) הקבוצה ה"אקס־טריטוריאלית", הראי"ה מאז עלה לארץ (1904) ותלמידיו, לא היו מחויבים לממסד הפוליטי, והשיקולים שלהם היו חווייתיים, פילוסופיים וקבליים. על כן הם לא היססו ליצור הגות מלאה וישירה העוסקת בעידן הגאולה. הראי"ה ואחדים מתלמידיו לא היססו לגשש את דרכם גם לאגודת ישראל, והיו צירים בכנסיות הראשונות שלה; עד כדי כך לא היו מחויבים לגוף הייצוגי והפוליטי של הציונות הדתית. כידוע היה הראי"ה שותף לכנסייה הגדולה של אגודת ישראל בפרנקפורט. כך כתב הרב דוד כהן ("הנזיר") ביומנו:

			נבחרתי ציר לאספת אגודת ישראל העולמית בציוריך, שבה השתתפו גם הרב מקובנא הגאון ר"א [אברהם דוב כהנא] שפירא, ופרופ' [שמואל צבי] מרגליות מפירינצי. מארגני האספה היו מר [יעקב] רוזינהיים והרב ד"ר [יצחק] ברויר ובניו מפרנקפורט, ומימונה, 40 אלף פראנק, בידי מר [שלמה] גוגינהיים מבאזל. כך אמר לי.

			(דוד כהן, יומן הרב הנזיר, תשע"ט, עמ' 104)

			הראי"ה השכיל להבין שאדם כמוהו, גאון וגדול תורה שהיה בעל תודעה של צדיק ושל מנהיג רוחני של הדור, הוא נכס לציונות הדתית. הראי"ה ידע שאין לו תחליף לכשידונו על המשרה הרמה של הרב הראשי לארץ ישראל. לפיכך הוא לא הסתיר את פרשנותו המשיחית לתחייה הלאומית, ואת המגמה הזו הנחיל לתלמידיו כמו הרב יעקב משה חרל"פ, הרב דוד כהן ("הנזיר"), הרב משה צבי נריה, וכמובן בנו רצי"ה. כולם הביעו פרשנות משיחית לוהטת לאירועי התחייה הלאומית. אמנם הראי"ה התמודד עם המנהיגות האורתודוקסית הלא ציונית וספג את ביקורתה הקשה. אולם הוא כבר היה אז מושרש בחברה הישראלית החילונית והדתית לאומית במידה כזו שמעמדו הסמכותי לא היה מעורער.

			(ב) אנשי הפועל המזרחי, שכאמור הקימו את התנועה בצעירותם, לא היו מחויבים לוויכוח שהתנהל בעיקר באירופה ולהתקפת הרבנים שאינם ציוניים על הציונות. מבחינתם הם הגשימו את הגאולה באמצעות בניין הארץ וההתיישבות על אדמותיה. יתר על כן: חלקם לא נצרכו לכתוב על הפרשנות המשיחית מאחר שראו בעצם העשייה את המבע המשיחי. המשיחיות של הפועל המזרחי ניתנת להסבר על פי מונחיו של פיטר וינץ', פילוסוף וסוציולוג, שטען שאת ההתנהגות יש להבין באמצעות המשמעות. עם זאת היו לפועל המזרחי שורת אידאולוגים ממוצא חסידי, כמו שלמה זלמן שרגאי וישעיהו ברנשטיין, שאימצו את הפרשנות המשיחית לאירועי המאה העשרים ונתנו לה מבע ססגוני ועוצמתי במאמריהם.

			פטרנליזם משיחי

			חוג הראי"ה, לאמור הראי"ה ותלמידיו ה"אקס־ טריטוריאליים", יצרו מסכת מפוארת של פרשנות משיחית. אולם פרשנות זו לא התכתבה עם הציונות החילונית, ולא יצרה גשר כלשהו בין התנועות אף על פי שהטרמינולוגיה הייתה דומה. כל כך מפני שהתפיסה המשיחית של חוג הראי"ה הייתה מעוגנת בעולמו המיסטי הקבלי. בעולם הזה ארץ ישראל לא התמצתה מתוך רגבי האדמה שלה, אלא הייתה כיסוי לעולמות אלוהיים סוערים. גאולת הארץ היא גם גאולת האלוהות. חוג הראי"ה פיתח רשת צפופה של מונחים קבליים, שהבהירו כיצד התחייה הלאומית היא אירוע קוסמי ואלוהי. גישה כזו איננה ניתנת להעברה והייתה נחלת החוג בלבד, וגם איננה יכולה להתכתב עם תפיסת עולם מודרנית. לא פלא שבאווירה כזו נוצרה התפיסה הפטרנליסטית, שלפיה התנועה הציונית לא רק מאבדת את המשמעות של יוזמה אנושית, אלא היא חסרת אופי עצמאי לחלוטין. כל כך מפני שהיא כלי בידי ההשגחה העליונה. הציוני החילוני סבור שהוא מגשים את התחייה הלאומית המודרנית והחילונית, אך הוא כלי בידי הניווט האלוהי, שמטרתו לקדם את הגאולה האחרונה והסופית. 

			הציוני החילוני הוצג כמי שאיננו מודע למניעים העמוקים של מעשיו. האם תפיסה כזו מאפיינת את הציונות הדתית במלואה? אין ספק שרוב אנשי הפועל המזרחי לא הגיעו לחשיבה מסוג זה ולא ביקשו לרדת לעומקה. אולם שיקולים אחדים הצטרפו לכאן: ראשית, הראי"ה וחוגו נתפסו כאידאולוגים הרשמיים למחצה של הציונות הדתית; לא היו לתנועה אלטרנטיבות אידאולוגיות בשיעור קומתו של הראי"ה. גישתו של חוג הראי"ה הייתה פטרנליסטית במובהק. שנית, המאבק על הפרהסיה של היישוב והמדינה מבחינת הציונות הדתית הסתמך על כך שהציבור ביישוב מעוניין בסתר לבו באופי דתי, וכי המנהיגים אינם משקפים את הלך הרוח האותנטי של הציבור. ושלישית, שלילת הגלות החריפה של הפועל המזרחי והפחות חריפה של המזרחי הוליכו לתפיסה משיחית, ומבחינת דעתם של המנהיגים הציונים דתיים לא יכול להיות שהציבור החילוני לא ייטול חלק בתהליך כזה. על כן בסופו של דבר, על אף ההבדלים בין הפלגים השונים של הציונות הדתית, התפיסה הפטרנליסטית שהסתמכה על הפרשנות המשיחית לתחייה הלאומית הייתה נחלתה של התנועה בכללה.

			לפיכך ניתן להגדיר את התנועה הציונית הדתית כתנועה משיחית, וכבר מראשיתה אפשר היה להשתית את עקרונות היסודות שלה על שניים:

			(א)	פרשנות משיחית לתחייה הלאומית, כלומר דרישת האירועים האימתניים של המאה העשרים (למשל הקמת התנועה הציונית, הצהרת בלפור, מלחמת העולם הראשונה, השואה, הקמת מדינת ישראל) כשלבים בתהליך הגאולה.

			(ב)	שיתוף פעולה ממוסד ורשמי עם עוברי עברה למען הגשמת התחייה הלאומית. זו הייתה המשמעות של הקמת המזרחי כסיעה בהסתדרות הציונית ומכאן ברור כי גם החילונים שותפים בעל כורחם בתהליך המשיחי.

			ארץ ישראל

			התפיסה המשיחית הקרינה להערכתי גם על תפיסת ארץ ישראל. שתי תפיסות מרכזיות צמחו בציונות הדתית ביחס לארץ ישראל. התפיסה האחת ראתה בארץ הבחירה כלי ליישום מדינת התורה וההלכה, והשנייה ראתה בה ישות אלוהית העומדת בזכות עצמה. התפיסה הראשונה היא אינסטרומנטלית והשנייה סובסטנציאלית (עצמותית). הקבוצה של הראי"ה ותלמידיו צדדו כמובן בתפיסה השנייה והתבססו על הייצוג הקבלי של הארץ. 

			בשנת 1920 יצא לאור הספר אורות, פרי עטו של הראי"ה, ועורר גלים בקבוצות הדתיות ביישוב. הספר נפתח בפסקה: 

			ארץ ישראל איננה דבר חיצוני, קנין חיצוני לאומה, רק בתור אמצעי למטרה של ההתאגדות הכללית והחזקת קיומה החמרי או אפילו הרוחני. ארץ ישראל היא חטיבה עצמותית קשורה בקשר חיים עם האומה, חבוקה בסגולות פנימיות עם מציאותה. ומתוך כך אי אפשר לעמוד על התוכן של סגולת קדושת ארץ ישראל, ולהוציא לפועל את עומק חבתה, בשום השכלה רציונלית אנושית כי אם ברוח ד' אשר על האומה בכללה, בהטבעה הטבעית הרוחנית אשר בנשמת ישראל, שהיא ששולחת את קויה בצבעים טבעיים בכל הארחות של ההרגשה הבריאה, ומזרחת היא את זריחתה העליונה על פי אותה המדה של רוח הקדושה העליונה, הממלאת חיים ונעם עליון את לבב קדושי הרעיון ועמוקי המחשבה הישראלית.

			אני מבקש לשים לב לסיומה של הפסקה, מפני שהיא מסבירה את התהליך שבו הפכו אנשי חוג הראי"ה לאידאולוגים ולמעשה לתאולוגים החשובים של הציונות הדתית. 

			התפיסה הסובסטנציאלית של הארץ מעניקה לקבוצה האקס־טריטוריאלית בציונות הדתית סמכות אלוהית. הראי"ה קבע באופן חד־משמעי, שרק אלה שנחנו ב"רוח", הכריזמטיים, יכולים לעמוד על טבעה האמיתי של הארץ. בכך לא רק שניכס לעצמו ולחוגו את הסמכות להבנת מעמדה של הארץ, אלא גם מנע דו־שיח אמיתי עליו. ברגע שמדובר בידע סודי המוגבל לקבוצת "קדושי עליון", ממילא ערכה של הארץ איננו טרנזיטיבי, ואי אפשר ליצור דיאלוג, בוודאי לא עם גורמים חילונים שותפים לדרך. מכל מקום התחושה של הגאולה המתקרבת הפכה את הסוד למפתח של התהליך ההיסטורי ואת ארץ ישראל לרכיב המרכזי שלו.

			נסיגה

			ההתנערות מהבלעדיות של הפרשנות המשיחית בתוך המחנה הציוני הדתי החלה להערכתי עם שתי תופעות: 

			התופעה האחת הייתה שורת האירועים בשנות השמונים של המאה שעברה, שציינה את ההידרדרות ושינוי התדמית של הציונות הדתית לאחר תנופת ההתיישבות ביש"ע בעקבות אירועי גוש אמונים. פינוי ימית (1982), גילוי המחתרת היהודית (1984) והאינתיפאדה הראשונה (שלהי 1987) סדקו את הפרשנות המשיחית הבלעדית. אמנם חוג הראי"ה פירש את הירידה כחוליה בתהליך של עליות ומורדות המאפיינות את תהליך הגאולה, אולם המוסכמה שמדינת ישראל היא "ראשית צמיחת גאולתנו" כבר לא הייתה מובנת מאליה. 

			התופעה השנייה הייתה הופעתה של תנועה חדשה על סף שנות השמונים — נאמני תורה ועבודה (1978). תנועה זו הביטה בדאגה על הופעת האליטות של הרבנות הציונית (שעליהן דובר בהרחבה בפרק הקודם) שסחפו את התנועה לכיוון של הקפדה יתרה על קיום המצוות (הקצנה דתית), החמרת נורמות הצניעות ועזיבת דרך הפשרה שאפיינה את הציונות הדתית. מתוך חוגי נאמני תורה ועבודה יצאה הסתייגות מהתפיסה המשיחית, שהייתה מאפיין מובהק של האליטה הרבנית הציונית. המנהיגים הרוחניים החדשים יצאו מחוגי הישיבות הלאומיות, והביסוס שלהם היה הבחינה התאולוגית של הפרשנות המשיחית. בשנת 1988 הוציאו נאמני תורה ועבודה לאור חוברת ובה קטעים נבחרים מכתבי הרב חיים הירשנזון (1935-1857), שהיה מן ההוגים הליברלים והמתונים מבחינה משיחית בציונות הדתית. הקיבוץ הדתי היה מהתומכים של נאמני תורה ועבודה, וכיום הם מקיימים מיזמים משותפים. 

			אכן הקיבוץ הדתי הוא דוגמה לתנועה ששינתה את גישתה במשך השנים. אנשי הקיבוץ הדתי הקפידו בקום המדינה על קביעתה כ"ראשית צמיחת הגאולה", ובשנות השמונים חלה התפנית. יש להניח שהתפתחויות פוליטיות בעקבות גוש אמונים תרמו לתהליך הדתי שהתרחש כאן, אולם התרומה הייתה עקיפה.

			שימור

			בחוגי הישיבות הלאומיות המשיכו לטוות את חוטי הפרשנות המשיחית לאירועי הדור, וכוחן לא רפה. עם זאת הפלג של ישיבת הר עציון באלון שבות לא היה שותף לפרשנות המשיחית הלוהטת; העמדה הפוליטית של ראשי הישיבה בשנות השמונים גררה אותה לריאליזם שהקשה על טיפוח הפרשנות המשיחית. האירוע שגרם לראשי הישיבה להציג עמדת מרכז הנוטה לשמאל היה הטבח בסברה ושתילה במלחמת לבנון הראשונה (1982). הם תמכו בתנועת מימד, והעמדה הפוליטית הקרינה גם על התפיסה התאולוגית. מכל מקום, הם היו יוצאי הדופן בקרב הישיבות הלאומיות. 

			כדי להבין את התהליך המשיחי שהיכה שורשים בקרב הישיבות הלאומיות שעיצבו את תודעת הצעירים הציונים הדתיים, בנות המדרשות ומסגרות אחרות של צעירות בנות המגזר, כדאי להידרש להסבר של הרב טאו. אמנם מדובר כאן בתפיסה תאולוגית והיסטוריוסופית, אולם היא מעניקה פרספקטיבה על התפיסה המשיחית של הציונות הדתית. 

			הרב טאו טען, כי בתקופת הראי"ה הגאולה הייתה בהיחבא. היא הייתה לטנטית, והיה צורך של הצדיק לפענח את הרמזים שלה. לעומת זאת בתקופת הרצי"ה — ובמיוחד לאחר מלחמת ששת הימים — הגאולה יצאה מהחביון אל האור. עם רצח רבין, טען הרב טאו, ירדה הגאולה אל החביון, והיא מתנהלת פעם נוספת מתחת לפני השטח. הסבריו של הרב טאו מייצגים את הקבוצה האקס־טריטוריאלית, שלא ויתרה לרגע על התהליך הגאולי. דווקא הסברים אלה חושפים את הירידה במתח של התפיסה המשיחית בציונות הדתית, ובשלושים השנים האחרונות היא שוב לא שולטת בכיפה כפי שהיה קודם לכן.

			מודל

			לפני כעשרים וחמש שנה הצגתי מודל להבנת התפיסה המשיחית בציונות הדתית, וכמדומני שהוא עדיין מבהיר באופן הנאמן ביותר את התודעה הציונית הדתית, ועל כן אסיים את הדיון שבפרק זה בהצגתו. 

			המודל מסתמך על החלוקה בין משיחיות אפוקליפטית מצד אחד, שלפיה העולם המוכר לנו יקרוס ויעלם ותחתיו יופיע עולם חדש וחלומי, בעל חוקיות חדשה, שאין בו רוע ומוות, ובין משיחיות נטורליסטית, שלפיה העולם המשיחי יתגשם בעולם שלנו. התמורה המשיחית תהיה בחברה צודקת ובהתפתחות תרבותית. טענתי שהתפיסה המשיחית של הציונות הדתית בנויה לפי מודל פרוידיאני. מעל לפני השטח, בשלב ה"מודע", מנהלים אנשי הציונות הדתית חיים נורמליים במציאות המודרנית. חיים כאלה אינם מתנהלים בהכרח על פי מניע משיחי והם נושאים את עצמם. מתחת לפני השטח, בשלב "סף המודע", מפרשים אנשי התנועה את המאורעות של המאה העשרים כשלבים בתהליך המשיחי הנטורליסטי. כלומר הם משוכנעים שהמאורעות הללו מוליכים למדינה טבעית, שבה יתקיים הריטואל עד לפרטי פרטיו, כמו בניין בית המקדש, והעולם יזנח את דרך המאבק הצבאי והדיכוי. בעומק התודעה הציונית הדתית, בשלב "התת־מודע", אנשי התנועה מצפים שהמשיחיות האפוקליפטית תתפוס את מקומה של המשיחיות הנטורליסטית, והעולם ישנה את חוקיותו לחוקיות הדמיונית. בתחנות מסוימות במהלך המאה העשרים (למשל מלחמת העולם הראשונה והצהרת בלפור, השואה, הקמת מדינת ישראל, הגשמת ההתיישבות בארץ ישראל השלמה) שלח התת־מודע רמזים לקיומו, והדברים ארוכים. 

			בין כך ובין כך השיח על המשיחיות של הציונות הדתית הוא מכונן וקיומי, ואי אפשר לפטור אותו בעצם הכחשתו או בהצגתו כארכאי. השיח המשיחי איננו מסביר את מלוא ההתנהגות של הציונות הדתית. "משיחיות" איננה מילת קסם המבהירה את ההתנהגות הציונית הדתית בכללה. אולם הפרשנות המשיחית לאירועי הדור היא אחד מיסודותיה המכוננים של התנועה.

		
	
			פרק שלישי

			הלכה

			המחויבות של הציונות הדתית להלכה והתמורות הקיצוניות שחלו במחויבות זו היא פרשה מרתקת. האידאל של אדם דתי חדש שהציבה הציונות הדתית לא פסח על ההלכה. חלק מהשינויים שעברה הציונות הדתית במהלך הזמן התבטא גם ביחס להלכה. התנועה התנודדה מתדמית של פשרנות לתדמית של הקפדה, ולא מעט עימותים בתוכה התחוללו על רקע כזה. בפרק זה אעיר הערות אחדות על התהליכים המטא־הלכתיים שעיצבו את ההלכה הציונית הדתית.

			אוטונומיה

			לעיל הבהרתי, שבארץ ישראל היה הפועל המזרחי הזרם הדומיננטי בציונות הדתית. כמו כן ציינתי שמקימיו היו בעיקר מרקע חסידי. רק שנים אחדות לאחר הקמתו הצטרפו אליו יוצאי גרמניה (בח"ד — ברית חלוצים דתיים). מקימי הפועל המזרחי ניחנו ברובם ברליגיוזיות עמוקה. כמו אנשי תנועת העבודה, אף הם העריצו את א"ד גורדון (1922-1856). הצעירים הללו התאמצו בתנאים הקשים של בניין הארץ לשמור על שבת, כשרות, תפילות וכן הלאה. הם לא חשו כפיפות לסמכות רבנית. התנועה התנהלה, לפי מונח של יעקב כ"ץ, ב"אינסטינקט ריטואלי". ההתנהגות ההלכתית הייתה אוטונומית. נדגים: לאחר מאבק על הזכות לעבודה קיבל הפועל המזרחי את הפרויקט של הקמת כביש ראש פינה–טבחה. לאחר העבודה היה הבילוי היחיד שירה וריקודים, מעורבים כמובן. הצעירים החליטו כיצד תהיה התנהגותם הדתית, וגבולותיה נקבעו על פי רוב מתוך החיים ולא מתוך מחשבה תחילה. הראי"ה קוק, למשל, רחש חיבה גדולה לצעירים הללו, אך מעולם לא עיכל את הלגיטימציה להתנהגות פשרנית מבחינה דתית. לימים הוקם הגוף הרבני "חבר הרבנים שעל יד הפועל המזרחי" (1948) בידי הרבנים שאול ישראלי, כתריאל פישל טכורש (1979-1896) ודוד סלומון (1965-1910), שהיה גוף מייעץ בלבד. ההתנהגות ההלכתית נקבעה מתוך החיים.

			חלום ושברו

			בשנותיה הראשונות של מדינת ישראל התחולל ויכוח מתוקשר במונחים של אז בין פרופ' ישעיהו ליבוביץ לרב משה צבי נריה. ליבוביץ טען שיש להתאים את ההלכה לתנאים המודרניים, וליצור פרוגרמה הלכתית חדשה לאור המדינה הריבונית. הרב נריה טען שאין לעבור את גבולות ההלכה הפסוקה, וכי זו תעצב גם את החיים במדינה המודרנית. ויכוח זה מציין את הדיונים בסוגיית מדינת התורה ויחסה לדמוקרטיה ולמודרנה, ולא פלא שהוא נידון לא אחת במחקר. 

			מנהיגים רוחניים ופוליטיים ציונים דתיים כמו הרב יצחק אייזיק הרצוג, הרב הראשי, והמשפטן זרח ורהפטיג, עסקו באותו הזמן בשאלת "מדינת התורה", מפני שטיפחו תקוות שהמדינה הקמה תהלום את שמירת ההלכה. עד מהרה התרסק החלום. התופעה שהבהירה יותר מכול שמנהיגי המדינה הצעירה לא יקבלו בשום פנים ואופן מדינת הלכה, הייתה קליטת העלייה בשנות החמישים. פרשייה זו הייתה מקור לתקוות אינסופיות מצד הציונות הדתית; הרי העלייה מצפון אפריקה וארצות המזרח הייתה באופייה מסורתית ודתית, והיה ברור לאנשי הציונות הדתית שעם קליטת העלייה הזו המדינה תקבל אופי דתי. אולם התנאים במדינה הצעירה גרמו בראש ובראשונה להתפרקות הסמכויות, ובתוכן גם הסמכויות הרבניות שהיו בארץ המקור. סיפרה אפרת קראוס מפי משה מושקוביץ (מושקו, 2021-1925), מאנשי המעשה שהטביעו חותם על מפעלים רבים של הציונות הדתית:

			"תשאל את הרב", ניסה פעם מושקו להציע לבחור צעיר שבא אליו עם קושי כלשהו.

			"את הרב שלנו?" תמה הצעיר.

			"כן".

			"הרב שלנו", צוחק הבחור, "כבר לא יודע כלום. הוא נשאר עם המושגים שהביא מלוב. מה הוא מבין? תאמין לי, לשאול את הצרכניסט יעזור לי יותר..." אף על פי שהמושבים היו בנויים לפי ארץ מוצא, דפוסי המנהיגות נשברו. העלייה פיזרה לא פעם בני קהילה אחת — ואף בני משפחה מורחבת אחת — במקומות שונים. זה נמצא בקריית שמונה, והדוד הזקן שהיה הסמכות המשפחתית הבלתי מעורערת התגלגל למושב בנגב. הרב שכיהן בקהילה כבר שנים רבות, והיה הכתובת לכל שאלה, מצא עצמו מתגורר בפרוזדור ירושלים בקרב קהילה אחרת, שלא הכירה את תורתו וגדולתו.

			אל מושב עולים טיפוסי הגיעו בעלי מקצוע וסמכות מבחוץ: מורה אשכנזי מן העיר הסמוכה, "צרכניסט" לניהול המכולת (צרכניה) שנשלח מאיגוד המושבים, רופא רוסי מאחת המושבות הוותיקות, והאחות, צעירונת מירושלים שגמרה זה עתה בית ספר לאחיות. הם והמדריכים היו מגיעים למען העולים, עם כוונות טובת, אבל משאירים אותם ללא מנהיגות פנימית, וללא הסדרים המוכרים.

			(לבנות ארץ: משה מושקוביץ, פרקי שליחות, תשע"ד, עמ' 182)

			הוויכוח האדיר שהתחולל ביחס לקליטת העלייה כלל משברים פוליטיים ותרבותיים, ושיאו היה סוגיית החינוך במחנות העולים. בסופו של דבר החלום של אנשי המזרחי והפועל המזרחי, שבשנת 1956 הפכו למפד"ל, הפך לסיוט: עולים רבים הופנו לקיבוצים, צעירים מבתים מסורתיים ודתיים קיבלו חינוך חילוני במובהק. מלבד זאת, בידי הגורמים הדתיים הלאומיים לא היו אמצעים להעניק חינוך מספק. משהתחוורה ההכרעה, לא נותר לדתיים אלא לאמץ את ה"סטטוס קוו" כפרוגרמה של הסדרת יחסי הדתיים והחילוניים במדינה. במשך השנים חלו כרסומים רבים בפשרה זו.

			ההלכה והחיים

			לאחר התיאור הקצרצר של התהליכים הכלליים אפנה להעיר על חיים עצמם. אחת השאלות המרתקות היא, האם הכינה הציונות הדתית את עצמה לקום המדינה? האם הייתה לה פרוגרמה שתאפשר דתיות במדינה ריבונית, מודרנית ודמוקרטית? הרב שאול ישראלי, ראש חבר הרבנים שליד הפועל המזרחי, הוציא לאור כרכים של התורה והמדינה. ושוב, משפטנים כמו הרב הראשי יצחק הרצוג וד"ר זרח ורהפטיג עסקו בשאלות אלה. אולם כמדומה שלא נוצרה פרוגרמה סמכותית ומוסכמת. המשמעות הייתה פעולה תוך כדי תנועה. כתב ד"ר יוסף בורג (1999-1909) על ימי הראשית של מדינת ישראל:

			הצטרפותי לממשלה [1951] העמידה לפני שאלות לא פשוטות. כאן ניצבתי לראשונה באופן מעשי בבעיות של ניהול מדינה מודרנית על פי התורה. עניינים שעסקנו בהם באופן תיאורטי הפכו עתה בשבילי לבעיות של יום יום. והבעיה המרכזית העומדת מאחרי כל אלה היא כיצד אתה חי ומנהל מדינה מודרנית על פי ההלכה [...] בתור שר דתי המופקד על המערכות הללו [חשמל, מים, משטרה וכל כיוצא באלה] אתה משתדל לצמצם ככל שאפשר את חילול השבת, אבל אתה חייב להיות מודע לכך שאתה מופקד ואחראי על מערכות שבהן לא לחלוטין מתנהלים הדברים על פי ההלכה.

			נתקלתי לראשונה בשאלה כזאת בהיות שר הבריאות. עלתה השאלה של נתיחת גופות לצורך לימודים באוניברסיטה. זו עדיין לא השאלה של ניתוחי מתים לשם קביעת גורמי המוות או הוצאת איברים לשם השתלות. וזו בעיה אמיתית, שכידוע בלתי אפשרי לקיים פקולטה לרפואה מבלי שיהיו בידי הסטודנטים גופות לביתור. אז כמובן נוח מאוד לטעון כי יש לא יהודים שיכולים להשתמש בגופותיהם, אך זה טיעון לא סימפטי. טיעון נוסף — לא סימפטי אף הוא — לקנות ולייבא גופות כאלה מחוץ לארץ. אני העליתי הצעה שכל גופה שנמצאת בלא שימצא מי שידרוש אותה, תוכל להימסר לאוניברסיטה, ומדובר בתקופה שהיתה פקולטה אחת לרפואה בארץ.

			נפגשתי עם הרבנים הראשיים דאז הרב הרצוג והרב עוזיאל. נמלכתי גם ברב משולם ראטה [1962-1875] בעל ספר "קול מבשר", תלמיד חכם אדיר ששימש קודם עלייתו ארצה רב בצ'רנוביץ. הוא לא נודע ברבים וחוגי הישיבות התעלמו ממנו משום שהיה איש המזרחי. אני טענתי את טענותי. אמרתי כי מדובר בפיקוח נפש של החיים, ולכן חייבים ללכת לקראת האוניברסיטה בעניין זה. עוד לפני שקיבלתי את חוות דעת הרבנים על ההצעה, היה זה דוד בן גוריון שהטיל עליה וטו. הוא טען כלפי: מה אתה מערב כאן את החברה קדישא, חברה קדישא איננה יכולה להיות בעל בית על גוף של יהודי או של מישהו אחר. לדעתי אצל בן גוריון נצטרף לשיקול הענייני גם צד רגשי, הרצון להתעלם מן המוות. לא העליתי על הדעת וכמוני בוודאי גם הרבנים הראשיים דאז הרצוג ועוזיאל שלא ילמדו רפואה באוניברסיטה במדינת ישראל ולא יכשירו רופאים. כאן גם נדרש אומץ לב לפסוק גם אם יש התנגדות מצד קיצוניים דתיים. 

			(יוסף בורג, פרקים מאוטוביוגרפיה, תשס"א, עמ' 173-172)

			מאבקים חריפים על הפרהסיה הדתית ליוו את העשורים הראשונים של המדינה. פרשיות שונות גרמו לחיכוכים קשים בין המפד"ל לתנועת העבודה. למשל פרשת בית המטבחיים מרבק, שבה סירבה הרבנות להעניק תעודת כשרות לחברה מאחר שספקה בשר לאיטליזים לא כשרים, פרשת המטבח הלא כשר באנייה שלום של חברת צים, ופרשת בני ישראל (יהודי מערב הודו), שהרבנות הראשית אמנם הכירה בהם כיהודים אך הנחתה רושמי קידושין להתייחס לבני העדה במפורש. גולת הכותרת הייתה המאבק על מיהו יהודי. לעתים אף הרב יוסף דוב סולובייצ'יק (1993-1903) הביע דעתו באופן פרטי באיגרות שונות, ולרוב סבר שהרבנות הראשית מקפידה מדי ואיננה מותאמת להלכות ציבור. אף על פי שבדרשותיו ביקר קשות את האווירה האנטי דתית של תנועת העבודה ושל מדינת ישראל בכללה, הוא לא צידד במאבקים המתחוללים בפוליטיקה הציונית דתית.

			ומכאן לאווירה החברתית הלא רשמית, כלומר לחיים עצמם. כבר צוין לעיל שרבני השכונות בערים ובמושבים קודם ההתעוררות של הישיבות הלאומיות היו ברובם חרדים, ועוד נשוב לפרשה זו להלן בפרק הרביעי. הם לא היו מורי דרך לציונות הדתית. האינסטינקט הריטואלי המשיך להכתיב את התנהגות הציונות הדתית בחלקה הגדול. מבחינה זו לא היה הבדל מהותי בין חברות בתנועת בני עקיבא בשנות הארבעים של המאה שעברה, למשל, לשנות השבעים. כתב אבי שגיא:

			עשורים רבים מבדילים בין פעילותם וחברותם של אמי ודודי בבני־עקיבא ובין חברותי ופעילותי בתנועה. למרות ההבדלים בין הדורות היינו חברים באותה תנועה; אמי הבינה את שפתי ואני הבנתי את שפתה. חלקנו מטען של חוויות, שירים ואתוסים משותפים. בני־עקיבא שלנו היתה תנועת נוער חלוצית שביקשה לחבור להוויה הציונית המתחדשת ולתרבות הנעורים שהוויה זו הביאה עמה. בסניפי בני־עקיבא שלנו חווינו את היחד של הנעורים, את ייסוריהם וחלומותיהם בדרך העמוקה ביותר. לא היתה בקרבנו הפרדה בין בנים לבנות הן בפעילות השבטית והן במחנות הקיץ ובטיולים. פעלנו יחד, וידענו את גבולות המותר והאסור בלי שהשתלט שיח המיניות והצניעות על מכלול חיינו והעצים את הפיתוי המיני לכדי דמוניות מאיימת. ידענו שכחברים בתנועת נוער דתית חלה עלינו חובה לשמור את ההלכה, ועשינו זאת במיטב כוחנו.

			(נדפס בתוך אבי שגיא וידידיה צ' שטרן, מולדת יחפה: מחשבות ישראליות, תשע"א, עמ' 138)

			ואכן קל ביותר להמחיש את ההבחנות בין האווירה שהייתה עד שלהי שנות השבעים בתחום הצניעות. אתן דוגמה מחיי העיר שבה גדלתי, חיפה: בערי הים הייתה הרחצה המעורבת בילוי תדיר לציבור הציוני הדתי. נשים דתיות היו הולכות בבגד ים שלם, וכמעט שלא היו כאלה שלבשו בגד ים של שני חלקים. כמובן, לא הייתה זו הלכה פסוקה; אין פוסק שהיה מתיר לכתחילה לבוש נשי כזה. אולם זו הייתה נורמה, שפעמים רבות הבחינה בין צעירה דתית לאומית לצעירה שאיננה דתית ובין צעירה דתית לאומית שפקדה את החופים המעורבים לצעירה חרדית שדרכה לא רגלה שם. מאז שהאליטה הרבנית הפכה לקובעת, החל משנות השבעים של המאה שעברה, השתרשה רחצה נפרדת בקרב צעירים רבים, שלעתים מזומנות משכו גם את הוריהם אחריהם. זו דוגמה בלבד, אך היא מציינת את התמורה שבאה לידי ביטוי בראש ובראשונה בשיח הצניעות ובאתוס ההלכתי כולו. 

			כדאי אם כן לעמוד על העובדה, שהצעירים בעשורים הראשונים של המדינה חוו אווירה של חירות כמעט מוחלטת. בבתים רבים היו ההורים מהגרים, ולא היו בידיהם הכלים להגביל את חירות הצעירים. ההיסטוריון מוטי זלקין תיאר את שנות נערותו בראשית שנות השישים של המאה שעברה:

			דומני שהמרחב הראשון שהרגשתי בו נוח ושעיצב את חיי היה תנועת הנוער בני עקיבא. שם, במרחב שהיה רחוק מהבית ומבית הספר, נטול פיקוח של ממש, מצאתי מקום שאפשר לי לעצב את עולמי כראות עיניי. שם אימצתי, באופן בוסרי ולא מודע, את מה שלימים יתברר לי כלוז הווייתו של החוקר — החופש לחשוב, לשאול, להרהר, להטיל ספק ולגבש כלים להבנת המציאות, ללא מורא וללא משוא פנים. בו בזמן, במקום זה התמצתה עבורי הישראליות, לא זו הציונית דתית המגזרית, אלא זו הרחבה והמכלילה, בכל ממשותה.

			(קווים לדמותנו, בעריכת א' בן־עמוס וע' שיף, תש"ף, עמ' 275)

			הישראליות נחשפה בפני הציבור הדתי הלאומי באותו הזמן מתוך החיים עצמם. רוב אנשי הציונות הדתית היו יושבי ערים ושכונות של דתיים בלבד היו אז מחזה נדיר. חברי הילדות היו בחלקם חילונים, ולעתים היו הם הסביבה המיידית של הצעיר הציוני הדתי. החירות החינוכית והסביבתית הקרינה בסופו של דבר גם על האוטונומיה ההלכתית. למדריך בבני עקיבא הייתה השפעה לא פחותה ואף יתרה מאשר למורה החרדי למקצוע התלמוד או התורה שבעל־פה בבית הספר. הכפפת בני עקיבא להלכה הייתה מהלך שהחל בסוף שנות השבעים, עם צאת ספרו של שמואל כ"ץ קדושים תהיו, שעסק בהלכות בתנועת הנוער. לא עזרו מחאותיו של מזכ"ל בני עקיבא דאז, אמנון שפירא (2023-1935), וספרו של כ"ץ הפך למורה דרך. כחמש שנים לאחר מכן כתב הרב שלמה אבינר, והדפיס את דבריו פעם נוספת בפתח ספר המוקדש לתנועת הנוער וצניעות:

			הנושא של תנועת־נוער מעורבת הינו פרדוקסלי שאין כמוהו, מפני שככל שפשוט הדבר אצל כל קובעי ההלכה מראשית הדורות עד היום הזה, שזוהי צורת התארגנות שאין לה מקום על־פי הרוח היהדותי הטהור — כך באותה מידה הוא מזולזל במציאות ונתפס כדבר מותר, לגיטימי, ואפילו טוב ואידיאלי. אין לך נושא בעל קוטביות כה גדולה בין חכמי ההלכה לבין שלומי אמוני ישראל, שבאופן כללי מקיימים תורה ומצוות בשלמות. הרי אין שום פוסק הלכה שהתיר תנועת־נוער מעורבת מלבד דעת יחיד, שגם היא מלווה בהסתייגויות רבות.

			(הרב שלמה אבינר, חסד נעוריך, תשנ"א, עמ' 15)

			המחבר הכריז בפתח ספרו שאיננו נגד קיום בני עקיבא, וכי בעברו היה איש התנועה. אולם הוא סבר שעל התנועה להיות נפרדת. ושוב, המהלך המרשים שהתרחש כאן איננו (רק) ההקצנה בצניעות, אלא עצם הכללת התנועה בתחום ההלכה, מהלך שכמעט לא עלה על הדעת קודם שיח הצניעות בשלהי שנות השבעים. ואכן תנועת נאמני תורה ועבודה, שנזכרה בפרק הקודם, קראה לשוב לאתוס האוטונומי של שנות היישוב וראשית המדינה ולהימנעות מהקצנה דתית. הצלחתה הייתה מוגבלת ביותר.

			תהליכי הגיבוש

			מן הראוי להזכיר שני תהליכים שאינם הלכתיים במובהק אולם הייתה להם השפעה ישירה על עיצוב ההלכה בציונות הדתית. 

			התהליך הראשון הוא השפעת האורתודוקסייה המודרנית באמריקה ובמקומות אחרים על הציונות הדתית בסוגיה ההלכתית. האורתודוקסייה המודרנית הקדימה מאז ומתמיד את הציונות הדתית בהשקפת עולם פתוחה ובנורמות של התערות בעולם המודרני. דוגמה נאמנה לכך היא מעמד האישה. בקהילות אורתודוקסיות מודרניות נשים היו חלק מהנהגת הקהילה. ברוב בתי הכנסת הייתה נוכחות נשית בוועד. לעומת זאת בארץ לא הייתה נורמה כזו. המגמה של האורתודוקסייה המודרנית הייתה במידה רבה להשפיע על הציונות הדתית. וראוי לציין שלא מדובר כאן רק בעולם הדתי, אלא באופן כללי חשו זרמים ביהדות אמריקה שהם אחראים לקידמה ביישוב ("נשות הדסה" כמשל). העולים הרבים מהאורתודוקסייה המודרנית ייסדו בארץ קהילות, כדוגמת גוש עציון ורעננה, ויישמו בהן את הנורמות של ארץ מוצאן. באופן כזה הציונות הדתית עקבה אחריהן, ובסופו של דבר אימצה רבות מנורמות הפתיחות של האורתודוקסייה המודרנית. 

			מקום סמלי וחשוב למגמה זו הייתה ישיבת הר עציון באלון שבות. שיתוף הפעולה בין הרבנים אהרן ליכטנשטיין (2015-1933) ויהודה עמיטל (2010-1924) הניב מסר ברור. הפתיחות שאפיינה את הישיבה הייתה רבת פנים. פתיחות זו הייתה לטעמי בעלת חשיבות לא מבוטלת בהתוויית דרכה הדתית והחינוכית של הציונות הדתית ועוד נשוב אליה להלן. בינתיים אציין, כי הרב ליכטנשטיין עודד לימוד גמרא לנשים, ובתו הרבנית אסתי רוזנברג הקימה מדרשה לנשים ברוח זו במגדל עז. הישיבה טיפחה את הלימוד בכתביו של הרב יוסף דוב סולובייצ'יק, חותנו של הרב ליכטנשטיין, המדגישים את האינדיבידואליזם. ראשי הישיבה לא החזיקו בישיבתם פוסק הלכות (כפי שהיה בישיבת כרם ביבנה, שבה למד כותב שורות אלה), אלא הם עצמם פסקו הלכות ברוח פתוחה ומכילה. אישיות סמלית למגמה זו של פתיחות הלכתית הייתה הרב שלמה ריסקין, רבה של העיר אפרת ותלמידו של הרב סולובייצ'יק. מובלעות אלה של האורתודוקסייה המודרנית השפיעו אט אט על הציונות הדתית, ועם עליית האינדיבידואליזם בעקבות מהפכת האינטרנט והמעבר לרב הווירטואלי ניכרה השפעתן. 

			אכן אי אפשר לדון בהלכה שהתפתחה בציונות הדתית בשישים השנים האחרונות מבלי להידרש למקומן של הישיבות. כשכתב הרב יוסף דוב סולובייצ'יק את ספרו איש ההלכה, הוא תיאר את ראש הישיבה הליטאית שראה בפסיקת ההלכה מלאכה שפלה ביחס ללימוד העיוני האנליטי. הלמדנים, כך כתב, התרחקו מפסיקת הלכה כמפני אש. מול גישה כזו סבר הראי"ה קוק, כי בשל העידן המשיחי יש צורך בהסברה עממית ובפישוט החומרים הסבוכים. בעידן הגאולה האחדות הלאומית היא ערך עליון, ועל כן גם הפצת התורות המופשטות צריכות להסברה עממית. הראי"ה יישם זאת על הקבלה, ולפי עדותו של הרב דוד כהן ("הנזיר") תלמידו, היו לו רגשי אשמה בשל כך. באותה מידה יישם זאת גם על ההלכה. הראי"ה יזם את המפעל הלכה ברורה, שנועד לקשר את הסוגיה התלמודית המופשטת להלכה הפסוקה והמעשית. המשמעות הייתה הדפסת ההלכות בסוף המסכתות כדי שהלומד יעמוד מיד על ההשלכות ההלכתיות של המשא ומתן המפותל. בכך סימן הראי"ה את הדרך להפצת התלמוד. מפעל הלכה ברורה נמשך בישיבת מרכז הרב.

			התהליך השני הוא הופעת ארגון רבני צהר. מדובר בתהליך מורכב, שראשיתו דווקא ישירה ופשטנית. הרבנים יובל שרלו, דוד סתיו ואחרים הקימו את הארגון בעקבות רצח ראש הממשלה יצחק רבין (1995-1922). בעקבות השסע הדתי והפוליטי, החליטה קבוצת רבנים שיש לשנות את תדמיתה של הדת בחברה הישראלית החילונית באמצעות הנגשתה. מפגש של אזרחים רבים עם הדת נעשה באמצעות המועצות הדתיות, ואלה יצרו לא אחת תדמית ארכאית ומנוכרת. קבוצת הרבנים החליטה אפוא לערוך חופות ולהדריך חתנים וכלות פעמים רבות ללא תשלום ובשפה עממית השווה לכל נפש. הם גם נקטו פעולות נוספות כמו שבתות עיון. 

			עצם הרעיון היה כאמור ההנגשה של הדת. עם זאת היה כאן מניע סמוי. חלק גדול מהמועצות הדתית נשלט מסיבות פוליטיות בידי חרדים, והפער בין רבנים שלא שירתו בצבא ולא נטלו חלק בעולם המודרני לבין הצעירים החילונים שבאו לרישום ולעריכת חופות היה גדול. רבני צהר הם בוגרי ישיבות לאומיות, ובדרכם הם סללו את שיבת הציונות הדתית לאותה פעילות שנדחתה ממנה. למעשה היה כאן גלגל שחזר: בעשורים של ראשית המדינה רבני השכונות היו, כאמור לעיל, חרדים, והם היו גם רושמי הנישואין ועורכי החופות בחלק גדול מהערים. המצב השתנה בשנות השבעים בעקבות עליית הרבנים הלאומיים. אולם בעקבות תמורות פוליטיות כמו עליית ש"ס, נדחקו רבנים אלה מהמשרות הרשמיות והחרדים שבו להיות נציגי הדת הרשמיים. ארגון רבני צהר בא לאזן את התמונה. הרבנים סתיו, שרלו וחבריהם מייצגים כיוון פתוח ומכיל, ובמיוחד כיוון ציוני דתי מובהק, המציין מבחינה מסוימת את ערך האחדות הלאומית שאפיין את הציונות הדתית מראשית ימיה. בתחילת ההתגבשות של ארגון רבני צהר היו שחשדו שכוונותיו פוליטיות, אולם חשדות אלה התבדו. 

			שני התהליכים שציינתי לעיל עדיין בשיא התפתחותם, על אף שמדובר בתהליכים המתרחשים עשרות שנים. דוגמה להשפעה אקטואלית של האורתודוקסייה המודרנית היא המאבק של קהילות להט"בים שומרי המצוות להכרת הממסד. דוגמה להשפעת ארגון רבני צהר בשנים האחרונות היא המאבק להכרה בארגון כמעניק כשרות. עד כה הרבנות הראשית היא האחראית הבלעדית על כך, וזו נשלטת בשנים האחרונות בידי החרדים. התוצאה היא דחיקת הציונות הדתית מההשפעה על הרבנות הראשית. תוצאה זו לא פשוטה לעיכול במחנה הציוני הדתי, מאחר שתקוות רבות נתלו ברבנות הראשית מאז היה הראי"ה הרב הראשי האשכנזי הראשון. 

			השיח ההלכתי בציונות הדתית הוא אפוא דינמי. כבר מזמן לא מדובר באידאל "מדינת התורה", וכיום הציונות הדתית בודקת אפשרויות למצֵב את הדת בעולם מודרני באמצעות גופים שונים (רבנים, מכוני מחקר, הקיבוץ הדתי וכדומה) ובאמצעות ההתנהגות והפעילות בחיי השגרה.

			הגדרה במבחן

			אני מייחס חשיבות גדולה מאוד לדיונים ולתהליכים בזהות ההלכתית של הציונות הדתית, מאחר שהם מכוננים את יסוד התנועה כיום. בעוד שבעבר המגדיר של הציונות הדתית היה, כפי שביררנו בפרקים הקודמים, הפרשנות המשיחית לאירועי הדור ושיתוף הפעולה עם עוברי עברה, כיום המגדיר הוא ייחוס ערך דתי (כלשהו) למדינת ישראל וקבלת עול ההלכה תוך בחינה מתמדת של גבולותיה. כלומר המגדירים של הציונות הדתית כחברה וכקהילה הולכים ומצטמצמים עד למינימום, ולמעשה הרכיבים המיוחדים של אמונתה הולכים ומתרחבים עד לטשטושם. כאשר קמה התנועה בראשית המאה העשרים, היא חתרה לכינון אדם דתי חדש הפועל במסגרת אוטונומית ואף ריבונית ובעת גאולה; אדם דתי השונה לחלוטין מאשר הטיפוס הגלותי. כיום מגמות בתוך התנועה חותרות לכונן טיפוס אינדיבידואלי, שהדתיות האורתודוקסית שלו איננה מוגבלת אלא בכך שמדינת ישראל איננה מחוץ לעולמו הרליגיוזי. מחויבותו להלכה איננה נקבעת במסמרות רבניים ספציפיים, ומבחינה מסוימת יש כאן שיבה לנורמות שהיו קודם עליית המנהיגות הרבנית של הישיבות הלאומיות.

			המציאות משתנה במהירות. התופעה של רבני צהר, למשל, מלמדת לא רק על בחינת יסודות ההלכה אלא גם על בחינת מעמדו של הגוף העליון שבעיני התנועה הוא מופקד על ההלכה — הרבנות הראשית. כבר מזמן הוכפף הגוף הזה לגורמים דתיים שאינם לאומיים, וסמליותו נתונה בתהליך של ירידה תלולה בעיני המחנה הציוני הדתי. מבחינה מסוימת מה שאירע לרבנות הראשית מציין את פרשת הדרכים של התנועה כולה, וסמכות ההלכה ומעמדה מציינות את המתח הקיומי ואת הקונפליקט התאולוגי.

			הסוגיה של ההלכה מבטאת את הפוליטיקה הדתית של התנועה, דהיינו שמרנות מול ליברליזם וסמכות מול אוטונומיה. אין היא מעידה בהכרח על עמדותיה המדיניות בזירה הלאומית והבינלאומית. בפרק העוקב אני מבקש להעיר על האוריינטציה המדינית של הציונות הדתית.

		
	
			פרק רביעי

			פוליטיקה

			הציונות הדתית לא הייתה מקשה אחת בתחום הפוליטי. כמעט כל הכרעה הייתה מלווה בלבטים פנימיים ובמחלוקות. תמיד היו אקטיביסטים מול פסיביים וקיצוניים מול מתונים. כשהציע הרצל את הצעת אוגנדה היו הרוב בעד, אך היו מתנגדים. הראי"ה הקים את הסתדרות דגל ירושלים, שבפועל היא התחרתה במזרחי. כשהוגשה הצעת החלוקה (1937) שהייתה מאפשרת הקמת מדינה יהודית על שטח מצומצם יחסית, התנגדו לה חלק גדול מאנשי הציונות הדתית וממנהיגיה הרוחניים והפוליטיים, אך היו גם דעות אחרות. בחתך גס למדי ניתן לקבוע, שבתקופת היישוב נטתה תנועת המזרחי לימין הפוליטי בעוד שהפועל המזרחי נטתה למרכז ולשמאל הפועלי. מנהיג המזרחי בתקופת היישוב, הרב מאיר בר אילן (ברלין), תקף בראשית שנות העשרים של המאה שעברה את התנועה הציונית בחריפות על שוויתרה על עבר הירדן המזרחי, השייכת היום לממלכת ירדן. אמנם המזרחי והפועל המזרחי גם יחד הזדהו עם ארגון ההגנה, אולם היו במזרחי קיצונים כדוגמת הרב יהודה ליב הכהן מימון (פישמן) שהזדהו עם מחתרת האצ"ל.

			משטר סיעות

			הפועל המזרחי, שהיה כאמור הסיעה הדומיננטית בציונות הדתית בארץ ישראל, חש עצמו קרוב לתנועת העבודה. אמנם הוגיו הסתייגו שוב ושוב ממלחמת המעמדות, שכן האחדות הלאומית היא הנחה חשובה מבחינתם בבניין האומה; היא אפילו נתפסה כערך מטפיזי. אולם גם הוגים סוציאליסטים חילונים בארץ הסתייגו בחלקם הגדול ממלחמת המעמדות. על כן הקירבה לתנועת העבודה הייתה מאפיין של תנועת הפועלים הדתית. עם זאת התנועה לא הייתה בגוון אחד, ולמעשה החל בה מה שיתעצם עם יסוד המדינה, והוא משטר סיעות. המאבק של שנות העשרים הפך למאבק פנימי בשנות השלושים. סיעת אל המקור משכה לכיוון המזרחי ועמדותיה נטו לימין הפוליטי כעמדת תנועת האם. סיעת יצירה ובניין שמרה על עמדת השמאל. סיעת תורה ועבודה צידדה בעמדת ביניים, ובראשה החל להתבלט משה חיים שפירא, מי שהיה מנהיגה של התנועה עד פטירתו. שפירא עצמו היה בעל עמדות פוליטיות יוניות מובהקות. 

			בשנת 1956 הושג סוף סוף האיחוד בין המזרחי והפועל המזרחי והוקמה המפד"ל. המפד"ל הייתה גם היא מפלגה עם משטר סיעות והפלגנות הייתה מאפיין יסודי שלה. אף על פי כן המנהיגים הדומיננטיים של המפד"ל, אלה שהיו הנציגים האלקטורליים שלה, נטו למרכז ואף לשמאל. דמויות כמו המנהיג הבלתי מעורער של הפועל המזרחי ולאחר מכן של המפד"ל משה חיים שפירא (1970-1902), ד"ר יוסף בורג וד"ר זרח ורהפטיג הסתייגו עד כדי התנגדות מהיוזמה לצאת למלחמת ששת הימים, ולאחר הניצחון הגדול צדדו בהחזרת כל השטחים שנכבשו (חוץ מירושלים) מתוך הסכם שלום.

			ימין ושמאל

			השמאל הדתי קם באמצע שנות השבעים. כשם שהקמת גוש אמונים נזקפת למלחמת יום הכיפורים, ויש המקדימים את שורשיה למהפכת הצעירים במפד"ל, כך השמאל הדתי כאנטי־תזה לגוש התעורר בעקבות מלחמה טראומטית זו. העובדה המעניינת היא, שכמו שהפועל המזרחי קם ללא שותפות רבנים, כך אף תנועת השמאל הדתי עוז לשלום, שלימים הפכה לעוז ושלום. גרעין התנועה יצא מאוניברסיטת בר אילן, מקבוצה נמרצת של מרצים וסטודנטים. אליהם הצטרפו דמויות מוכרות כמו משה אונא (1989-1902), איש הקיבוץ שדה אליהו. רק בשנת 1982, עם הקמת התנועה נתיבות שלום, הצטרפו לעמדת השמאל הדתי רבנים כמו ראשי ישיבת הר עציון. 

			עוז לשלום הייתה תנועה קטנה, אולם היא קראה אל נכון את ההתפתחות הפוליטית של הציונות הדתית. אנשי התנועה, ובתוכם הפרופסורים אוריאל סימון, יוסף ולק (2005-1914), אריאל רוזן צבי (1996-1944) ושלמה יהודה, הבינו שהתנועה מתחילה לשנות את פניה, וכי הזיקה למרכז הופכת לתאוצה לימין. נדמה לי שהם הבינו, שיש כאן מעבר לגורם המשיחי שהניע את חווית השיבה לאתרים המקראיים ביש"ע. הם ראו את השיכרון של הציונות הדתית שגילתה את החלוציות. המשיחיות של תלמידי מרכז הרב ושאר הישיבות הלאומיות הדאיגה אותם פחות מאשר העובדה שהבורגנות, שהיא רוב מניינה ובניינה של הציונות הדתית, נעה ימינה בקצב מסחרר. ומבחינתה של הבורגנות אין כאן שינוי של האוריינטציה הסוציאליסטית מבית מדרשה של תנועת העבודה. להיפך, יש כאן את הגשמת החלוציות האבודה של הציונות הדתית. וחלוציות זו הגיעה כדי להישאר. 

			עיקרון ברזל בלתי כתוב בפוליטיקה הציונית הדתית היה הישיבה בקואליציה. הנציגים האלקטורליים של המפד"ל התאמצו לא לשבת על ספסלי האופוזיציה. עיקרון זה נבע מתפיסת אחדות ישראל של התנועה ולא רק מצורך לשמור על האינטרסים של המחנה. הנטייה ימינה הציבה את הציונות הדתית בפני פרשת דרכים פוליטית; הנציגים האלקטורליים של המפד"ל עמדו בפני קונפליקט אמיתי של ערכים. מחד גיסא האחדות הלאומית היא ערך מכונן של התנועה, ושיתוף הפעולה עם חילונים שאפיין אותה מראשיתה נבע מערך זה. אם בשנים הראשונות של גוש אמונים הייתה תחושה — מבוססת למדי — שיש גיבוי לאומי רחב להתיישבות ביש"ע, הרי שמאז הסכמי השלום עם מצרים ופינוי ימית התחוור שתחושה זו איננה יציבה, והיא בתהליך של היסדקות וקריסה. 

			מאידך גיסא, ערך שלמות הארץ נזקף לא רק לעצם קדושתה ולתפיסה המשיחית הכרוכה בגאולת האדמה, אלא גם להגשמת החלוציות. ההתיישבות ביש"ע העניקה לאנשי הציונות הדתית לא רק נוכחות תקשורתית ואת תודעת ההולכה והעמידה בראש החברה הישראלית, אלא גם את ערך החלוציות. ובקיצור — זקיפות הקומה שאליה כמהו עשרות שנים. בסופו של דבר גבר הקוטב של שלמות הארץ על האחדות הלאומית, והתוצאות הפוליטיות, התדמיתיות והחברתיות לא אחרו לבוא. 

			אחדות במבחן

			כדאי להבהיר את התהליך האידאולוגי שאירע. ערך האחדות הלאומית חייב מעורבות מלאה במערכות החיים, כולל המערכת הפוליטית. לא אחת הייתה המפד"ל נושא ללעג ולאירוניה כסיעה ה"נצמדת לכיסא". הגשש החיוור, הסטנדאפיסטים הקלאסיים ביותר של הישראליות, שרו "מי שחושב שיוכל להרכיב ממשלה ליהודים בלי המפד"ל — שיקום". אולם מעבר לאינטרסים של הפוליטיקאים, ערך האחדות הכתיב את הצורך להיות מעורבים בהכרעות הלאומיות. לא אחת ויתרה המפד"ל על אינטרסים של המחנה למען ממשלת אחדות. את ממשלת האחדות במלחמת ששת הימים זקפה המפד"ל לעצמה. 

			עם זאת הנטייה ימינה הלכה וצברה תאוצה. בשנות השמונים פוליטיקאים ציונים דתיים מובהקים, כמו חנן פורת (2011-1943), גרשון שפט (2020-1927) והרב חיים דרוקמן (2022-1932), הקימו סיעות מתחרות למפד"ל (מצ"ד, התחייה), שלא הייתה ימנית די הצורך לטעמם. ומהצד השני של המתרס התמודדה מפלגת המרכז־שמאל הדתית לאומית מימד בהנהגתו של הרב יהודה עמיטל בבחירות 1988, אך לא עברה את אחוז החסימה. המעורבות של הרבנים בפוליטיקה אף היא קבעה את סדר היום. ההתמודדות של מימד איימה לפורר את אחדות המחנה הדתי הלאומי כפי שעשתה זאת למשל מצ"ד (1983) בראשות הרב חיים דרוקמן. משה אישון (2015-1928), עורך העיתון הצפה במשך שנים רבות, תבע שהרבנים יכריעו בין הזרמים השונים. הוא כתב במאי 1988 במאמר מערכת:

			תנועה דתית־לאומית, שבהחלטותיה חוזרת ומדגישה כי הרבנות הראשית לישראל היא הסמכות ההלכתית העליונה, אין בלתה בדין שבנושאים עקרוניים. ובאשר לצד ההשלכות הביטחוניות — שיש להן גם השלכות הלכתיות, תיוועץ המפלגה ותשמע את דעתם של מורי ההוראה וההלכה. מובן מאליו שאישי ההלכה בוודאי ייוועצו עם מומחים לענייני ביטחון וצבא בטרם יפסקו בסוגיה זו או אחרת כשתבוא בפניהם.

			מקרב מחנה היונים אנו שומעים לרוב כי בענייני פיקוח נפש נוהגים לשמוע לדעת מומחים. בהקשר זה הם מביאים את הדוגמה לגבי חולים המתקשים לצום ביום הכיפורים. אולם נראה שנשכח מהם כי השאלה — לצום או לא לצום — מופנית תחילה לרב ולא אל הרופא. הווה אומר: חוות הדעת הרפואית היא הקובעת, אך הרב הוא הפוסק האחרון ולא הרופא. הלכך, אין כל סתירה אם מישהו דורש שבנושאים מדיניים, הנוגעים לעתידה של ארץ־ישראל והם בעלי השלכות הלכתיות, ישאלו לדעתם של אישי ההלכה ולא יסתכמו על פורמולות פוליטיות המתקבלות בדרך כלל על־ידי אנשים שאין להם כל זיקה להלכה ויחסם לארץ־ישראל הוא כאל יחס ל"שטחים", ולא כאל ארץ הקודש שעם־ישראל מתקדש בה על־ידי ישיבה על אדמתה.

			אומנם, לא באנו להציע כי התנועה הדתית־לאומית תאמץ לה את הדגם האגודאי של "מועצת גדולי התורה", מה גם שגם זה כבר כמעט שאינו קיים במציאות הפוליטית האגודאית. אולם, גם מי שמתנגד לדגם של "מועצת גדולי התורה" אף הוא חייב להכיר בסמכותה של הרבנות הראשית, ולכל הפחות להיוועץ בה בטרם ההכרעה בנושאים בעלי השלכות הלכתיות.

			אם כלל זה ינחה את התנועה הדתית־לאומית, יש יסוד להניח כי אז יימצא הבסיס המאחד ויעדיפו אותו על פני שיקולים פלגניים.

			(מ' מיכלסון [עורך], הצופה לבית ישראל, תשע"ח, עמ' 329)

			תביעתו של אישון לפנות לרבנות הראשית ש"תציל" את אחדות התנועה מעניינת ביותר לאור העובדה שהרבנים היו בין המפלגים המרכזיים, וכשם שהרב עמיטל עמד בראש מימד כך חנן פורת, שנתפס גם כדמות רבנית, היה ממועמדי המפד"ל. אישון היה עיתונאי ופובליציסט, והוא ודאי שיקף הלך רוח בציונות הדתית.

			כאמור מימד לא הצליחה להיכנס לכנסת והימין הפוליטי הפך לכלי המבטא הפוליטי של הציונות הדתית. בסופו של דבר גברה הנטייה ימינה, ובשנת 1992 כבר הייתה הסיסמה של התנועה "המפד"ל לימינך". או אז לא הייתה המפד"ל חברה בממשלה, תופעה נדירה בנוף הפוליטי. זבולון המר (1998-1936) וחבריו, שערך האחדות הלאומית התמסמס לנגד עיניהם, התאמצו להצטרף לקואליציה ולממשלה, אך בסופו של דבר טורפדה היוזמה בידי מר"ץ, ורבין הקים לראשונה ממשלה שכיהנה שנים אחדות ללא המפד"ל. הסכמי אוסלו, שהושגו באותה קדנציה, הציבו סופית את המפד"ל בעמדה ימנית קיצונית ואופוזיציונית. רבים מצעיריה נטלו חלק בהפגנות הסוערות נגד ההסכמים.

			ההתנתקות 

			המשבר ששינה את ההתנהגות החברתית בציונות הדתית באופן סופי היה ההתנתקות מחבל עזה (2005). הציונות הדתית הפנימה סוף סוף תובנות אחדות:

			(א)	שיבה למעורבות. משנות השמונים החל תהליך היפרדות בין ציבור חילוני מובחן, גם אם לא רוב אזי חלק ניכר, לבין הציונות הדתית. כביכול שני ישרים שבתחילתם הזווית שביניהן היא בת מעלות אחדות בלבד, אך לאורך זמן היא גדלה וגדלה. חלקים נרחבים של הציונות הדתית אימצו לבסוף את המגמה של "התנחלות בלבבות", דהיינו מעתק מהחיים ביישובים קהילתיים ביש"ע אל הערים. מעין תנועה של שיבה לעבר הרחוק של הציונות הדתית, קודם שנות השבעים, שבו רוב אנשי התנועה חיו בערים. החיים ביהודה ושומרון לאור ההתנתקות ספגו רעידת אדמה קיומית. חבל עזה לא היה ימית הרחוקה. הוא הבהיר שהפינוי יכול להיות כבר כאן, ביו"ש.

			(ב)	ההנהגה הרבנית הכזיבה. יישובי חבל עזה היו מורכבים בחלקם מבוגרי ישיבות לאומיות ומציבור שהרבנים היו סמכות בעיניו. הם תלו תקווה בתמיכתם ובמשקלם התאולוגי, וציפו שיעבירו את רוע הגזרה; אך התקווה הכזיבה. יתר על כן: חלק מהרבנים הביעו ייאוש ממדינת ישראל בעקבות העקירה, וערערו את האמונה המשיחית במדינה, אמונה שהייתה טבועה במחנה הציוני הדתי. 

			(ג)	העיקרון של אחדות לאומית. הציבור הציוני הדתי הפריך את החרדות מפני מלחמת אחים ואף מפני מאבק תרבותי. בתודעתו הוא חש שהייתה תעמולה מכוונת נגדו כדי להצדיק את ההתנתקות. אף על פי כן הוא לא נגרר לפרובוקציות שזרמי שוליים כמו הכהניסטים ניסו לגרור אותו אליהן.

			ההתנתקות סימנה מפנה באוריינטציה הפוליטית של הציונות הדתית. שנים ספורות לאחר מכן נעלמה המפד"ל ובמקומה עלתה תנועת הבית היהודי, שנציגיה האלקטורליים באו מרבדים שונים של האוכלוסייה באופן משמעותי יותר מאשר נציגי המפד"ל, והאוריינטציה שלה הייתה להציג סיעה כלל־ישראלית ששותפים בה גם לא דתיים. ההתרחשות הפוליטית היא ראי התהליכים של שלושת העשורים האחרונים בציונות הפוליטית, ומשמעויותיה יידונו להלן בפרק השישי.

		
	
			פרק חמישי

			פרדוקס הרבנים

			עד כה חיוויתי דעתי שלרבנות ולרבנים היה מקום חשוב בתהליכים שעברו ועוברים על המחנה הציוני הדתי. אני מבקש כעת לשוב ולבחון את המעמד המורכב של הרבנים בציונות הדתית, שלטענתי זהו מעמד פרדוקסלי. כלומר הציונות הדתית נזקקה לרבנים, אף על פי שהיא לא מותאמת מבחינת המבנה האידאולוגי והחברתי שלה לקבלת סמכות רבנית בנוסח האורתודוקסי הלא ציוני.

			שנות העיצוב

			המגע הרצוף של התנועה הציונית הדתית עם הרבנים התמקד במיוחד בשלושה סוגים של רבנים: 

			(א)	רבנים המתנגדים לציונות בין אם זו אדישות ובין אם זו התנגדות פעילה. בימי הקמת המזרחי הייתה זו התנגדות פעילה לעצם קיומו, ולאחר מכן עברה ההתנגדות לפסים מעשיים ולפסים אידאולוגיים. הממד האידאולוגי נשמר תמיד. לעומת זאת הממד האקטיבי השתנה עם הופעת משרות רבנות רבות בתקופת היישוב וראשית מדינה, כמו רבנות שכונות, ערים, מערך כשרות וכדומה. המעסיקים היו לרוב אנשי הציונות הדתית בתוקף תפקידם כשרי ממשלה וכביורוקרטים.

			(ב)	רבנים התומכים בעיקרון ברעיון הציוני ובתחייה הלאומית כחלק מתפיסת עולם כוללת, אך אינם מוכנים להזדהות עם התנועה הציונית הדתית הממוסדת באופן רשמי (למשל הרב אברהם יצחק הכהן קוק וחוגו כדוגמת הרב יעקב משה חרל"פ). לעיל הכתרתי קבוצה זו בכותרת "אקס־טריטוריאלית".

			(ג)	רבנים התומכים באופן רשמי ברעיון הציוני בכך שהם חברי הגופים הרשמיים של הציונות הדתית. בתוכם יש כאלה ששימשו ברבנות בלבד והשתייכותם למחנה הייתה במישור ההזדהות, ויש שאף נשאו תפקידים או הוכתרו בתארי כבוד בתנועה (למשל הרב משה אביגדור עמיאל, הרב בן ציון מאיר חי עזיאל [1953-1880], הרב יוסף דוב סולובייצ'יק). 

			המפגש של הציונות הדתית עם רבנים בשישים שנותיה הראשונות (1961-1902) התרחש במישורים אחדים:

			(א) תקווה ואכזבה. הציונות הדתית פיתחה תקווה שהרבנים האורתודוקסיים במזרח אירופה ובמרכזה במיוחד יצטרפו לשורותיה. לתקווה זו הצטרף גם הרצל, שקיווה שפועלו של הרב יצחק יעקב ריינס, מייסד המזרחי, יצליח. אך לשווא. הרבנים לא הצטרפו.

			(ב) מקור לפקידות. פעילים לא מעטים של המזרחי היו רבנים בערים במזרח אירופה. דוגמאות לכך הן הרבנים יהודה ליב הכהן מימון (פישמן), יהודה ליב קובלסקי (1925-1862), משה שמואל גלזנר (1924-1856), משה אביגדור עמיאל ושמעון פדרבוש (1969-1890). חלקם עזבו את הרבנות עם התערותם בפעילות הציונית הדתית וחלקם המשיכו לכהן ברבנות.

			(ג) הרבנות הראשית. מוסד זה נתפס בתנועה הציונית הדתית כבעל משמעות מטפיזית. הזיקה שבין מוסד זה לסנהדרין הייתה נוכחת, בין שהמנהיג הציוני הדתי פעל לעיבוייה ולמימושה ובין שלאו. אולם השיח הציוני הדתי הפך מוסד זה לרכיב חשוב בתהליך הגאולה המתממש בתקופת הפעילות של הציונות הדתית. לעיל נוכחנו לדעת שמוסד זה שינה פניו בעשורים האחרונים.

			(ד) חיכוך. בעיקר בציונות הדתית בארץ ישראל אירעה שורה של חיכוכים בין פעילי התנועה לבין רבנים שפסיקתם נראתה להם כמחמירה, או שהביעו דעתם בעניינים ציבוריים שאינם הלכתיים במובהק. סוגיות כמו בחירת נשים ושמיטה היו במוקד החיכוך. החיכוך היה עם הרבנים הלא מזוהים (אקס־טריטוריאליים), ובמיוחד עם הראי"ה ששלל בחירת נשים אקטיבית ופסיבית (להיבחר ולבחור). הזכרנו לעיל את התנועה שהקים הראי"ה, דגל ירושלים. כדאי להביא את תגובתו של הרב יהודה ליב הכהן מימון (פישמן) כדי להבין את המתח הרב שהיה בין הנציגים של המזרחי לבין הרבנים אנשי חוג הראי"ה:

			אולם יסלח לי כב"ת [כבוד תורתו] אם אומר לו, כי דווקא בשעה גדולה כזו — לא כיוון כב"ת את מעשיו כפי המידה הדרושה והראויה. מסכים אני כמובן כי בשעה היסתורית [כך היה נהוג לציין את המונח "היסטוריה", כביטוי לנוכחות האלוהית הנסתרת] כזאת צריכים כל אחינו הנאמנים לה' ולתורתו להתאחד יחד בשביל עבודה לאומית גדולה בארצנו הקדושה — אבל דווקא בשביל ערך השעה ובשביל אחדות הכוחות צריך היה כב"ת לזכור ולהזכיר את ההסתדרות הדתית־לאומית היחידה, שישנה כבר במציאות, את הסתדרות המזרחי ולעורר את הציבור החרדי [באותו הזמן משמעות המונח הייתה בעיקר "דתי" או "שומר מצוות"] לעזור להתפתחות הסתדרות זאת והתרחבותה. כב"ת הלא יודה, כי דוקא עתה יש ערך מדיני נכבד להסתדרות הציונית [שהמזרחי היה חבר בה]. כל אלה היודעים מהנעשה לפני מהקלעים מבינים, כי השפעתה של זו האחרונה תהיה גדולה על כל המעשים המדיניים העומדים להעשות בארץ קדשנו. אם חפצים אנחנו להגביר את השפעת היסוד האורתודוכסי במעשים העתידים אז צריכים אנחנו לסדר ולאחד את כל הכחות האמוניים תחת דגל הציונות בתור חטיבה בפני עצמה מעין דגל ירושלם וכדומה. השפעת החרדים תהיה ניכרת ומובלטת רק אז אם יסתדרו החרדים בתוך ההסתדרות הציונית הכללית ויחד, כלומר: כל יראינו חרדינו יחד, יעבדו וישתדלו להאציל מהוד דעותיהם והשקפותיהם על ההסתדרות הכללית ובבוא עתה כב"ת ליסד הסתדרות "ירושלמית" שתעבוד מחוץ להסתדרות הכללית הנה גורם הוא שלא במתכוון להתפוררות הכוחות האורתודוכסיים הלאומיים ומאומה לא יועיל לתקן את אשר הציונות הכללית תוכל לקלקל. הציונות הכללית רק אז תהא מוכרחת להתחשב עם דעותנו התורניות והשקפותינו המסורתיות — אם נשתתף עמה בעבודתה ונקח חבל באסיפותיה וקונגרסיה ונשתדל להשפיע עליה אם בכוח הרוב (אם נצליח לרכז סביבותיה את רוב יראינו וחרדינו!) או בכח הפרינציפ הדתי והמוסרי שלנו. אולם אם נבחר לנו להסתדר מחוץ לגבולותיה — אז כמובן לא נוכל כלל להשפיע על הציונות ומעשיה, וכל המעשים שיעשו על ידי זו האחרונה — יהיו נעשים לפי רוח אחרים ולפי מושגים זרים — ואנחנו נהיה האשמים.

			ואמנם אל ההכרה הזאת באו מיסדי המזרחי עוד לפני ימים ושנים. כולנו הרגשנו כי הציונות הולכת וכובשת לה דרך ומבצרת לה עמדה גם מבפנים וגם מבחוץ, וע"כ באנו לידי הכרה, כי החובה עלינו לסדר את כחותינו אנו בתוך ההסתדרות. עתה כשהשפעתה המדינית של ההסתדרות הציונית הולכת וגדלה, הולכת ומתרחבת — הנה הדין נותן, כי כל הלבבות יתאחדו וכל הידים תתחברנה וכל הבריות ישתתפו תחת דגלה באופן סיסתמתי ופדרציוני. ואם התעורר עתה כב"ת להשתמש בכח השפעתו להכניס את החרדים לתוך העבודה בעד העם והארץ — הלא היתה הדרך כבר פתוחה לפניו להכניסם בתוך המזרחי ומדוע זה בחר לו עתה כב"ת דרך אחרת, לייסד הסתדרות אחרת מחוץ לגבולות ההסתדרות הציונית, שקנתה לה כבר זכות אזרח? מחשבותיו הלא הן מחשבותינו ושאיפותיו הלא הן שאיפותינו, והדרך הלא כבר סלולה — ולמה לו לבקש דרכים חדשות? מכיר אני את כב"ת ומוקיר אני את כח השפעתו, אבל יסלח לי אם אומר לו כי לא זו הדרך המכוונה להתגשמות מחשבותיו הנעלות, ואם יש תקוה לכב"ת לראות בהתגשמות דעותיו האמוניות הקדושות, התקווה הזאת יכולה לצאת לפועל רק על ידי המזרחי והשפעתו.

			(אגרות הרב מימון, א, תשל"ט, עמ' 226-224)

			דברי הרב מימון נכתבו בשנת 1918. לאור תוצאות מלחמת העולם הראשונה והכרזת בלפור האווירה ביישוב הייתה מרוממת, והתחושה הייתה שהבית הלאומי יהפוך במהרה לישות מדינית. דווקא בשעה כזו נתפסה הכריזמה הרבנית של הראי"ה וחוגו כמאיימת על האחדות. הרב מימון הזהיר מפירוד. הראי"ה לא התרגש כמובן מקריאת הפוליטיקאים של הציונות הדתית, מפני שסבר שההשגחה האלוהית עמו. הוא השיב לרב מימון באיגרת משלו, והבהיר כי דווקא בשעה גדולה זו יש להשתחרר מהגדרת הציונות כ"איזה תנועה מודרנית" גרידא. "זה חביבי לא אוכל לסבול בנפשי" (אגרות הראי"ה, ג, עמ' רטז). במזרחי ראה הראי"ה תנועה הנגררת אחרי הציונים החילונים. הוא סבר שציונים אלה רואים באנשי המזרחי "המוהיקנים האחרונים". המקור הכריזמטי למעשה הפוליטי ניכר במילותיו, "את אש אלהים הבוער בנשמתי לא אעצור". לדידו של הראי"ה הגיע השלב המשיחי. הוא הקים סניפים של התנועה דגל ירושלים באירופה, וביקש להפוך את התנועה החדשה להסתדרות מתחרה. התנועה גוועה לבסוף, אך העיקרון של פעילות רבנית כריזמטית נותר עד ימינו אלה.

			תמורה

			הפרדוקס שמאפיין את יחסה של הציונות הדתית וממנו לא השתחררה עד עצם היום הזה הופיע עם המהפכה החשובה ביותר שהתרחשה בציונות הדתית מעת הקמתה, היא מהפכת הצעירים במפד"ל (1961). בראש המהפכה עמדו פוליטיקאים כמו זבולון המר, יהודה בן מאיר ודני ורמוס (2023-1938), ואליה הצטרפו אנשי אקדמיה דתיים שהעניקו לה נופך אינטלקטואלי, כגון נחום אריאלי (2001-1930), משה חלמיש ויוסף שלמון. מהפכת הצעירים הייתה אירוע מכונן, שהוליך בסופו של דבר לייסודו של גוש אמונים ולתנופת ההתיישבות בגולן, בבקעת הירדן, ביהודה, בשומרון ובחבל עזה.

			"מהפכת הצעירים" היא כינוי לשורה של אנשי מפד"ל ילידי הארץ, שמאסו בתדמית של הציונות הדתית כעושי דברה של מפלגת העבודה. התדמית של אנשי הציונות הדתית הייתה כמי שנאבקים על סוגיות דת בלבד וכמצרים את צעדי הנאורות החילונית. נוסף לכך, התחושה הייתה שבעיני החברה החילונית נתפסים החרדים כיהדות האותנטית בעוד שהציונים הדתיים הם פשרנים וחסרי חוט שדרה. תדמית זו רודפת עד עצם ימים אלה את אנשי הציונות הדתית שחוו את הציונות הדתית לפני מלחמת ששת הימים. ספרו האחרון של פרופ' אליעזר דון־יחיא (2018-1938) בין שלום ושלמות הארץ: הציונות הדתית בהנהגת חיים משה שפירא והמאמר על ארץ ישראל 1970-1936, נועד להראות שהיו לו ולחבריו עמדות גם בסוגיות של מדיניות פנים וחוץ. דון־יחיא, חוקר דתי לאומי בהכרתו, ביקש להראות שלהנהגה הפוליטית של התנועה היו עמדות בנושאים גורליים למדינה הצעירה ולא רק בענייני דת ומדינה. צעירי המפד"ל טענו, שיש למפד"ל מה לומר לא רק בסוגיות הפרהסיה הדתית במדינת ישראל אלא גם בענייני ביטחון, פנים וחוץ. לדידם הבשורה הציונית הדתית איננה מתמצה בהבטחת שירותי הדת אלא גם בעמדות בענייני השעה.

			הצעירים הללו פעלו כתוצאה מתסכול הולך וגובר. התסכול היה דו־כיווני. מצד אחד היעדר מיתוסים של חלוציות. הפעילות האינטנסיבית של בני עקיבא, הפועל המזרחי, הקיבוץ הדתי וגופים נוספים להשרשת אידאל החלוציות באמצעות הפניית הנוער לגרעיני נח"ל לא העלתה ולא הורידה. הציבור הציוני הדתי היה חסר מיתוסים חלוציים. תל חי וחניתה היו נחלת הציבור הסוציאליסטי החילוני. הפיצוי של בירייה, מוקד העלייה של בני עקיבא בי"א באדר, היה עלוב. השותפות במלחמת העצמאות, למשל, הייתה בעיני הציוני הדתי שותפות מלאה. ברית דם. אולם לא כך הייתה תדמיתו בעיני הציבור החילוני. ביטוי ספרותי לתסכול זה ניתן לראות בדמות של אבי גיבורו של הרומן עת הזמיר פרי עטו של חיים באר:

			המשימה ששיקע בה רפאל גבירץ את כל אונו בימי הקיץ של 1956, ובגללה הרבה להיעדר מביתו ואף נעשה שוה־נפש לגורלה של חנות־הצילום המצליחה שהיתה להם אז, היתה הנחת היסודות לספר רחב־יריעה, שכינה אותו בינו לבינו "ספר המאמינים והלוחמים", ונועד לגולל את תרומתם של היהודים שומרי־המצוות למלחמת־המגן של ארץ־ישראל [...] גבירץ אימץ אל לבו את הפנקסים שרשם בהם את זכרונותיהם של העולים לביריה, של מגיני כפר־דרום ובארות־יצחק ושל הנצורים בגוש עציון [...]

			שהייה של שבוע בניר־עציון, בבני־דרום ובמשואות־יצחק — הישובים החדשים שהקימו החלוצים הדתיים לאחר נפילת בתיהם הראשונים — לימדה את גבירץ כי מלאכת גביית העדויות לא תמה וכי עליו לנסוע גם אל אלה החיים בטירת־צבי, ביבנה ובגבעת־עליה שביפו, ג'בליה כמו שעדיין קראו לה הכול, אשר בה פירפרה שנים אחדות קודם־לכן קבוצת כפר־עציון המיותמת עד שהתפרקה ואנשיה התפזרו על־פני כל הארץ.

			ולפי שעה, עד ששוב יצא לדרך, ביקש לאשש את הסיפורים ששמע בתעודות הגנוזות בספריות ובארכיונים. ימים רבים בילה במרתפי הגנזך הציוני בחיטוט בתיבות המסמכים ובתיקי העלונים וקטעי העתונות, מקדיש תשומת־לב מיוחדת לאוספי תצלומים, וכאשר צדו עיניו דיוקן של חלוץ חבוש קסקט המטה כתף להקמת אחד מישובי "חומה ומגדל" או בחור ישיבה העומד על המשמר בשכונת ספר ירושלמית, לא היה קץ לאושרו. "המלמד ידי לקרב, אצבעותי למלחמה", היה מזמזם בשביעות־רצון את שירת הקרב של בן ישי ובין המדפים הכורעים תחת נטל הניירות הידהדו הניגון השופע בטחון שיושבי בית־המדרש שוררו בצאת השבת ותקתוק המצלמה שצילמם בה גבירץ כדי שיימצאו לו בבואו ללוות את "ספר המאמינים והלוחמים" ב"חומר ויזואלי".

			(חיים באר, עת הזמיר, תשמ"ח, עמ' 121-120)

			דמותו של גבירץ היא גרוטסקית, היא נתפסת כתמימה וארכאית בעיני רעייתו ובנו. חיים באר צמח במחנה הציוני הדתי ותיאר את האווירה ששרתה בו. הוא אף תיאר את האחריות שחשו אנשי הציונות הדתית לישיבות החרדיות בתקופת היישוב ובעשורים הראשונים של המדינה הצעירה. לא הייתה סימטריה, ולא הוקירו להם טובה מצד הישיבות. נהפוך הוא. אולם אנשי הציונות הדתית חשו אחריות לציבור החרדי ולישיבותיו. מכל מקום, העלילה של באר ממחישה את התסכול בהיעדר מיתוסים של גבורה בציונות הדתית. חנן פורת ציין בראיון לעמיה ליבליך, כי קרא בילדותו את הספר עב הכרס שערך המתעד ואיש רב הפעלים דב קנוהל (1988-1911), בעצמו איש הבריגדה היהודית, גוש עציון במלחמתו. ואכן ספר זה שכן אחר כבוד בספריות רבות של ציונים דתיים מאז יצא לאור. 

			לפיכך הצעירים ביקשו ללכת בדרך חדשה שתחולל מיתוסים ציונים דתיים. לאחר שכבשו חלקים נרחבים של המפד"ל, נמנו הצעירים עם תומכי גוש אמונים. סוף סוף, לאחר מלחמות ששת הימים ויום הכיפורים, ניתנה האפשרות לציוני הדתי לעמוד בראש המחנה, ליצור חלוציות חדשה ולייצר מיתוסים. זה היה כיוון אחד.

			סוג אחר של תסכול שהניע את פעולת הצעירים היה הכפיפות התורנית למחנה החרדי. עתודת הרבנים שאיישה את המשרות הציבוריות הייתה רובה ככולה חרדית. לישיבת מרכז הרב לא הייתה נוכחות יתרה. חרדים איישו גם את המשרות של ר"מים ומורים למקצועות קודש בחינוך התיכוני הדתי. ישיבת כפר הרא"ה ומדרשיית נעם היו בבידוד יחסי. אמנם היו ישיבות תיכוניות אחרות שנוסדו בשנות השישים של המאה שעברה, אולם הר"מים שלהם היו בחלקם הגדול חרדים. רבני ערים ושכונות היו חרדים ברובם. הנורמה הייתה, שבשאלות הלכתיות היו פונים לרבנים חרדים, שאלות שהיו בדרך כלל במישור ההלכתי הטהור (אסור/מותר או כשר/טרף וכדומה). רבנים לא נשאלו שאלות פוליטיות, ונורמות התנהגותיות רבות לא נתפסו כמושא לשאלה. למשל, תרבות בילוי לא נתפסה כסוגיה הלכתית. פעילות נוער במסגרת תנועת נוער אף היא לא נתפסה כעניין לאנשי הלכה. באותן שנים החרדים היו מנותקים בדרך כלל מתרבות הפנאי של הציוני הדתי (צפייה בסרטים, רחצה מעורבת, מסיבות ריקודים וכדומה). עצם הכפיפות הסמכותית לרבנים חרדים עוררה תסכול. העיניים של ה"צעירים" היו נשואות למרכז הרב, והם ביקשו ליצור סמכויות תורניות ולהמליך פוסקים תורניים ציונים דתיים שלא היו בנמצא. על כן הצעירים צידדו בהקמת ישיבות הסדר, שיפתחו עתודה הלכתית דתית לאומית. 

			כאשר היו סערות פוליטיות, כמו סוגיית "מיהו יהודי", דרשו צעירי המפד"ל בראשית שנות השבעים במפגיע לשמוע את קולם של הרבנים הלאומיים, ואלה מצדם לחצו ברצון על אנשי הסיעה הדתית הלאומית. אריה האן, שהיה מזכיר המפד"ל שנים רבות ולאחר מכן מזכיר הכנסת, כתב בזיכרונותיו:

			במשא ומתן הקואליציוני עם רבין [1974], שכבר היה בעיצומו, העלתה המפד"ל, כרגיל, גם את נושא "מיהו יהודי". אלא שאז, בישיבת הסיעה, טען ח"כ יהודה בן־מאיר שהסיעה כלל אינה רשאית להחליט בעניין זה, מאחר שהדבר כבר הובא (ביוזמת "הצעירים") להכרעת הרבנים הראשיים, ו... חזרנו לנקודת ההתחלה.

			בן־מאיר ציין שלוש נקודות מדוע צריכה המפד"ל להישאר בחוץ, ולא להצטרף לממשלה:

			1.	עניין ממשלת האחדות הלאומית עומד בעדיפות, ולא הצלחנו להשיגו.

			2. 	צריך לקבל תשובה מהמערך בעניין פיתוח ובנייה ביהודה ושומרון.

			3. 	לענין "מיהו יהודי", ההצעה הפושרת שקיבלנו מן המערך אינה הישג, מאחר שכבר פנינו אל הרבנים הראשיים לקבל את עמדתם, ואלה הורו שלא להצטרף עד לקבלת דרישתנו במלואה.

			ואכן המפד"ל לא הצטרפה לממשלת רבין הראשונה. היא נשמעה לעמדת הרבנים, שאסרו עליה להצטרף.

			(אריה האן, מזכיר נשכחות, תשפ"ג, עמ' 204)

			בלטו בקרב הרבנים שלחצו על הנציגים הפוליטיים של הציונות הדתית רצי"ה והרב הראשי שבעברו היה הרב הראשי לצה"ל שלמה גורן (1994-1918). הוא השתמש באמצעים שונים, לעתים כוחניים, כדי לכפות את דעתו. כתב ד"ר יצחק רפאל (1999-1914) בזיכרונותיו:

			לפתע התייצב לימין המתנגדים [להצטרפות לממשלת רבין הראשונה] הרב הראשי שלמה גורן, שפעל למענם נמרצות. הוא ניגן במיוחד על המיתר של "מיהו יהודי" וממש הרעיש עולמות נגד הצטרפותנו לממשלה. לא הבנתי את מניעיה האמיתיים של התנגדות קנאית זו. ייתכן שרצה לזכות על־ידי כך בהכרתם של חוגי החרדים, שתמיד הסתייגו ומוסיפים להסתייג ממנו. אפשר שביקש לשאת חן בעיני האדמו"ר מלובוויץ', ולפלס לעצמו דרך לחצרו. אף לא מן הנמנע הוא שרצה לעשות רצונו של "גוש־אמונים", שבו ראה כוח עולה. אולי היה לו באותם ימים חשבון כלשהו עם מנהיגי מפא"י וביקש להכביד עליהם [...] 

			[הרב גורן] יעץ לנו בסוף השיחה, כבדרך־אגב, לפנות למועצת הרבנות־הראשית, כדי לבקש את אישורה ותמיכתה. על־אתר דחינו הצעה זו, באומרנו, כי באנו אליו אישית ואין בדעתנו לערב את הרבנות בעניין פוליטי מובהק, מה גם שמעולם לא הכיר "המזרחי" ב"מועצת גדולי־תורה", שתנחה אותו במהלכים מסוג זה [...] קיבלנו למחרת היום הזמנה מהרב גורן להופיע בישיבת מועצת־הרבנות. לא יכולנו שלא להיענות להזמנה זו. הופענו, [מיכאל] חזני ואני, והשמענו בפני הרבנים, ללא נוכחותו של הרב עובדיה יוסף, דברי־הסבר והנימוקים המחייבים את הצטרפותנו. הרגשתי עם כניסתנו לאן נושבת הרוח בחדר־הישיבות. חברי־המועצה כבר היו "משוכנעים" על־ידי הרב גורן בטרם בואנו לנקיטת עמדה שלילית, אם כי אחדים מהם אמרו לנו בשיחות פרטיות, כי דעתם כדעתנו, אלא שלא יוכלו לפעול בגלוי נגד דעתו של הרב הראשי. בעודנו מדברים, והנה נקרא לפתע הרב גורן לשיחת־טלפון דחופה. כאשר חזר כעבור רגעים מספר הכריז הרב, כי אין עוד על מה לדון. הנה דיבר אליו הרב יוסף דב סולובייצ'יק מבוסטון, גאון הדור, שאסר את כניסתנו, וזהו פסק־דין.

			(יצחק רפאל, לא זכיתי לאור מן ההפקר: פרשיות חיים, תשמ"א, עמ' 378-377)

			רפאל הביע את העמדה המסורתית של הציונות הדתית, שעניינה האוטונומיה של הממסד כלפי הרבנות. כאמור ה"צעירים" הכשירו את דרכם של הרבנים להכרעות פוליטיות, ולמעשה המליכו את רצי"ה כמנהיג הדור וכאנלוגי ל"גדול תורה". פוליטיקאים ותיקים כמו משה חיים שפירא ויצחק רפאל דחו את התערבות הרבנים. נציגי הקיבוץ הדתי הביעו עמדה נחרצת נגד התערבות כזו. אולם ה"צעירים" לא התרשמו ובסופו של דבר הייתה להם הצלחה לא מעטה במהלך המאבק על ההתיישבות ביש"ע.

			וכאן טמון הפרדוקס: ביטוי של פיצוי על התסכול היה ייצור סמכויות תורניות דתיות לאומיות. אולם הסמכויות המתהוות לא היו מוכנות להצטמצם בעולם ההלכתי המוגבל. הם לא ראו עצמם כפוסקים "טכניים", אלא כמורי דרך ומנהיגים רוחניים. הרי אורח החיים שהצעירים קיימו בבתיהם הלם את האוטונומיה הציונית הדתית של שנות החמישים והשישים. הפיצוי על התסכול יצר תסכול חדש. הרבנים שחשו עצמם מורי דרך החלו להילחם נגד התומכים שהמליכו אותם. הם נלחמו באורח החיים שסיגלו לעצמם. האוטונומיה של הדתיים הלאומיים בשנות החמישים והשישים, ולמעשה מהקמת המזרחי, נתפסה כחסרת ערך וכביטוי של קלות ראש. מהפכת הצניעות של שלהי שנות השבעים של המאה שעברה הייתה תוצאה קולנית של התפתחות זו. השתלטות הרבנים שהיו סביב מרכז הרב בהנהגתו הסוחפת של הרב צבי יהודה קוק החלה בגוש אמונים, והיא חזרה כאמור כבומרנג נגד אורח החיים הפושר של ה"צעירים" עצמם. זהו פרדוקס הרבנים מבחינת צעירי המפד"ל. האדרת הרבנים הפכה את נותני הכוח שלהם לארכאיים ולמושא להתנגדות ולדחיית הפשרה. כך נוצר הטיפוס החרד"לי.

			הסמכות הרבנית בציונות הדתית התקשרה לרעיון ארץ ישראל השלמה מפני שהתסכול על היעדר חלוציות היה הממוקד. אולם התסכול על היעדר סמכויות רבניות חינוכיות והלכתיות הוא זה שבסופו של דבר העניק לרבנים כמו הרב שלמה אבינר את הסמכות לקבוע נורמות חדשות בתחום המיני והחברתי. 

			נסכם אפוא: הפרדוקס הרבני מתבטא בכך שאנשים שהם כשלעצמם מקיימים פתיחות אוטונומית, מעניקים בסופו של דבר כוח ועוצמה לסמכות הטרונומית הקובעת ומעצב את אורחות החיים. בשיחה אישית שאלתי את ד"ר יהודה בן מאיר, מדוע בחרו ברצי"ה כמשקם הרבנות הדתית הלאומית, הרי אישיותו ואורחותיו לא הלמו את ה"צעירים" שאורח חייהם היה מתון ופשרני מבחינה דתית. הסממנים של האליטות הרבניות בהנהגה, בלבוש ובאתוס הדתי היו רחוקים מהם כרחוק מזרח ממערב. ענה לי בן מאיר תשובה מפתיעה: "אנחנו רצינו שהרב אלימלך בר שאול (1964-1911) יהיה המנהיג הרוחני. אך הוא נפטר צעיר באופן פתאומי. אז הלכנו לאפשרות האחרת". לגלוג ההיסטוריה נחשף כאן בעוצמתו.

			איזון

			במידה רבה הפרדוקס הרבני מתקיים עד עצם ימים אלה. אולם ניתן לציין שני תהליכים עיקריים שהשפיעו עליו, ואולי הקלו את קבלתו ואימוצו:

			(א)	התרסקות חוט השדרה של האידאולוגיה הציונית הדתית החל מאמצע שנות התשעים של המאה שעברה ובו גם הסמכות הרבנית. תהליכים רבים שהתרחשו בשלושים השנים האחרונות ומקורם בתופעות שהתרחשו בעולם הגדול, גרמו לקריסת הסמכות הרבנית. בפרק העוקב אפרט תהליכים אלה. רבנים וירטואליים החלו מחליפים את הרבנים הממשיים. דגל ארץ ישראל שנתמך בסמכות הרבנית אף הוא התערער. הציונות הדתית שותפה כתמיד לתחושה בציבוריות ישראלית שגושי התיישבות יהיו בריבונות ישראל והשאר יועברו לרשות הפלסטינית. השאר נתפס בידי ציבורים דתיים לאומיים מסוימים כקוסמטיקה. השיח הרבני לא הצליח להשפיע על העמדה הפוליטית הבסיסית.

			(ב)	עליית טיפוס חרד"לי חדש היונק מהאורתודוקסייה המודרנית. טיפוס זה מתון בדעותיו הפוליטיות, פתוח לתרבות הפנאי, יוצר אידאולוגיה שהאקדמיה מוברגת בתוכה לעומק, ועם זאת בהליכותיו ובמראהו הוא רבני במובהק. טיפוס זה מתרכז בישיבות מסוימות כמו הר עציון באלון שבות וישיבת הקיבוץ הדתי במעלה גלבוע. נמצא אותו ברבנות של קיבוצים ובקהילות עולים מצפון אמריקה. הייחודיות של טיפוס זה מתבטאת בעיקר בניואנסים ופחות בעניינים עקרוניים למעט המתינות הפוליטית. 

			ביטוי לכך הוא הפולמוס שהתעורר בסוגיית תנ"ך "בגובה העיניים" (2002). הרבנים המלמדים מקרא במכללת יעקב הרצוג שליד ישיבת הר עציון הם חרד"ליים בהליכותיהם, נראים כמו רבנים ממוצעים בחבלי יש"ע ובישיבות ההסדר, אך מוכנים להפנים עקרונות ביקורתיים מסוימים ביחס למקרא. ובכלל, ישיבת הר עציון הצליחה להערכתי לשמור על בכורה בקרב הישיבות הלאומית במשך חמישים שנות קיומה, מפני שמלכתחילה הייתה נהוגה בה פתיחות. הפתיחות הייתה לא רק להגותו האינדיבידואלית של הרב יוסף דוב סולובייצ'יק, חותנו של ראש הישיבה הרב אהרן ליכטנשטיין. היא נגעה לכל תחומי המעשה, ובשנים הראשונות התבטאה בעיקר בהתבססות על משמעת רופפת ועל אמון באישיות התלמיד. 

			הנה שתי דוגמאות: בשנות השבעים נקטו ישיבות ההסדר סנקציות כלפי תלמידים שבחרו ללכת לקצונה. כל כך מפני שקורס הקצינים ומסלול ההכשרה היה צריך להיות על חשבון הלימודים בישיבה שנמשכו ארבע וחצי שנים או חמש שנים. ישיבת הר עציון אפשרה לתלמידיה ללכת לקצונה. בנו של הרב אהרן, הרב משה, היה בעצמו קצין. זאת ועוד: ישיבות ההסדר אפשרו ללמוד הוראה במסגרת "תוכנית קיל", אך התנו זאת שהתלמיד יתחייב להמשיך וללמוד במסגרת תורנית גם בשנה השישית, דהיינו שנת לימודים נוספת על ההסדר. בישיבת הר עציון אפשרו לסיים את תעודת ההוראה במשך שנות הישיבה. לא פלא שהישיבה הצליחה לעמוד בשינויים המפליגים המתוארים להלן בפרק השישי. ולא עוד, אלא שבעוד שבשנות השבעים נחשבה ישיבת הר עציון ל"קמפוס" בידי הישיבות הלאומיות האחרות, כיום היא נתפסת כספינת הדגל של ישיבות אלה לא פחות ואולי אף יותר מאשר ישיבת מרכז הרב למשל. 

			במידה מסוימת מתרחשת שיבה לשנות החמישים והשישים בכך, שחלקים נרחבים מהציבור הדתי הלאומי חשים כבוד עמוק כלפי הסמכות הרבנית. בחברה הסוציאליסטית של תקופה זו היו פועלים דתיים לאומיים רבים עובדי כפיים שהעריכו והעריצו אנשי חינוך וספר בכלל ורבנים בפרט. אולם בעיניהם הרבנות הייתה ממודרת מהדרכת החיים, והיא הצטמצמה במתן שיעורים בבתי כנסת ובאירועים כמו עריכת חופות, מכירת חמץ ועריכת קבורה. והבדל נוסף: בשנות החמישים והשישים הרבנים שנצפו בחיים העירוניים היו בעיקר חרדיים. רק רבני ערים אחדים היו לאומיים, אך הם לא היו נגישים בחיים השגרתיים. לעומת זאת כיום ההערצה לסמכות הרבנית מתייחסת בעיקר לרבנים הלאומיים, ורבנים אלה חשים עצמם לא רק כפוסקי הלכות אלא כמדריכים בתחומים מגוונים של החיים. פרדוקס הרבנות לא נפתר, אך המתח העצום שבו ודאי ירד בדרגתו ביחס לעוצמתו ממהפכת הצעירים עד לאמצע שנות התשעים של המאה שעברה.

		
	
			פרק שישי

			סוגים של דתיות

			אי אפשר להתחקות אחר אתגרי ההווה העומדים בפני הציונות הדתית מבלי להבין את התהליכים שעברה התנועה בשלושים השנים האחרונות. בשנים אלה נפרצו כמעט לחלוטין המסגרות הקשיחות שאיחדו את המחנה הציוני הדתי במשך שנים רבות. קרנה של החלוציות כבר מזמן ירד, והפרגמטיזם החל להנחות את החברה הישראלית בכללה ואת החברה הציונית הדתית בפרט. הקולקטיביזם פינה את מקומו לאינדיבידואליזם. הציונות הדתית, כקהילה שהפנימה היבטים מהותיים של המודרנה, נענתה למהפכת הגלובליזציה והאינטרנט, והתוצאות לא אחרו לבוא. השינויים שהתרחשו בעשורים האחרונים התפרסו על פני תחומים רבים — פוליטיים, חברתיים ויצירתיים. מצב זה אפשר התבטאויות חופשיות, רפלקטיביות וביקורתיות הרבה יותר מאשר בעבר. ממילא חוט השדרה הדתי הלאומי התפצל לביטויים דתיים רבים המחייבים התייחסות חדשה. אנסה למפות את מערכת השינויים כדי שאפשר יהיה לבחון את האתגרים העומדים בפני המחנה.

			שינויים ממסדיים

			חוקרים מנו שורה של תופעות שאפיינו את המחנה הציוני הדתי בשנים האחרונות, ושיצרו דפוסים חדשים של דתיות וחברתיות. אביא בקצרה את עיקרי התהליכים המתחוללים במחנה הציוני הדתי בעשורים האחרונים. אפתח בתנועות ממוסדות, ממוסדות למחצה ואנטי ממסדיות ואעבור לתופעות המאפיינות את השינויים המהותיים של התנועה. חלק מהתהליכים ומהתנועות שאתעכב עליהן להלן הם:

			(א)	פמיניזם ציוני דתי.

			(ב)	מרכזי הוראה ומחקר.

			(ג)	חרד"לים.

			(ד)	נוער הגבעות.

			(ה)	תנועות ימין פוליטי.

			(ו) 	גרעינים עירוניים.

			בשורות הבאות אתאר בקצרה את שורת התופעות הממסדיות והאנטי ממסדיות הללו אחת לאחת.

			(א) פמיניזם ציוני דתי

			ההתעוררות של נשים דתיות לאומיות הקוראות לבחינה מחודשת של מעמד האישה ולבדיקת גבולות האורתודוקסייה, באה מכיוונים שונים ומתגבשת לכדי תנועות שונות. מדרך הטבע השפיעה ההתעוררות הנשית במישרין על מעמד הרבנות והדיינוּת בציונות הדתית, וביטוייה המרכזיים הם כלהלן:

			1. 	לימוד תורה. הוקם מערך של מדרשות לנשים בדגשים תחומיים שונים (לימוד מוגבר של תלמוד, לימודי אמונה וכן הלאה), הדומה באופיו למוסד הישיבה לגברים. הופעת טיפוס חדש של "אשת הלכה", דהיינו אישה פוסקת הלכה.

			2. 	מנייני נשים. מתקיימים מניינים שוויוניים המאפשרים בגבולות מסוימים את שיתופן של הנשים בתפילה ובניהול בית הכנסת.

			3. 	התמסדות. הקמת ארגון קולך (1988) והירתמות תנועת הנשים אמונה לקידום אידאולוגי של האישה האורתודוקסית, הפכו את המגמה הפמיניסטית בציונות הדתית לעובדה. 

			4. 	שיוויון בנטל. הופיעה מגמה של צעירות דתיות המתגייסות לשירות צבאי רגיל ולא ממירות אותו בשירות לאומי. מכינה קדם צבאית, צהלי, הוקמה כדי להכין צעירות אלה לשירותן הצבאי.

			(ב) מרכזי הוראה ומחקר

			שורה של מוסדות בעלי אופי אקדמי שהיו לפנים בשוליים החלו לקבל מקום חשוב בעיצוב סדר היום החדש. מרכז יעקב הרצוג של הקיבוץ הדתי (עין צורים), מכון שלום הרטמן ומרכז בית מורשה, שניהם בירושלים, הם דוגמאות למוסדות המבקשים למקד את תשומת הלב בהתאמת ההלכה למציאות המודרנית. מבחינות רבות המוסדות האלה מצרניים לעולם הרבני הישיבתי ולסמכותו. הקירבה של מקצתם לתנועת נאמני תורה ועבודה איננה מקרית, שהרי מבחינה אידאולוגית הם מבקשים ליצור שיח פלורליסטי, ליברלי ומכיל על בעיות הקיום. למוסדות האלה מערכת פרסומים ענפה ורשת של שיעורים והרצאות לקהילה המרחיבים את מעגלי היעד של הציבור הציוני הדתי. נוסף על כך, המוסדות האלה הופכים את הזיקה אל האקדמיה ללגיטימית: חבריהם, לרבות רבנים ומנהיגים רוחניים של קהילות, הם ברובם בעלי תואר אקדמי או אנשי אקדמיה, ורבים מתלמידיהם עושים את חוק לימודיהם באוניברסיטאות בארץ. בציבוריות הישראלית המוסדות האלה נחשבים לנושאי קו ציוני דתי אינטלקטואלי ומתון. למעשה הזיקה לאקדמיה הורחבה בשנים האחרונות, ומורים ור"מים רבים בישיבות תיכוניות, אולפנות וישיבות על תיכוניות לאומיות רוכשים תארים אקדמיים בכלל ותואר שלישי (דוקטורט) בפרט.

			(ג) חרד"לים

			כאן אנו עוברים לביטוי המנוגד במידה רבה לקודמו, והוא מייצג את תופעת החרד"ליות. לא מדובר בתופעה חדשה, אולם היא מיצבה עצמה באופן מבודד כיום. עד אמצע שנות התשעים של המאה הקודמת קידשה תפיסת הממלכתיות של הציונות הדתית את מדינת ישראל בבחינת אתחלתא דגאולה. תפיסה זו נובעת מן המטפיזיקה של אחדות ישראל בציונות הדתית ומהפרשנות המשיחית לאירועי העשורים האחרונים. ואולם לאחר שנתבדלו הרב צבי ישראל טאו וחסידיו מישיבת מרכז הרב והקימו את ישיבת הר המור, נהיה עקרון הממלכתיות לאידאולוגיה בעלת עוצמות חדשות. מאפייני הדגם שיצרו הם כלהלן: 

			1. 	העמקת האידאולוגיה הממלכתית. תופעת התרחקותה של הציונות הדתית מן הקונצנזוס הלאומי והתלכדותה עם תנועות פוליטיות מוגדרות (האיחוד הלאומי) טרדה במיוחד את תומכי הממלכתיות. ביטוי לכך היא ההזדהות הפוליטית של מקצתם עם תנועת ש"ס, למשל, ולא עם הרשימה המשותפת של האיחוד הלאומי והמפד"ל או עם הבית היהודי וימינה. 

			2. 	דחייה מוחלטת של האקדמיה. אפשר להבחין בדמוניזציה של האקדמיה בקרב מייצגי הדגם. תפיסת האקדמיה כיוצרת הפלורליזם, הפמיניזם וכדומה מונעת כל שיח אפשרי שהוא. "מבחינה זו [='השטחיות שבנו'], ה'אויב' הגדול מבחוץ אינו הערבים וגם לא התרבות המערבית, החילונית — אלא הגישה האקדמית" (הרב אלנתן הורביץ, מלחמת התרבות, תשס"ז, עמ' 18).

			3. 	חרדיות. האתוס שאימצו רבים מלומדי ישיבת הר המור הוא אתוס חרדי (לבוש, הפרדה מוחלטת בין המינים, חינוך וכדומה). 

			עם הקו של ישיבת הר המור (אף כי לא באופן מלא) מזדהות גם ישיבות המכונות "ישיבות הקו", כמו ישיבת שבי חברון וישיבת מדברה כעדן במצפה רמון. בהקשר הזה יש לציין תופעה אחרת הנזקפת לזרם זה — הופעת המכינות הקדם־צבאיות ופריחתן למן שלהי שנות השמונים של המאה הקודמת. המכינות האלה, המכשירות צעירים לשירות צבאי מלא, מתמקדות בסוגיות של אמונה, זהות ועיצוב אישיות. מקצת ראשיהן נמנים עם התומכים בתפיסת הממלכתיות. בוגרי המכינות משתלבים בשירות הצבאי, ולעתים מגיעים לעמדות בכירות בצבא שבעבר לא תמיד היו נחלת הציונות הדתית. דוגמה להן הוא עופר וינטר, בוגר מכינת בני דוד בעלי, שבין תפקידיו היה מפקד חטיבת גבעתי. 

			כיצד משרתות המכינות את האידאולוגיה של ישיבות הקו?

			(1)	התפיסה של הראי"ה שבעת גאולה יש לפנות לכל שכבות העם ולהנגיש להם את הפרשנות המשיחית לאירועי הדור ואת מקורותיה. המכינות אמורות להגביר את ה"אמוניות" של הצבא. בעוד שישיבות ההסדר החלו לפחות בגדודים הומוגניים, תלמידי המכינות מלכתחילה מתפזרים בצבא כולו.

			(2)	תפיסת הממלכתיות מחייבת אחדות לאומית, והצבא הוא גורם חשוב בכור ההיתוך של החברה הישראלית. 

			(3)	חשיבותו של הצבא בסמלים הדתיים הלאומיים. כבר רצי"ה ייחס חשיבות רבה להפגנות הכוח של מצעדי הצבא שהיו רווחים בשנות השישים והשבעים.

			ההצלחה של בוגרי המכינות להגיע לעמדות לחימה בכירות בצה"ל עוררה בחלק מהציבוריות הישראלית חשש של הדתת הצבא. חשש זה נובע בדיוק מהסמכות הרבנית, שעלולה להיות מצרה לסמכות הצבאית. ולמען האמת השתלבות בוגרי המכינות בקצונה הגבוהה מעידה על מגמה רווחת בקרב הנוער הדתי הלאומי ברובו. בפרק הבא נעיר על השלכות נוספות של קבוצת רבני הקו.

			(ד) נוער הגבעות

			מדובר בתופעה אנטי ממסדית מובהקת, העולה מדי פעם לכותרות בשל אי ציות ופעולות תגמול וולונטריות על פיגועי טרור. קבוצות מובחנות של בני נוער — ובהם תושבי יהודה ושומרון, עולים מצפון אמריקה, חוזרים בתשובה ועוד — נסוגו במידה מסוימת מאידאל הפתיחות והמעורבות של הציונות הדתית וקראו לשוב למקוריות ולטבע. אורח החיים של הקבוצות האלה נשען על הקפדה במצוות מסוימות, ומקורותיו הרוחניים יונקים גם מן החסידות. בני הנוער האלה, המכונים "גבעונים", הקימו מאחזים והתיישבויות המנותקים ממרכזי התרבות ומן המנהיגות הרוחנית של הציונות הדתית. מבחינת הסמכות המוסדית והרבנית נוער הגבעות קרוב לישיבה ביצהר ולרבנים הקשורים בה, כמו הרב דוד דודקביץ. נוער זה מושפע גם מן הרב יצחק גינזבורג. 

			(ה) תנועות ימין פוליטי

			שורה של תנועות ימין קיצוניות שמאסו באוריינטציה הפוליטית הגמישה למדי של הממסד הציוני הדתי הרשמי, הציגו חלופה לזהות הפוליטית והרוחנית כאחת. שוב אין הימין מתלכד לכלל תנועה מונוליטית כמו גוש אמונים, אלא הוא מתפרס לכמה וכמה אידאולוגיות והשקפות עולם. 

			להלן אציג שני ביטויים של הימין הציוני הדתי החדש השונים לחלוטין זה מזה:

			1.	הרב יצחק גינזבורג יצר חוגי תלמידים שהווייתם יונקת ממקורות חסידיים מובהקים (בייחוד מחסידות חב"ד) ומתפיסות ממלכתיות ותאוקרטיות מפליגות. גישתו תומכת במשיחיות אקטיביסטית קיצונית, ועם תלמידיו נמנים גם מי שמגדירים את עצמם "ציונים דתיים". לא מעט מהציונים הדתיים שנתפסו לזרם של "נאו חסידות" הם תלמידיו של הרב גינזבורג.

			2. 	תנועת זו ארצנו, שהתפתחה לתנועת מנהיגות יהודית, קראה לחבריה להצטרף אל שורות הליכוד, ולימים גם להציג מועמד דתי לראשות הממשלה. האידאולוגים שלה — כמו פרופ' הלל וייס, משה פייגלין ומוטי קרפל — קראו לכינון תודעה אמונית, דהיינו להשיב לציונות את הפרשנות הדתית המשיחית המקורית שלה. בשנת 2000 הצטרפה התנועה לליכוד.

			(ו) גרעינים עירוניים

			תהליכי השינוי הגאוגרפיים והחברתיים שעבר המחנה הציוני הדתי אף הם מופלגים. אחת התופעות הבולטות היא ההתיישבות העירונית. גרעינים עירוניים הוקמו כבר בשנת 2001 (שכונת רמת עמידר ברמת גן בידי הרב יהושע והרבנית נעמי שפירא) ובשנת 2004 (לוד). הדרך הטבעית בפני צעירים חרד"לים שהייתה בעבר התיישבות ביישובים קהילתיים ביש"ע, כבר לא הייתה בלעדית. אמנם ההנמקה הייתה "התנחלות בלבבות", כלומר ההסברה של הדרך הדתית הלאומית בכלל וזו המצדדת בארץ ישראל השלמה בפרט. אולם התוצאה הייתה שינוי באוריינטציה הגאוגרפית היישובית והשיבה לערים, כפי שהייתה קודם סערת הופעתו של גוש אמונים. חברי הגרעינים הקהילתיים לא תמיד השפיעו על סביבותיהם; לעתים הם הסתגרו ובנו קהילות בתוך קהילות. אולם הסביבה חלחלה לחלק מהם, והרימה תרומה לטיפוס ציוני דתי פתוח.

			תקשורת

			המגמות הממסדיות והאנטי ממסדיות האלה משקפות התארגנויות בכמה רמות, המעידות על הריבוד בציונות הדתית. גם אם אפשר לראות במקצתן התארגנויות שוליות, התפתחות אמצעי התקשורת שינתה את התמונה: כניסתו של האינטרנט אל הזירה הפכה את הצדדי והאנטי־ממסדי למודע ולמשפיע. האינטרנט אף הופך את בעלי הסמכות המרוחקים לקרובים ולנגישים. אחד הגורמים המשפיעים ביותר על בני הנוער הדתיים בעשורים האחרונים הוא השו"ת המקוון. לעומת האופי המקורי של השו"ת, שרובו ככולו התמקד בעניינים הלכתיים, בשו"ת המקוון נדרשים אף לסוגיות של הנהגה, אידאולוגיה ותאולוגיה. רבנים וראשי ישיבות כמו הרב שלמה חיים הכהן אבינר, הרב שמואל אליהו, הרב אליקים לבנון והרב יובל שרלו, זמינים לענות באינטרנט על שאלות של צעירים ציונים דתיים. במהלך הזמן התחילו להישמע התנגדויות לתופעה זו מצד הממסד הרבני הרשמי, שטען לשטחיות, ולכן אף לזילות השו"ת. 

			דרך תקשורת אחרת היא חלוקת דפי המידע (פרשת שבוע) בבתי הכנסת, שהפכה מעין עיתונאות "שבתית". על אף מאבקי הרבנים בקריאת העלונים בזמן התפילה, התרבה מניינם לעשרות ואף למאות. כך גופים שוליים נעשים ספקי מידע דומיננטיים. ארגונים ומוסדות בעלי קווים אידאולוגיים ברורים, מהם כאלה שכבר נזכרו לעיל — כמו מועצת יש"ע, מימד, מכון מאיר, מנהיגות יהודית, נאמני תורה ועבודה, צהר וקולך — שוקדים על הפקת דפים שבועיים שיפיצו את רעיונותיהם בדרך של דרשות ומאמרים קצרים וקליטים. 

			לאופני התקשורת השפעה מהותית על קליטתו והפנמתו של המידע ולא רק על תדמיתו. כך גם גופים קטנים עשויים להשפיע השפעה חשובה על הציבור הציוני הדתי.

			אופקים חדשים: תהליכים

			ההתארגנויות שציינתי קודם הן בגדר כיוונים כלליים בלבד. תת זרמים מוסיפים לפעפע ולהכות גלים בציבור הציוני הדתי, ויש בהם כדי לחשוף את התמורות שחלו בציבור זה בעשרים השנים האחרונות. הנה כמה עובדות ותהליכים המשקפים את השינויים החברתיים בציבור הציוני הדתי:

			(א)	התרחבות. הציונות הדתית חדרה לתחומים שלפנים נחשבו כחסומים בחלקם או בכללם בפניה (ערוצי התקשורת, עמדות בכירות של פיקוד בצבא וכדומה). כאמור לעיל תופעה זו הולכת ומתעצמת עד שיש החוששים מהשתלטות כביכול של הציבור הדתי הלאומי על הצבא. התופעה נזקפת במידה רבה למנגנון פיצוי על תודעת הדחייה.

			(ב)	חינוך: מוסדות. מספר הישיבות הלאומיות גדל בערך פי שמונה ממספרן לפני כשלושים שנה. האיזון בין צבא לישיבה נתון לשינויים, וישיבות רבות קובעות נתיב חינוכי עצמאי ומקורי. בה בעת חלה התרחקות מן המודל הקלסי של הישיבה, ופוסק כמעט לחלוטין הניסיון לחקות את הישיבות החרדיות המתמקדות רובן ככולן בלימוד מעמיק של הסוגיה התלמודית (הדגם הליטאי). בחינוך העל־יסודי התעצמה רשת אמי"ת, שהעמידה חלופה מתונה לחינוך הישיבות התיכוניות.

			(ג) 	חינוך: שיטות. מתוך בקשת ההתחדשות מזה והאכזבה מלימודי היהדות במסגרות למיניהן מזה, התפתחו גישות חדשות היוצרות קירבה בין האקדמיה הביקורתית ובין דרכי החינוך במוסדות התיכוניים והעל־תיכוניים. דוגמאות לכך הן הוראת התנ"ך מתוך הדגשת אנושיותם וחולשותיהם של הגיבורים (תנ"ך "בגובה העיניים") והוראת שיטת הרבדים בתלמוד, לאמור עיסוק בשכבות העריכה של הסוגיה התלמודית. שיטות הוראה אלה עוררו ויכוחים עזים שגלשו לדפי העיתונות. 

			(ד)	יצירתיות. משוררים, סופרים ואנשי קולנוע ציונים דתיים היו תופעה נדירה לפני אמצע שנות השמונים של המאה הקודמת. מצב זה השתנה לחלוטין. מוסדות חינוך והשכלה דתיים המתמחים באמנות (כינור דוד, מעלה) וכתבי עת ספרותיים דתיים (משיב הרוח, דימוי) מיסדו את התופעה החדשה. חוגים למחול מופיעים חדשים לבקרים. מעתה הציונות הדתית חותרת לחדור לקבוצות הסגורות של האמנים.

			(ה)	חוויה. בקשת הרענון והחוויה הצמיחה מנייני תפילה רבים בסגנון קרליבך. במניין מסוג זה התפילה נערכת באופן קבוע מתוך שירה וריקודים. תופעה זו עוררה מגוון הסתייגויות בקרב הישיבות הלאומיות, אולם הם לא הצליחו לעצור בעדה. 

			(ו) 	הגל החדש. פתיחות לאופנות תרבותיות מתבטאת בקידום אידאולוגיה של שילוב החסידות מזה והגל החדש (ניו אייג') והמיסטיקה באופן כללי מזה בהשקפת העולם של הציונות הדתית. הטיולים להודו ולדרום אמריקה נעשים לנוהג רווח בקרב צעירות וצעירים דתיים לאומיים, ורוחניות המזרח הופכת לרכיב בזהות הדתית.

			(ח)	תרבות פנאי. מקומות בילוי כמו פאבים שוב אינם מרתיעים צעירים ציונים דתיים, ואף נפתחים פאבים המיועדים לציבור הדתי. כוכבי רוק דתיים החלו ליצור מוזיקה דתית אלטרנטיבית (אהרן רזאל, סיני תור, שיבי קלר, אודי דוידי, גבריאל חסון, עדי רן, חנן בן ארי, להקת רבע לשבע, להקת המדרגות ואחרים), וזו חדרה למרכז המודעוּת של הצעיר הציוני הדתי. 

			(ט)	התנסות של צעירים ציונים דתיים לא־מעטים בסמים (בעיקר סמים קלים כנראה) אף היא תופעה הצפה ועולה אל פני השטח. 

			התופעות האלה מציבות את הזהות הציונית הדתית בפרשת דרכים מחודשת. הסוציולוג וחוקר התרבות פיטר ברגר מציין כי תגובה מובהקת של עולם הדת למודרנה היא המיקוח, לאמור ויתור על דרישות מסוימות כדי להתיישב עם העולם המודרני. מעולם לא הייתה הציונות הדתית מעורה במיקוח כזה כמו בתקופה שהחלה בשלהי שנות השמונים של המאה הקודמת. אפשר לנסות להעריך עד כמה מכריעה היא השפעתם של האקלים הפוסט־מודרני והעולם הרב־תרבותי על הציונות הדתית. את התנהגותם של צעירים ציונים דתיים רבים אפשר להסביר על פי התנגדות לכל אידאולוגיה שהיא. נוער הגבעות, למשל, איננו מבקש אידאולוגיה, אלא הוא רואה בסביבה הטבעית את ביתו באופן אינטואיטיבי. הרבנים הקרובים לנוער זה אינם מהססים לזהות את עצמם עם תפיסות חרדיות, וגם אינם מרגישים מחויבות עמוקה לסמלי המדינה בעקבות התנהגות השלטון בסוגיית ארץ ישראל ובסוגיית האופי הדתי של המדינה. מתוך העולם הרבני הלאומי נוסד ארגון "רבני בית הלל" כדי להכיל את הצעירים הרבים הנוטלים חלק בתופעות הללו ולחזק את זהותם ההלכתית.

			דתיות חדשה

			כדי להבהיר את התמורות הקיומיות של הציונות הדתית, אתמקד בתופעה אחת של דתיות חדשה, תופעה אחת מתוך רבות. אני מתייחס לצמיחת אידאולוגיה של דתיות לייט, כלומר של דתיות פשרנית במוצהר, שאיננה חותרת להקפדה במצוות ונמנעת מלקבל על עצמה את הסמכות הרבנית. דתיות זו מושתתת על נורמות של חוסר הקפדה מוצהר על חובות הלכתיות וכמו־הלכתיות. בשנות הראשית של תנועת המזרחי, נתפסה הפשרנות הדתית ככורח השעה, ושורשיה התייחסו להעדרם של בעלי סמכות רבנית מרסנים, שכן הרוב המוחלט של רבני מזרח אירופה ומרכזה לא היו ציונים. לעומת זאת כאן מדובר בפשרנות לכתחילה. לעתים מתלווה הקריאה הנוסטלגית לשוב לעשורי הראשית של המדינה, שבהם לא הייתה הנהגה רבנית יציבה ומסיבית לציונות הדתית.

			כאשר הציונות הדתית הציבה רבנים כמנהיגים והציגה את האתוס הרבני כפסגת הפירמידה הדתית הלאומית, בתקופה המשתרעת מאמצע שנות השבעים של המאה שעברה ועד לשלהי שנות השמונים, הוצגה דתיות הלייט כ"חפיפניקיות", כינוי בעל גוון של ביקורת ואף זלזול. היא נתפסה כצעד כלפי החילון ולמעשה כהִתחלנות. אולם קבוצה זו מציגה אידאל של עיצוב הדת באופן אימננטי לחיים ולקיום הממשי, ולא מתוך מסגרות חיצוניות וממסדיות. היא רואה בדתיות גורם טבעי וחברתי ולא סמכותי. 

			לעתים האידאולוגיה של הדתיות לייט מתכסה בקריאה לשוב לעשורים הראשונים של המדינה ואף קודם לכן, שבהן לא הייתה כמעט סמכות רבנית דתית לאומית, ואת האידאולוגיה התווה "אינסטינקט ריטואלי", כמינוחו של יעקב כ"ץ, דהיינו הכרעה אוטונומית של הציבור. אך נדמה כי על פי רוב האידאולוגיה של דתיות לייט משמעה אנטי אידאולוגיה, דהיינו הדת נתפסת כדרך התנהגות טבעית שאיננה זקוקה להדרכה, והנוחות היא המתווה את אורח החיים. ומאחר שהציבור הדתי הלאומי פועל במישור החיים הנורמליים והנורמטיביים, הרי שחלקים גדולים ממנו נענים ל"אינסטינקט הריטואלי" ופועלים באופן טבעי בדרך של דתיות מינימלית המשיקה למעשה לזרמים קונסרבטיביים. ההבדל הוא שלדתיות הקונסרבטיבית יש אידאולוגיה בעוד שדתיות ה"לייט" היא פוסט־מודרנית במובן זה.

			חלקו הארי של הציבור הציוני הדתי איננו נאבק בחרד"ליות באופן חזיתי אלא מביע אדישות לפעילות האידאולוגית שלה.

			מאפיינים

			הניסיון לאפיין את הדתיות לייט הוא פרדוקסלי במידה רבה, מאחר שקבוצה זו מתהדרת בהיעדר קיבעון והגדרה. החירות וההכרעה העצמית הן הגורם החשוב והמכונן של דתיות הלייט, ובמידה רבה גם תפיסת הדתיות כדת שמעשירה את החיים יותר מאשר מגבילה אותם. דתיות הלייט מבחינה במידה רבה בין הנראות לבין החיים הפרטיים והאינטימיים. לכן כשאנו מציגים את הלייט כתפיסה של נוחות, כוונתנו לדתיות אימננטית לחיים עצמם על חשבון המסגרות הכפויות מחוץ. חרף העדר ההגדרה כמאפיין, אנסה להציג מכנה משותף מסוים המאפשר את עצם הדיון בטיפוס זה של דתיות.

			מבחינת נורמות האתוס הדתי, הלייט נראה בבית הכנסת בשבתות וחגים בלבד. לאחר התפילה בשבתות ובחגים אין הוא מהסס מלנקוט בילוי שאיננו כלול במנעד התרבותי הדתי. למשל, המשפחה כולה יכולה ללכת לבריכה הנמצאת במכוני כושר למיניהם. הדתי לייט יבחר, על פי רוב, במוסד החינוכי הפתוח יותר כדי לחנך את ילדיו. הוא יעדיף בית ספר ממלכתי דתי מעורב על ממ"ד נפרד, ובמקומות מסוימים גם בית ספר הפונה לדתיים ולחילונים כאחד מאשר בית ספר דתי. לעתים הסימנים קלים וסגנוניים. למשל דתיות לייטית הכוללת מחוות של מגע בין המינים, בדומה לציונות הדתית הקלסית, לפני מהפכת החרד"לים.

			התיאור ה"חיצוני" שהובא כאן הוא בגדר נתון וניתן לווידוא בנקל. תיאור זה מעיד על מידת האוטונומיה בחיים הדתיים, וסביר להניח שהוא מבטא גישה מרוככת גם כלפי האתוס הדתי שאיננו גלוי ברבים. 

			טיפוס הלייט מתרחק מאידאולוגיות, ובמובן זה הוא פוסט־מודרני. מאפיין זה הוא מבחינות רבות שלילי. האישה הלייטית בדרך כלל איננה בהכרח פמיניסטית מוצהרת. מבחינתה החירות הנשית נובעת מהחיים ולא מאידאולוגיות. מעטות מהן חדורות דחף ליזום ולייסד מניינים שוויוניים, על אף שהן יכולות ליטול בהם חלק. דגם כזה אף משך את תשומת הלב של סופרות כמו גילית חומסקי. האישה הלייטית מתנהגת בחירות משום שאיננה חשה בכפיפות לסמכות כלשהי. היא איננה יוזמת שיעורי גמרא כדי להשתוות ללימוד שנחשב עד כה גברי, על אף שהיא עשויה ליטול חלק בשיעורים כאלה. היא איננה לוחמת לשוויון. היא פשוט חיה אותו. גברים ונשים הם לייטים מטעמי נוחות ולא מטעמי אידאולוגיה. ההיבטים הרעיוניים שניתן למצוא בציבור זה מבחינה מסוימת מתרכזים בשיבה לשנות השישים, לפני שהסמכות הרבנית צמחה בציונות הדתית. כלומר נעשית מעין אידאליזציה של העבר.

			בציונות הדתית הופיעו טיפוסים של הוגים פוסט מודרניים מבחינה זו שהם מצדדים בפתיחות ובפלורליזם. הוגים כמו הפרופסורים דוד הרטמן ואליעזר גולדמן והרב שמעון גרשון רוזנברג (שג"ר) פיתחו אידאולוגיה כזו. גילי זיוון, אבי שגיא ואנוכי הקדשנו מאמצים כדי לתעד ולנתח את המגמות הללו. אולם הדתיות לייט איננה זקוקה לתשתית אידאולוגית, אף איננה נסמכת עליה בעקיפין. דתיות זו היא העדר אידאולוגיה, ועל כן היא הקרובה ביותר לפוסט־מודרניזם.

			יש משייכים את הדתיות לייט לאשכנזים, בעוד שאצל הספרדים המחוות הן "מסורתיות". אולם הדתיים לייט כוללים כיום גם מזרחיים. ובכל מקרה ככל שהזמן עובר כך ההבדלים בין שתי הקבוצות מיטשטשים.

			תמורות

			הנה כי כן הפכה החברה הציונית הדתית למרובדת, ומעתה אי אפשר להתייחס לתנועה כבעלת חוט שדרה אידאולוגי מקסימלי כפי שהיה בעבר. הריבוד החל בעולם המעשה וסיים במחשבה המופשטת. שוב אין קוד לבוש חד־משמעי לחרד"לים ולשאר פלגי המגזר. קל להדגים זאת בלבוש הנשי, אולם אף בתחום הלבוש הגברי אין כבר קוד מונוליטי. ובתחום המחשבה המופשטת חדרו לשיח גישות קיומיות שלא היו נחלת הכלל בעבר. אינדיבידואליזם, בדידות, ניכור, עולם פוסט־מודרני; כל אלה היו רכיבים נפוצים של השיח ההגותי. אין זה אומר שהשיח הקודם לא נמשך. ודאי, בוגרי ישיבת מרכז הרב ובנותיה המשיכו בספרות הפרשנית לכתבי ראי"ה ורצי"ה. אולם מונחים זרים למגמה זו הפכו להיות נפוצים. העשורים האחרונים חשפו את הציונות הדתית כתנועה שהמכנה המשותף שלה הוא אמנם מוצק ואיתן — הערך הדתי של מדינת ישראל והמסגרת ההלכתית הסמכותית המינימלית — אולם הוא משאיר פתח לאופקים חדשים כמעט אינסופיים.

			סיכום

			לפני שנים אחדות היצבתי שלד של התודעה הציונית הדתית, תודעה שהחזיקה מעמד כתשעים שנה. ואלה יסודות התודעה:

			(א)	יעד. שתי מטרות מרכזיות:

			1. 	יעד חיצוני וכללי: הקמת מדינת הלכה (בין אם זהו יעד רשמי ומוצהר ובין שהוא משקף ציפייה נסתרת ואזוטרית). 

			2. 	יעד זמני: עד למימוש מלא של מדינת הלכה היעד הוא חתירה לצביון יהודי ככל האפשר של התנועה הציונית (לפני קום המדינה) ושל מדינת ישראל.

			3. 	יעד פנימי ואישי: יצירת טיפוס דתי חדש בעל תודעה מורכבת. מחד גיסא הוא פועל בעולם מודרני מתוך רצון להשתלב בו השתלבות אמיתית, ומאידך גיסא הוא פועל בעולם של גאולה מתוך בחינה חוזרת ונשנית של התקדמותה לאור המאורעות התוכפים והולכים.

			(ב)	תשתית רעיונית. אימוץ מוצהר של שורת תפיסות רעיוניות כגון:

			1. 	ייחוס ערך דתי לציונות ולמדינת ישראל. 

			2.	גאולת העולם באמצעות גאולת עם ישראל, לאמור אוניברסליזציה של התחייה הלאומית. 

			3. 	פרשנות משיחית להיסטוריה.

			(ג)	אינטואיציות רעיוניות. אימוץ של הנחות תשתית מטפיזיות ואידאולוגיות כגון: 

			1. 	אחדות ישראל, לאמור זיקה סמויה המאחדת כל יהודי, שאף הופכת לערך מוסרי.

			2. 	נוכחות אלוהית בעולם או, לפחות, בתהליך ההיסטורי. 

			3. 	פתיחות תרבותית המתחייבת מחתירה להקמת ישות מדינית.

			4. 	תפיסת החילון בעם ישראל כתופעה חולפת.

			מטרת הפרק הזה הייתה להראות, שהתבניות והדפוסים שעמדו ביסוד התודעה הציונית לא רק נסדקו אלא חלקם אף נעלם כליל. אפשר להתווכח האם העקרונות הללו נמחקו או, מה שנראה בעיני הרבה יותר סביר, ירדו אל מתחת לפני השטח של התודעה. מה שברור הוא שהפתיחות כרסמה בדוגמטיות והפכה את התנועה לאוורירית יותר, לפתוחה יותר ולסופגת השפעות גדולות יותר. על יסוד הנחות אלה אפשר לגשת לפרק הבא ולתהות לאן מועדות פניה של התנועה.

		
	
			פרק שביעי

			מה הלאה?

			לאחר שעמדנו על מקצת מהתהליכים הקרקעיים והתת־קרקעיים שעברו ועוברים על הציונות הדתית, אנחנו יכולים לתהות על ההווה. כיום התנועה עומדת בפני אתגרים לא פשוטים. הערך של מדינה יהודית ודמוקרטית עמד במוקד הוויכוח על סמכותו של בית המשפט העליון. בפרקים הקודמים עמדנו על התהליכים השונים שהציבו את התנועה הציונית הדתית בהתחבטויות ובמתחים שבין ערכים שונים. התהליכים הללו הקרינו באופן ישיר על העמדות של התנועה בשאלת הסמכות השיפוטית. בחודשים הארוכים של מלחמת "חרבות ברזל" נחשפה ביתר שאת ההגדרה של הציונות הדתית כתנועה המייחסת ערך דתי למדינה. ההתגייסות של צעיריה לשורות הלוחמים הייתה הרבה מעבר למשקלה באוכלוסייה. העובדה שרוב המפונים מיישובי גוש קטיף היו בני הציונות הדתית, מחריפה את הוויכוח בשאלת ההתיישבות המחודשת בחבל ארץ זה. אמנם החתירה להתיישבות כזו נתפסת בקרב רבים בחברה הישראלית כסהרורית וכהתגרות בחוק הבינלאומי, אבל קולות כאלה נשמעים גם במחנה הציוני הדתי. אלה הן שאלות המתייחסות כמעט באופן ישיר לפוליטיקה ולשלטון, אולם במקביל התרחשו תהליכים תרבותיים וליברליים של אינדיבידואליזם וביזור המחנה. שילוב השניים מקשה על הערכת הדרך שבה הולכת הציונות הדתית כיום.

			דמוקרטיה וסמכות

			בתקופת היישוב היה המזרחי ביקורתי כלפי הממסד הציוני בעיקר בשל דרישתו לתקציבים למען החינוך הדתי ולשמירת הדת במוסדות הרשמיים ובפרהסיה. קברניטיו נאבקו עם המדיניות הפוליטית של חיים וייצמן, נשיא ההסתדרות הציונית, על מה שנראה להם כמתינות וזהירות יתר. הפועל המזרחי היה אופוזיציוני בסוגיית זכויות הפועל הדתי, והמאבק על קבלת קרקעות להתיישבות בשנות העשרים של המאה שעברה היה ביטוי להתנגדות חריפה למדיניות ההתיישבותית של ההסתדרות. אולם לא היה ספק בכך שמוסדות היישוב הם הריבון. עם הקמת המדינה זירת המאבק עברה לכנסת ולמוסדות הרשמיים של המדינה, אולם המסגרת הדמוקרטית הייתה היסוד למאבק. המתח בין היהדות והדמוקרטיה בא לידי ביטוי בפרשיית גוש אמונים. בהקשר למאבק ניתן לציין את הנקודות האלה:

			(א)	הזיקה לדמוקרטיה. סוגיית היחס לדמוקרטיה העסיקה את אנשי הגוש. הם פיתחו תודעה מיוחדת, שלפיה מעשיהם משקפים את הדמוקרטיה ה"אמיתית" שהיא לאומית. תופעה זו אופיינית הן למנהיגים הרוחניים בעלי משקע תאולוגי ומשיחי הן לאנשי המעשה שלא דנו בגלוי ובמודגש בהיבטים המשיחיים של פעילות הגוש. האמונה שפעילות גוש אמונים משקפת את הדמוקרטיה ה"אמיתית" הסתמכה על התמיכה הפסיבית והאקטיבית מצד זרמים בתנועת העבודה, שראו בצעירי הגוש חלוצים ומתיישבים כפי שהם היו בצעירותם.

			(ב)	סיכון לדמוקרטיה. סוקרי הפעילות של הגוש מקרב העיתונאים שפרסמו ספרים (למשל צבי רענן, דני רובינשטיין) ואנשי אקדמיה (ברובם) שאף הם העריכו את הגוש בניתוחיהם (למשל אהוד שפרינצק, עדית זרטל ועקיבא אלדר), פיתחו תודעה מנוגדת בתכלית, שלפיה הפעילות של אנשי גוש אמונים מסכנת את הדמוקרטיה ומאיימת על עצם קיומה. דוברים אלה באו בעיקר מתחומי ההיסטוריה היהודית, מדעי המדינה וההגות היהודית. 

			(ג)	פרשנות. שתי התודעות הללו מושתתות על נגלה ונסתר. כלומר כל מחנה פירש את ההתנגדות והמבעים החיצוניים כנוגדים את התוכן הפנימי. למעשה התהוותה שרשרת של פרשנויות כפולות: העיתונאים ואנשי האקדמיה פירשו את המשמעות של מעשי הגוש (מבחינה דתית ומשיחית) כמנוגדים לטיעונים הגלויים שהביעו קברניטיו; אנשי הגוש פירשו באופן דומה את מתנגדיהם, הניזונים לדעתם משנאה עיוורת לערכי היהדות; אנשי הגוש פירשו את גישתם של רוב אנשי השלטון כהתנגדות גלויה ותמיכה נסתרת.

			מבחינה מסוימת אירע בשסע הפוליטי על שלמות ארץ ישראל מה שאירע לציונות הדתית בכללה. והאירוע היה טרגי: הציונות הדתית ראתה בחילון שבתנועה הציונית תופעה זמנית; היא הייתה משוכנעת שכאשר יתקדם התהליך המשיחי, וייראה עין בעין כי אלוהים החליט להביא את הגאולה, אזי המחנה החילוני הלאומי יבין כי טעה לאורך כל הדרך וישוב בתשובה שלמה. לעומת זאת החילונים הלאומיים היו משוכנעים שהציונות הדתית היא תופעה זמנית. הם האמינו שכאשר יתפתחו היישוב והמדינה לכדי ישות מודרנית ונאורה, יבין הציבור הדתי הלאומי כי טעה לאורך כל הדרך, ויהפוך לחילוני. תופעה טרגית זו גרמה לדחיית ההכרעה ולהסתפקות בסטטוס־קוו זמני. לפיכך היחס של הציונות הדתית לדמוקרטיה נשען על תשתית עמוקה של תקווה להעלמות הקונפליקט ולקבלת שלטון התורה.

			התפכחות 

			אם הִשלה המחנה הציוני הדתי את עצמו, שאכן יש לו גיבוי מצד החברה הישראלית להתיישבות בחבלי יש"ע, באו המאורעות של שנות השמונים של המאה שעברה וטפחו על פניו. לעיל הצבענו על השלכות האירועים על הרעיון המשיחי וכאן אני מדגיש את הזיקה לדמוקרטיה. פינוי חבל ימית בידי שלטון הימין עורר בעיקר את התנגדות אנשי הציונות הדתית. המתיישבים החילונים בחלקם הגדול הסכימו על פיצויים והתפנו. חשיפת המחתרת היהודית (התארגנות מזוינת בסוף שנות השבעים ובראשית שנות השמונים שביצעה פעולות נקם נגד הערבים) הוכיחה שחיכוך עם הדמוקרטיה איננו ניתן לפרשנות סמויה (תמיכה) וגלויה (התנגדות) כפי שהיה בעבר. אירועי האינתיפאדה הוכיחו סופית כי הציונות הדתית איננה בלב הקונצנזוס, וכי התגשמות אידאל החלוציות בהתיישבות ביש"ע איננה מוסכמת על החברה הישראלית בכללה.

			ההפגנות הסוערות נגד ממשלת רבין (1995-1992) בשל הסכמי אוסלו נועדו למתוח את חופש המחאה עד תום. הציונות הדתית לא ידעה כיצד להבדיל את עצמה מהארגונים הקיצוניים ובראשם כך, והיא נתפסה כמוקד של קיצוניות וכאיום על הדמוקרטיה. רצח רבין הוביל את התנועה לחשבון נפש. החיכוך הבא עם הדמוקרטיה בהתנתקות מרצועת עזה וצפון השומרון, הוכיח שהציונות הדתית למדה את הלקח והנכווה ברותחין נזהר בצוננין. החידה שהציבה ההתנתקות הייתה כפולה: ראשית, הצפי היה למאבק עקוב מדם, להתגוששות מילולית אלימה ולפילוג העם. ושנית, לאחר הצלחת ביצוע תוכנית ההתנתקות הצפי היה לקריסת הציונות הדתית, ולפחות הפלגים הדומיננטיים שבה שצידדו בהתיישבות. והנה התבדו התחזיות. הפינוי מגוש קטיף עבר ללא התנגדות מרשימה; המפונים עמדו בשנים שקדמו לתכנית ההתנתקות מול חברה ושלטון מנוכרים, ולאחר ההתנתקות התעלמו החברה והשלטון, לפחות בתודעתם של המפונים, מהתחייבויות שניתנו לשיקומם מבחינה חומרית ומנטלית כאחת. והנה הציונות הדתית לא רק שלא נחלשה אלא במישורים מסוימים אפילו התחזקה. פתרון החידה נעוץ בגורמים אחדים. על אחד מהם דובר בפרק הקודם, דהיינו תהליכי השינוי שעברה החברה הציונית הדתית בעשורים האחרונים. גורם נוסף הוא התובנה שמאבק חייב להתנהל בגבולות החוק והאפשרויות הגלומות בו.

			התמתנות

			הקול הרבני שוב לא היה מובחן. בשנות השבעים היו רבני מרכז הרב והישיבות הלאומיות שהונהגו על ידה מנהיגים מונוליטיים כמעט. רק בשנות השמונים התבלטה ישיבת הר עציון בקול המוסרי, שהתרחב גם לשליטה על עם אחר. ועדיין היו קולות מובחנים, ימין מול מרכז. לא כן בעשורים האחרונים, שהקול הרבני התפצל למגמות שונות. 

			על אף תאולוגיית ה"ממלכתיות" של ישיבת הר המור, שהונהגה בידי הסמכות הרבנית של הרב טאו, רבני המחנה הציוני הדתי כבר לא הביעו מסר חד־משמעי, ודומה שהסמכות הרבנית הגיע לידי איזון מסוים. דוגמה לכך היא הופעת קבוצה של רבנים הערה למצוקות של להט"בים דתיים. אם בעבר התייחסו אליהם באופן גורף כקבוצה שאיננה קיימת למעשה כאנשים "נורמליים" אלא כזקוקים לטיפול, כיום רבנים לאומיים אחדים קוראים להכלתם ומתנגדים לדחייתם. דוגמה אחרת היא חוסר הסובלנות להטרדות מיניות. ואלה הן דוגמאות בלבד. 

			עם זאת ההתערבות של רבנים בהכרעות הפוליטיות והחברתיות של הציונות הדתית לא פסקה, ובמידה רבה היא אף התעצמה; אלא שהסמכות הרבנית הכריזמטית עברה מזמן את השיא שלה, וכיום היא מתרכזת בעיקר בחוג הסגור של רבני ישיבות הקו. לכאורה מדובר בקבוצה מבודדת הנמצאת במחוזות כמו ישיבת הר המור בירושלים וישיבת מדברה כעדן במצפה רמון. אולם זו עלולה להיות אשליה. העובדה היא שרבני הקו מצמיחים כוחות הוראה במקצועות הקודש, ואף תלמידים מבתים הרואים בחינוך הממלכתי הדתי את ביתם החינוכי הטבעי, מתחנכים אצל מורים כאלה. וכידוע, את פרי החינוך רואים לעתים שנים אחדות לאחר בית הספר. מעמד המורה בכלל והמורה הדתי בפרט איננו מהמוערכים בחברה הישראלית, כפי שניכר גם בשכרם, ועל כן הפונים להוראה עושים זאת מתוך אידאולוגיה ורצון לתיקון עולם. לפיכך השפעת ישיבות הקו ואפילו הישיבות הלאומיות האחרות איננה נמדדת רק בסטטיסטיקה אלא גם בעיצוב הנוער. 

			העלייה של מפלגת הציונות הדתית הכוללת את עוצמה יהודית, מציינת מאבק בין שני תהליכים מתנגשים שעבר המחנה. מצד אחד תחושת הקיפוח והתסכול של הציונות הדתית תובעת ייצוג גאה של צרכי המגזר. בצלאל סמוטריץ' מסמל את הציוני הדתי שלכאורה כבר איננו כופף ראשו בפני חילון החברה והמדינה. מצד שני ההשראה לפעילות של המפלגה היא בעיקר חרד"לית. המשמעות איננה מסתכמת בקיצוניות פוליטית אלא גם במה שנתפס כקידום אינטרסים של המחנה החרדי הלא ציוני. המאבק רב־השנים של הציונות הדתית לזקוף ראשה ולמנות רבנים ודיינים מקרבה ספג מכה קשה בעקבות תדמית ההתקפלות כלפי דרישות החרדים. 

			מורכבות

			העמדה המורכבת כלפי הדמוקרטיה התבטאה בחודשים שקדמו למלחמת חרבות ברזל. בהפגנות הסוערות נגד הרפורמה המשפטית שהציעה הממשלה בהולכתו של השר יריב לוין הייתה נוכחות של דתיים לאומיים לא מעטים. עם זאת כשהיו הפגנות בעד הרפורמה הייתה לציונים הדתיים נוכחות ניכרת ומשמעותית. משפחות שלמות על ילדיהן הרכים התגייסו בהמוניהן להגן על הרפורמה המשפטית. אוניברסיטת בר אילן על המרקם המיוחד שבה התפלגה והביעה את המצב המורכב שמאפיין את הציונות הדתית. נשיא האוניברסיטה, פרופ' אריה צבן, השבית את המוסד למשך יום ביחד עם המוסדות האוניברסיטאיים האחרים, כמחאה על הכוונה להעביר את הרפורמה. הוא סבר, שחירות האקדמיה מחייבת את התמיכה בסמכותו של בית המשפט העליון ועצמאותו מול המחוקק. רקטור האוניברסיטה, פרופ' אמנון אלבק, השתתף בהפגנות התומכות ברפורמה המשפטית. הוא סבר ששלטון החוק לא יינזק מהגבלת כוחו של בית המשפט העליון. 

			מלחמת חרבות ברזל קטעה את הוויכוח הסוער, במיוחד לנוכח טעותו של האויב, שסבר שהמאבק על הדמוקרטיה יחליש את הצבא. אולם המשקעים לא התפוגגו, והם התחילו לצוף מחדש בהפגנות נגד הממשלה.

			הציונות הדתית הקדישה מאמצים בתקופת ייסוד המדינה ואף קודם לכן להתמודד עם מציאות של מדינה מודרנית. אף על פי כן היעדר ניסיון בעבר של מדינת לאום ריבונית העמיד אתגרים שהציבור הדתי הלאומי לא תמיד הבשיל כדי לקדם אותם. החבירה של סיעת הציונות הדתית (ולא אכנס כרגע להצדקה לשימוש בשם זה) לעוצמה יהודית מלמדת שהציונות הדתית לא הפנימה את הנזקים שגרם לה הימין הקיצוני בעבר הלא רחוק, כדוגמת ההפגנות הסוערות על הסכמי אוסלו. באפיזודות לא מעטות גרם הימין הקיצוני לירידה תדמיתית של הציונות הדתית בחברה הישראלית ולהכללת התנועה במסגרות של אלימות מילולית ומעשית. מכל מקום, המציאות המרובדת של התנועה מלמדת, שהביטוי הפוליטי הוא רק אחד מתוך שפע של ביטויים.

			כותב שורות אלה איננו חסיד של הקריאה לשוב לשנות החמישים והשישים, לתקופה שקדמה לאירועים שהעלו את הסמכות הרבנית; מעין שיבה לאוטונומיה ולאחריות האישית. אי אפשר למחוק את העבר וגם לא ראוי להתעלם מהשינויים שהיו. אולם יש לחתור לאיזון שכבר מתרחש במציאות הממשית. האם תהליך זה ייעשה מתוך מתינות ואחריות? ימים יגידו.

			מה הלאה?

			הפרקים שקדמו הציגו את המעמד הסבוך והפתלתל של הרבנים והרבנות בציונות הדתית. ההתערבות הרבנית הביאה פעמים רבות לערעור ולקריסה של מערכות שהאיזון בהן עדין ביותר. הגישה של הציונות הדתית כדתיות אוטונומית המעורה בחיים הארציים ה"נורמליים", היא שבירה ביותר. היא נראית כלפי חוץ כפשרה וכפשרנות בשעה שיש בה מיזוג בין יסודות אוטונומיים והטרונומיים, והיא מייצגת דרך חדשה. בדרכה החדשה של הציונות הדתית יש מקום חשוב לרבנים. אולם כאשר הרב סבור שבידיו כישורים של מנהיג פוליטי, או שהוא חייב להדריך ולייעץ למנהיג פוליטי, התוצאה היא תמיד קריסה. מקימי המזרחי, שרבים מהם כיהנו כרבני עיירות וערים במזרח אירופה, ידעו שאין הם עושים זאת בתוקף רבנותם. מידור הרבנות הוא שלב הכרחי בסולם הערכים הציוני הדתי.

			כבר דובר בכך שהקיבוץ הדתי התכנס בקונכייתו, ואין הוא רואה עצמו מדריך ודגם חלוצי מנחה של הציונות הדתית. מצד אחד הוא נסחף בזרם והעמיד על עצמו רבנים, בניגוד לעמדות המסורתיות של הוגים כמו צוריאל אדמנית ושמחה פרידמן. הוא אף נכנע לדתיות הנאו חסידית החדשה, ובקיבוצים דתיים מתקיימים מנייני "קרליבך". מצד שני הוא ממשיך לשמר את הדתיות הקהילתית האוטונומית. כאשר נוכחו קברניטי קבוצת יבנה שבני עקיבא נכנעת זה זמן רב לסמכות הרבנית, הם סיימו את הקשר עם תנועת הנוער המכוננת של הפועל המזרחי ההיסטורית וכיום הצופים הדתיים היא תנועת הנוער הרשמית של הקבוצה. 

			כאמור הקיבוץ הדתי איננו מתווה דרך כיום בציונות הדתית. אולם הסמכות הרבנית חייבת להגביל את עצמה כדי להניח לאתוס האוטונומי להנחות את דרכה של הציונות הדתית. הרבנים עמדו על הציר שבין הקיום האידאלי והמטפיזי לבין הקיום ה"נורמלי" והמודרני. הם היו אמורים להיות דגם של פסטורים, כפי שציינו אבי שגיא ויקיר אנגלנדר בספרם, כלומר הם היו צריכים להיות במקרה הטוב יועצים ומלווים. הניסיונות החוזרים ונשנים של הסמכות הרבנית להתערב לא רק בייעוץ אלא גם בעיצוב של המציאות, אינם מטיבים עם הציונות הדתית. למעשה הם מציינים את שקיעתה. 

			אינני ממעיט בערכם ובמעמדם החשוב של הישיבות הלאומיות. מסירות הנפש על ביטחון האומה שהתגלתה במלחמה שהחלה בשמחת תורה תשפ"ד (שבעה באוקטובר) מעמיקה הערכה זו. אולם אי אפשר להתעלם מהצורך בשיבת הרבנים לציר הקלאסי, שאיננו מתערב בהכרעות שמעבר לייעוץ ההלכתי והרוחני. 

			*

			במסה זו ניסיתי לתאר תהליכים אחדים העוברים על התנועה הדתית הלאומית מראשיתה, ולעמוד על דפוסי ההתנהגות והתגובה שלה. טענתי שהתנועה נמצאת בקונפליקט מתמיד של ערכים. בימים סוערים אלה של מלחמת "חרבות ברזל", קשה לצפות את דרכיה העתידיות של התנועה. למעשה קושי זה קיים אף ללא המסגרת האקטואלית לאור התמורות שחלו בתנועה בעשורים האחרונים. 

			טענתי המרכזית במסה זו היא, שתגובתה של הציונות הדתית היא תוצאה של תהליכים שונים המתרחשים במישורים שונים (תאולוגי, פוליטי, חברתי), ועם זאת הם נפגשים בעת הזאת, חלקם גלוי וחלקם סמוי, ובתוכם:

			(א)	המגדיר של ייחוס ערך דתי (כלשהו) למדינה.

			(ב)	התפיסה המטפיזית של אחדות האומה.

			(ג)	הפרשנות המשיחית לאירועי הדור.

			(ד)	המעמד של הרבנים וההתערבות של רבנים.

			(ה)	רגש הנחיתות כלפי העולם החרדי כמייצג של התורה.

			(ו)	תחושת הרדיפה על ידי המחנה החילוני שלכאורה כופה את החילון.

			(ז)	הפתיחות של העשורים האחרונים.

			ללא הבנת התהליכים הללו, לא רק שלא ניתן לצפות את תגובות התנועה אלא שלא ניתן ליצור פרוגרמה של דיאלוג אמיתי עם החברה הישראלית. במלחמת "חרבות ברזל" נפלו לוחמים רבים בני הציונות הדתית. מסירות הנפש נובעת לדעתי מהערך הדתי המיוחס למדינה ומהתפיסה המטפיזית של אחדות ישראל בציונות הדתית (שביטוי ראשוני וחשוב שלה כבר בראשית ימיה של התנועה היה שיתוף פעולה עם עובדי עבירה). אך אין הערכים והתפיסות הללו תנאי מספיק להיווצרות שיח עם הפלגים האחרים בחברה הישראלית. נהפוך הוא: הקניית ערך דתי למדינה יכול להוליך לפטרנליזם ולהיעדר סובלנות כפי שהיה כבר לא אחת בעבר. פטרנליזם והיעדר סובלנות מעוררים דחייה בחברה הישראלית, ולא רק בקרב האינטלקטואלים ודובריהם. ובמקביל צריך להבין, שתהליכים ותודעות אינם נעלמים אלא נחבאים מתחת לפני השטח. תובנה זו הוכיחה את עצמה, למשל, במקרים של הרביזיוניסטים (עליית הימין) והמזרחיים (ש"ס). תודעת התסכול והקיפוח של הציונות הדתית לא נמחקה, והתעלמות ממנה רק תחריף את הבעייתיות של הקיום ההדדי במדינת ישראל. דבר אחד בטוח: ללא הכרת הדפוסים והתבניות של התנועה ועמידה על שורשיהם, בלתי אפשרי לנתח את תגובות הציונות הדתית למציאות המשתנה, וללא הכרה כזו פרוגרמה של חיים משותפים לא תוכל לצאת אל הפועל.

